Mieehey loiybakee ? - Episode: 14 – adduLIVE\n1 Nov 03, 2019, 09:40 ޝައިން\nރޭގައި ނުނިދާ ހުރުމާއެކުވެސް ޒައިކްގެ ގާތަށް ނިދިއަންނަ ގޮތެއްނުވިއެވެ. ދެލޯމަރާލިއަސް އޭނާއަށް ސިފަވަނީ ޒީޝާންއާއި ޒަލަފެވެ. ނުވިސްނަން އުޅުނަސް އެޚިޔާލުތައް އޭނާއާ ދުރަށްދާ ގޮތެއްނުވިއެވެ. ހަމަ މިހާރު މިވަގުތު ޒީޝާން ހޭލައްވާފައި އޭނާގެ ހިތުގައިވީ ރުޅިވެރިކަން ފިލުވާލަންވެސް ހިތަށްއެރިއެވެ. ނަމަވެސް އެއީ ކިހާ ބޭކާރުކަމެއްކަން ހިތަށްއެރުމުން އޭނާ ހިމޭންވިއެވެ. އޭނާ ހިންދިރުވާލަމުން ގަދަކަމުން ދެލޯމަރާލިއެވެ.\nއާ ދުވަހަކަށް އިރުއަރައިފިއެވެ. އާދައިގެމަތިން ފަތިސްނަމާދުކޮށްގެން އައިސް ޒައިކް އިނީ މަސްފެންގަނޑު ކައިރީގައި ކޮފީއެއް ބޯށެވެ. އެހެން އިންއިރު އޭނާ ވިސްނަމުން ދިޔައީ އޭނާގެ ދިރިއުޅުމާމެދުގައެވެ. އޭނާގެ ދިރިއުޅުން މިހާރު ގޮސްފައި އޮތް ހިސާބުން ގޮތެއް ނިންމަން އޭނާއަށް މަޖުބޫރު ވެއްޖެއެވެ.\nޒީޝާންއާ އެކީގައި އޭނާ ކިހާފޮނި ހުވަފެންތަކެއް ދުށް ހެއްޔެވެ؟ ނަމަވެސް ޒީޝާން އޭނާއަށް ކެހިދީ އޭނާގެ ހުވަފެންތައް ވިއްސިވިހާލިކޮށް އޭނާގެ ދިރިއުޅުން އެފުށް މިފުށަށް ޖަހައިފިއެވެ. ޒީޝާންއާއެކީގައި ދިރިއުޅުމަކީ މިހާރު އޭނާއަށް ފަސޭހަކަމެއް ނޫނެވެ. ނަމަވެސް، އަންނަ ރުޅީގައި ޒީޝާން ދޫކޮށްލައިފިނަމަ އެއީ ޒީޝާންއަށް ލިބޭ ކާމިޔާބީއަކަށް ނޫނީ ނުވާނެއެވެ. އޭރުން ޒީޝާން ބޭނުންގޮތަކަށް އޭނާގެ ދިރިއުޅުން ބައްޓަން ކުރަން ފުރުސަތު ދެވުނީއެވެ. އެހެން ވެއްޖެނަމަ ޒަލަފްއާއެކީގައި ޒީޝާން އުފަލުގައި އުޅޭއިރު، އޭނާއަށް ޖެހޭނީ ކުރިންވެސް އުޅުނުފަދަ އެކަނިވެރި ދިރިއުޅުމެއް އުޅޭށެވެ. އޭނާގެ ކުށެއްނެތި އޭނާއަށް ތަކުލީފުވެސް ލިބުނީއެވެ. ކުށްކުރިމީހާ އުފަލުގައި އުޅެން ދޫކޮށްލަންވީ ހެއްޔެވެ؟ ނޫނެކެވެ. އެކަން އެހެންވިޔަ ދީގެން ނުވާނެއެވެ. އޭނާ އެހާފަސޭހައިން ޒީޝާން ދޫކޮށެއް ނުލާނެއެވެ. އެމައުސޫމު ކަމުގެ ޖާދޫގައި އެހިތްޖެއްސުމަށްފަހު ޒަޚަމްކޮށްލީތީވެސް އޭނާ ޒީޝާންއަކަށް މާފެއް ނުކުރާނެއެވެ. އޭނާ ޒީޝާން ވަރިކުރުން އެއީ ޒީޝާން އެދޭގޮތްކަން އޭނާއަށް އެނގެއެވެ. ޒަލަފްއާ ދެމީހުން އެއްބައިވެގެން އޭނާއަށް ކެހިދީ އޮޅުވާލީތީވެސް އެދެމީހުން އެހާފަސޭހައިން ގުޅުނަކަ އޭނާ ނުދޭނެއެވެ. އެކަމުގެ ބަދަލު އޭނާ ހިފާނެއެވެ.\nޒައިކް އެތައްއިރަކު ވިސްނުމަށްފަހު ނިންމީ ދެހަފްތާގެ ޗުއްޓީއެއް ނެގުމަށެވެ. އޭނާ ބޭނުންވީ އޭނާގެ ގޭގެ ނުނިމިހުރި މަސައްކަތްތައް ނިންމާލައި ގެޔަށް ބަދަލު ވުމަށެވެ. އެހެންކަމުން އޭނާއާއެކު މަސައްކަތް ކުރާނެ އިތުރު ތިންމީހަކު ހޯދައިގެން ގޭގެ މަސައްކަތް ފެށިއެވެ. ޒައިކް ޗުއްޓީނެގި ނަމަވެސް ޒީޝާންއަށް އެކަމެއް ނޭނގެއެވެ. އޭނާ ހެނދުނު ހޭލާއިރު ޒައިކް ގެޔަކު ނުހުރެއެވެ. އަދި އޭނާ ނިދަންވާއިރުވެސް ޒައިކް ގެޔަކަށް ނާދެއެވެ. އޭނާ ހީކުރިގޮތާއި ޚިޔާފަށް ޒައިކް އޭނާއާ އެއްވެސް ގުޅުމެއް އުފައްދާކަށް މަސައްކަތެއް ނުކުރެއެވެ.\nއަނެއްކޮޅުން ޒަލަފް އެއްވެސް ޚަބަރެއް ނުވެ ތިންދުވަސް ފާއިތުވެގެން ދިޔައިރު ޒީޝާންގެ ކެތްތެރިކަންވަނީ ކޮޅުންލާފައެވެ. ހަމަ ކުއްލިގޮތަކަށް ޒަލަފް ގުޅުން ކަނޑާލީތީ އޭނާ އެހުރީ ހައިރާންކަމެއްގެ ތެރޭގައެވެ. ޒަލަފް ބަދަލުވާން ޖެހުނު ސަބަބެއް ވިސްނާ ވިސްނާވެސް އޭނާއަކަށް ނޭނގުނެވެ. ޒަލަފް ޚަބަރެއް ހޯދާނެ އިތުރުގޮތެއްވެސް އޭނާއަކަށް ނޭނގެއެވެ. ހަދާނެ ގޮތް ހުސްވެފައި ހިތާމައިގައި އޭނާ ދުވަސްތައް ގުނަމުންދާތާ ހަތަރުވަނައަށްވީ ދުވަހު ޒަލަފް ގުޅިއެވެ. އަދި ވޭތުވެދިޔަ ތިންދުވަހު އޭނާއަށް ނުގުޅުނީ ފޯނުގައި މައްސަލައެއް އުޅޭތީކަމަށްވެސް ބުންޏެވެ.\nނަމަވެސް ހަޤީޤަތަކީ އޭނާ ގަސްތުގައި ޒީޝާންއާ ގުޅުން ކަނޑާލަން މަސައްކަތްކުރިކަމެވެ. އެހެންނަމަވެސް ހަމަކުއްލިއަކަށް ވީނުވީއެއް އަންގައިނުލައި ޒީޝާންއާއި ގުޅުން ކަނޑާލުމުން ޒީޝާން ދެރަވާނެވަރު އޭނާއަށް އަންދާޒާ ކުރެވުނެވެ. އަދި ޚުދު އޭނާއަށްވެސް އެކަމަށް ކެތްކުރުންވީ ނުހަނު ދަތިކަމަކަށެވެ. އެހެންކަމުން އޭނާ ވިސްނީ މަޑުމަޑުން ދުރުވަމުން ގޮސް ޒީޝާންއާ ދުރުވުމަށެވެ. އަދި ޒީޝާންއަށް ވިސްނައިދީގެން ޒައިކްއާއެކު އުޅުމަށް ބާރުއެޅުމަށެވެ. ޒީޝާންއަށް އެކަމުގައި ކާމިޔާބު ނުވެއްޖެނަމަ، ޒީޝާންގެ ޙަޔާތަށް އޭނާއަންނާނެ ކަމުގެ ޔަޤީންކަންވެސް ދިނުމަށެވެ. އެއްވެސް ހާލެއްގައި ޒައިކްއަށް ދެރައެއްދޭކަށް އޭނާ ގަސްތެއްނުކުރެއެވެ.\nޝިޔާ އޭނާގެ ކޮޓަރި ތެރޭގައި ފުރިހަމައަށް ނަލަހެދިގެން ކައިވެންޏަށް ތައްޔާރުވެގެން އިންނަމަވެސް އޭނާގެ މޫނުމަތީގައި ހިތާމައެއްގެ އަސަރު އެކުލެވިގެންވެއެވެ. މިއީ އޭނާގެ ޙަޔާތަށް އައި އެންމެ އުފާވެރި ދުވަސްނަމަވެސް، އޭނާގެ އެންމެގާތް އެކުވެރިޔާ އޭނާއާއެކުގައި ނެތުމުން އޭނާގެ ހިތަށް ނުހަނު އަސަރުކުރިއެވެ.\n" ޝިޔާ…ކޮބާ ނުކުންނާކަށް ނުވޭ؟…މިހާރު ޤާޒީވެސް އަތުވެއްޖެ" ޝިޔާ ސިހުނީ ހުސެންގެ އަޑުންނެވެ. ޝިޔާ އާހްގެ ނޭވާއެއް ދޫކޮށްލަމުން އެނދުން ތެދުވިއެވެ.\n" ކަމަކާ ދެރަވެފަތަ؟…." ޝިޔާގެ އަތުގައި ހިފާލަމުން ހުސެންއެހިއެވެ.\n" އަހަރެން ހިޔެއް ނުކުރަން، އަހަރެން ކައިވެނިކުރާ ދުވަހު ޒީ އަހަރެންގާތުގަ ނުހުންނާނެ ކަމަކަށް……މިއީ ހަމަ އަހަރެންގެ ސަބަބުން ވީގޮތް" ފެންކަޅިވެފައި ހުރެ ޝިޔާ ބުނެލިއެވެ.\n" ދެރަނުވޭ…އެކަމުގަ ޝިޔާގެ އެއްވެސް ކުށެއް ނެތް…ޒީ ނާންނަމޭ ބުންޏަސް އަހަރެމެން ދައުވަތުދިނީމެއްނު….އަހަރެމެންގެ ވާޖިބު އަދާވީނު….މިވަގުތު ނައިނަމަވެސް ފަހަރެއްގަ މިރޭގެ ހަފްލާގަ ބައިވެރިވާން ހަމަ އަތުވެދާނެއްނު..އެހާބޮޑަށް އެކަމާ ނުވިސްނަބަލަ!" ހުސެން ޝިޔާއަށް ވިސްނައިދިނެވެ.\n" ހުސެންއަށް ހީވޭތަ އޭނަ އަންނާނެހެން؟…" ޔަޤީންކުރާ ފަދައަކުން ޝިޔާ އަހާލިއެވެ.\n" ހޫމް…އަހަރެންނަށް ވަރަށް ޔަޤީން…ޒީޝާން އަންނަން ބޭނުން ނުވިޔަސް ޒައިކް އަންނާނީ އޭނަގޮވައިގެން…" ވަރަށް ޔަޤީން ކަމާއެކު ހުސެން ބުނެލިއެވެ.\n" އެދެމީހުންގެ މެދުގަ އެހާބޮޑަށް ގުޅުން ގޯސްވެފަ އޮތްއިރު، ޒައިކް ސަރ ބުނެގެން ޒީ އަންނާނެތަ؟….އަހަރެންނަކަށް ހިޔެއްނުވޭ…." ޔަޤީންކަމެއްނެތް ގޮތަކަށް ޝިޔާ ބުނެލިއެވެ.\n" އޯކޭ…ދެން މިވަގުތު އެކަމާ ނުވިސްނާ، އަހަރެމެންނާމެދު ވިސްނާލަބަލަ!…އެންމެން އިންތިޒާރުގަ އެތިބީ…" ހުސެން އެހެން ބުނުމުން ޝިޔާ އަހަވަށް ދޮރާދިމާއަށް ހިނގައިގަތެވެ.\nއިރާދަމުގެ ވަގުތެވެ. އެހެން ރޭރެއަށްވުރެ އަވަހަށް ޒައިކް މިރޭ ގެޔަށް އަތުވެއްޖެއެވެ. އަދި އަމިއްލައަށް ގަމީހެއް އިސްތިރިކޮށްގެން ފެންވަރައި ތައްޔާރުވިއެވެ.\n" ޒީޝާން…އަހަރެންނާއެކު ބޭރަށްދާން ތައްޔާރުވޭ!…" ސިޓިންރޫމުގައި ފޯނާކުޅެން އިން ޒީޝާން ސިހުނީ ޒައިކްގެ އަޑުންނެވެ. ދެމީހުންގެ މެދުގައި އެއްވެސް ކަހަލަ މުއާމަލާތެއް ނުހިނގާތާ ދުވަސްތަކަކަށްފަހު، ހަމަ ކުއްލިއަކަށް މިރޭ ޒައިކްއާއެކު ބޭރަށްދާން ބުނުމުން ޒީޝާންއަށް ހައިރާންކަމެއް ލިބުނެވެ. ދަނީ ކޮންތާކަށްތޯ ސުވާލުކުރަން ހިތަށްއަރާފައިވެސް އޭނާ ފަސްޖެހުނެވެ. އޭނާ ބަހެއްވެސް ބުނުމެއްނެތި ތެދުވެ ކޮޓަރިއަށް ވަނެވެ. އަލަމާރި ހުޅުވާލުމަށްފަހު ލާނެ ހެދުމަކާމެދު އޭނާ ވިސްނާލިއެވެ.\n" އަން މިހެދުންލާ…." ކުއްލިއަކަށް ފަހަތުން ޒައިކްގެ އަޑުއިވުމުން ހައިރާންވެފައި ޒީޝާން ބަލާލިއިރު، ޒައިކްގެ އަތުގައި މެރޫންކުލައިގެ ހެދުމެއް އޮތެވެ. ސުވާލުގެ ނަޒަރަކުން ޒައިކްއާ ދިމާ ބަލާލަމުން ޒީޝާން ހެދުމުގައި ހިފިއެވެ. އެއީ ވަރަށް ރީތިކޮށް ޑިޒައިންކޮށްފައިވާ މެކްސީއެކެވެ. އެއާއިއެކުގައި ކޮފީކުލައިގެ ޝޯލްއެއްވެސް އޮތެވެ.\n" ރޭގަ ދޮވެފަ އިސްތިރިވެސްކޮށްފަ ތިއޮތީ…." ޒައިކް ހިނިތުންވެލަމުން ބުނެލިގޮތުން ޒީޝާންގެ ހައިރާންކަން އިތުރުވެގެން ދިޔައެވެ. ޒީޝާން ފެންވަރައިގެން ނުކުމެ މެކްސީ ލީއިރު، އޭނާއަށް ހަމަ ހެޔޮވަރެވެ. އޭނާއަށް އެނގުމަކާއިނުލައި ޒައިކް އޭނާއަށް އެހާހެޔޮވަރު ހެދުމެއް ގެނެސްދިން ގޮތަކާމެދު އޭނާ ރަނގަޅަށްވެސް ހައިރާންވިއެވެ.\n" މިރޭމީ ޒައިކްއަށް މާ ޚާއްސަ ރެއަކީބާ؟…." ޒީޝާންއަށް ވިސްނާލެވުނެވެ.\nޒީޝާން ތައްޔާރުވެގެން ނުކުތްއިރު، ޒައިކްއިނީ އިންތިޒާރުގައި އިނދެ އިނދެ ފޫހިވާގޮތްވެފައެވެ. ނަމަވެސް މޫނުމަތިން އެކަން ނުދައްކާ ހިނިތުންވެލަމުން އޭނާގެ އަތުގައި އޮތް ކަރުދާހު ކޮތަޅު ދިއްކޮށްލިއެވެ. ޒީޝާން ކޮތަޅުގައި ހިފަމުން އެތެރެ ބަލާލިއެވެ.\n" ތިއީ ޒީޝާންއަށް އޮތް އެއްޗެއްނޫން…." ޒީޝާން ކޮތަޅުތެރެ ބަލާލިގޮތުން ހިނިއައިސްފައި ޒައިކް ބުނެލިއެވެ.\n" ދެން އަހަރެން އަތަށްދިނީ ކީއްކުރަން؟…" ތުންއޫކޮށްލަމުން ޒީޝާން ހިތާހިތާ ކިޔާލިއެވެ.\nޒައިކްގެ އެދުމަށް ޒައިކްއާއެކު ސައިކަލުގެ ފަހަތަށް އެރިނަމަވެސް ޒީޝާންއިނީ ނުހަނު ޖެހިލުންވެފައެވެ. ޒައިކް އޭނާގޮވައިގެން ދާން އުޅެނީ ކޮންތަނަކަށް ކަންވެސް އެނގެނިއްޔެއް ނޫނެވެ. ގޯޅި ގޯޅި އަޅަމުން ގޮސް ޒައިކް މަޑުކޮށްލީ ހުސެންގެ ހުންނަ މަގަށެވެ. މުޅި މަގުވަނީ ކުލަކުލައިގެ ބޮކިތަކުން ޒީނަތްތެރިކޮށްފައެވެ. ތަންކޮޅެއްދުރުގައިހުރި ބޯޑެއްގައި ޝިޔާއާއި ހުސެންގެ ނަން ނިވި ދިއްލި ދިއްލި ހުއްޓެވެ.\n" ކިހިނެއްވީ؟…ބެސްޓް ފްރެންޑް ކައިވެނިކުރިއިރުވެސް ނޭނގޭތަ؟…" ޒީޝާން ބަލާލިގޮތުން މަލާމާތުގެ ރާގެއްގައި ޒައިކް ބުނެލިއެވެ.\nޒީޝާން ޖަވާބެއްނުދީ ހިމޭނުންހުރީ ބުނާނެ އެއްޗެއް ނެތީތީއެވެ. މިއަދު ޝިޔާގެ ކައިވެނިކުރެވުނުކަން އޭނާއަށް އެނގެއެވެ. ޝިޔާ ކައިވެނިކުރި ތަނަށް އޭނާ ނުދިއުމުން މަންމަ އެތައްގިނަ ސުވާލެއްވެސް ކުރިއެވެ. އޭނާ ތަފާތު ބަހަނާ ދައްކައިގެން އެވާހަކަ އޮއްބާލިއެވެ. އަދި މިރޭވެސް މަންމަގެ ސުވާލުތަކާއި ކުރިމަތިވާނެކަން އޭނާއަށް އެނގޭތީ އޭނާހުރީ ނުހަނު ބިރުންނެވެ. އޭނާހުރީ އެއްގޮތަކަށްވެސް އެހަފްލާގައި ބައިވެރިވާން ތައްޔާރުވެގެންނެއް ނޫނެވެ.\n" ކޮބާ އަދިވެސް ހުންނަނީތަ؟….ހިނގާ އެތެރެއަށް…." ޒީޝާން ހުއްޓިހުރުމުން ޒައިކް ބުނެލިއެވެ. ޒީޝާން ބަހެއްވެސް ނުބުނެ ޒައިކްގެ ފަހަތުން ހިނގައިގަތެވެ. ޖެހިލުންވެހުރެ ޒީޝާން މަޑުމަޑުން ކުރިޔަށް ގޮސް ގޮސް ހުރެފައި ޝިޔާ ފެނުމާއެކު ހުއްޓުނެވެ. މިހުރިހާ ދުވަހު ޝިޔާއާ ވާހަކަވެސް ނުދައްކާ ހުރެފައި މިގޮތަށް ކުއްލިއަކަށް ޝިޔާއާ ކުރިމަތިލާންވުމުން އޭނާހުރީ ލަދުންނެވެ. އޭނާ ހަމަ ފާޅުގައި ޝިޔާއާ ގުޅުން ކަނޑާލުމަށްފަހު އަލުން އެނބުރި ޝިޔާގެ ކުރިމައްޗަށް އަންނަންވުމުން ލަދު ނުގަންނާނެ ހެއްޔެވެ؟ ޝިޔާ ހީކުރާނީވެސް ކީކޭ ހެއްޔެވެ؟\nޒައިކް ހިނިތުންވެހުރެ ގޮސް ޝިޔާގެ ދެމަފިރިންނަށް މަރުޙަބާ ކިޔުމުން ޒީޝާންވެސް ޝިޔާއާ ސަލާމްކޮށްލުމަށްފަހު މަރުޙަބާކިޔެވެ. ޒީޝާން ފެނުމުން އުފަލުންގޮސް ޝިޔާގެ ދެލޯފެންކަޅިވީނަމަވެސް ޒީޝާންގެ މޫނުމަތިން ފާޅުވަމުން ދިޔައީ ނުތަނަވަސްކަމެވެ.\n" ޒީޝާން ނައިސްގެން މިހާރު ވަރަށް ޝަކުވާކޮށްފި…." ވަރަށް އާދައިގެ ގޮތަކަށް ހުސެން ބުނެލިގޮތުން ހުސެންނަށް އެދެމެދުގައި ހިނގި ދެބަސްވުން ނޭނގޭނީ ކަމުގައި ޒީޝާންއަށް ހީކުރެވުނެވެ. ހުސެން ބޭނުންވީ ގޮތަކީވެސް އެއީއެވެ.\n" އަސްލުވެސް މާލަހުންނޭ މިއާދެވުނީ….އެކަމު އޭގަ ޒީގެ އެއްވެސް ކުށެއްނެތް…އަހަރެންނަށް އުޅެވުނުލެއް ލަހީ…." ޒައިކްވެސް ކަމެއް އެނގޭކަމަށްވެސް ހަދާނުލައި ބުނެލިއެވެ. އެވަގުތު ޝިޔާ ޒައިކްއާ ދިމާބަލާލުމުން ޒައިކް ހީލިއެވެ. ހުސެންއާއި ޒައިކްގެ ވާހަކަތައް ހުރިގޮތުން ޒީޝާންގެ ހިތުގައިވާ ނުތަނަވަސްކަމަށް ކޮންމެވެސް ވަރެއްގެ ލުއިކަމެއް ލިބުނެވެ.\nއެހެންމީހުންނާ ތަންކޮޅެއް ދުރުގައި އެކަހެރި މާހައުލެއްގައި ޒައިކްއާއެކު ޒީޝާން ކެއުމަށް އިންސާފުކުރަމުން ދިޔައިރު އޭނާގެ ހިތުގައި ތަފާތު ޚިޔާލުތައް އުތުރި އަރަމުން ދިޔައެވެ. މިއީ އޭނާވެސް ނުހަނު އުއްމީދުކުރި ރެޔެކެވެ. ޝިޔާގެ ކައިވެނި ވެވޭނެ ދުވަހަކަށް ކެތްތެރިކަމެއްނެތި އޭނާވެސް އިންތިޒާރުކުރިއެވެ. އޭނާގެ ކައިވެނި ކުރެވުނުއިރު ޝިޔާ ގޯނާކުރިފަދައިން އޭނާވެސް ގޯނާކުރަން ބޭނުންވިއެވެ. ޝިޔާގެ ފަރާތުން ފޮނިފޮނި ބަދަލެއް ހިފަން އޭނާހުރީ ކެތްމަދުވެފައެވެ. ނަމަވެސް، މިއަދު ހާލަތު ބަދަލުވެފައި މިވަނީ އޭނާ ހީވެސް ނުކުރާފަދަ ގޮތަކަށެވެ.\nމިރޭ، އެހަފްލާގައި އޭނާ ބައިވެރިވީނަމަވެސް އޭނާއެކޭ އެހެން މެހެމާނުންނެކޭ މާބޮޑު ތަފާތެއްނެވެ. އެހެންމީހުންނަށްވުރެވެސް މިރޭގެ ހަފްލާގައި ބީރައްޓެހިކަން އޭނާއަށް އިހުސާސްކުރެވެމުން ދިޔައެވެ. އޭނާއަށް އެއިހުސާސްކުރެވެމުން ދިޔައީ ޚުދު އޭނާ އަމިއްލައަށް ޝިޔާއާމެދު ވިސްނިގޮތުންނެވެ. އޭނާފެނުމުން ޝިޔާ ހެވިފައިހުރި ނަމަވެސް، އޭނާއަކަށް މިރޭ ޝިޔާ ފެނުމުން މާބޮޑު އުފަލެއް ނުލިބެއެވެ. އޭނާއަށް އަދިވެސް ގަބޫލުކުރެވެނީ ޝިޔާ އޭނާގެ އުފާތަކަށް ހަސަދަވެރިވާ ކަމުގައެވެ.\nޒައިކްއާއި ޒީޝާން އެކުގައި ތިބިނަމަވެސް އެދެމެދުގައިވަނީ ހަމަހިމޭންކަމަކާއި ބީރައްޓެހި ކަމެކެވެ. ދެމީހުންގެ ހިތް ޚިޔާލުތަކުން ފުނިޖެހެމުން ދިޔައިރުވެސް، އެކަކުވެސް އިސްވެ ބަހެއް ބުނާކަށްވެސް ގަސްތެއްނުކުރިއެވެ. ދޭތެރެ ދޭތެރެއިން ޒައިކް އިސްއުފުލާފައި ޒީޝާންއަށް ބަލާލައެވެ. ޒީޝާން ވިސްނަމުން އެދަނީ ކޮންކަމަކާއިމެދުގައި ކަމެއް ޒައިކްއަށް ނޭނގުނު ނަމަވެސް ޒީޝާންއާމެދު އޭނާގެ ވިސްނުން ހުރީ އެއްގޮތަކަށް ކަނޑައެޅި ނިމިފައެވެ. މިރޭން މިރެޔަށް ޒީޝާން ހީވެސްނުކުރާފަދަ ބަދަލެއް ޒީޝާންގެ ޙަޔާތަށް އޭނާ ގެންނާނެއެވެ. އޭނާ އެހުރީ ހުރިހާކަމެއް ތައްޔާރުކޮށް ނިންމައިގެންނެވެ.\n" ޒީޝާން….ކުޑަކަމެއް ޖެހިގެން ބޭރަށް ޖެހިލާފަ އަހަރެން އެބައަންނަން….ހަފްލާ ނިމޭންދެން ޒީޝާން މިތާނގަ މަޑުކޮށްލާ!…އަހަރެން އަންނާނަން ބަލާ…." ހަމަހިމޭންކަން ފޫދުއްވާލަމުން ޒައިކް ވާހަކަ ދެއްކިއެވެ.\n" އަހަރެންވެސް މިނިމުނީ….އަހަރެން ގޮވައިގެން ދާންވީނު…." ޒައިކްއާއެކު ދިއުމަށް ޒީޝާންވެސް ބޭނުންވިއެވެ. އެމާހަލުގައި ބީރައްޓެހިވެފައި އިންނާކަށް އޭނާ ބޭނުމެއްނުވިއެވެ.\n" ނޫނޭ…ޒީޝާން މަޑުކުރޭ! ބެސްޓް ފްރެންޑަށްވެހުރެ، ތިގޮތަށް ހަފްލާދޫކޮށް ދިއުމުން ޝިޔާ ކިހާދެރަވާނެ….މިހަފްލާގެ އެއްވެސް ކަމެއްގާ އަމަލީގޮތުން ބައިވެރިނުވެވުނުއިރު، ކުޑަމިނުން ހަފްލާނިމޭންދެން މަޑުކޮށްލެވޭނެއްނު….ޒީޝާން ހަނދާންވޭތަ އަހަރެމެންގެ ކައިވެނީގެ ކަންކަމުގާ ޝިޔާ އަވަދިނެތި އުޅުނު ހަނދާން…ޚުދު އޭނާވެސް ބޭނުންވާނެދޯ ޒީޝާންގެ ފަރާތުންވެސް ކޮންމެވެސް ބައިވެރިވުމެއް…..ތިގޮތަށް ބީރައްޓެއްސަކު ފަދައިން ކައިނިންމާލާގޮތަށް ހަފްލާދޫކޮށް ދިއުމުން އެހެންމީހުން ހީކުރާނެގޮތާމެދުވެސް ވިސްނާލަން ޖެހޭނެއްނު….އަހަރެން ދެކެ ލޯބިނުވާތީ އަހަރެން އިހުސާސްތަކަށް ޤަދަރުނުކުރިނަމަވެސް ޒީޝާން ލޯބިވާ ރަހުމަތްތެރިޔާގެ އިހުސާސްތަކަށް ޤަދަރުކުރަންވާނެއްނު…." ޒައިކްގެ ވާހަކަތަކުން ޒީޝާން ލަދުގަތްވަރުން އިތުރަށް އެންމެ ލަފްޒެއްވެސް ނުބުނެ ހިމޭންވިއެވެ. އެވަގުތު އޭނާއަށް ކުށްވެރި އިހުސާސެއް ކުރެވިގެން ދިޔައެވެ.\n" ހަފްލާ ނިމެންވާއިރަށް އަހަރެން އަންނާނަން…" ތެދުވެގެން ހިނގައިގަންނަމުން ޒައިކް ބުނެލިއެވެ.\nވަގުތުތައް ފާއިތުވަމުން ގޮސް ހަފްލާގެ ހަލަބޮލިކަން ކެނޑި މަޑުމަޑުން މީހުންތައް މަދުވާންފެށިއެވެ. މިހާރު އެތާނގައިތިބީ ދެފަރާތުގެ އާއިލާމީހުންނާއި ގާތްރަހުމަތްތެރީން ކޮޅެކެވެ. އެންމެން އެއްތަންވެގެން އެރޭގެ ފޮނި ހަނދާންތައް ކެމެރާގައި ރައްކާކުރަމުން ދިޔައިރު، އެމަންޒަރުބަލަން ތަންކޮޅެއް ދުރުގައި ޒީޝާން އިނެވެ. ކުއްލިއަކަށް ޝިޔާ ހުސެންގާތުގައި އެއްޗެއް ބުނެލުމުން، ހުސެން އެތަނުން ކުއްޖަކަށް ގޮވާފައި އެއްޗެއް ބުނެލިއެވެ. ގިނައިރުތަކެއްނުވެ އެކުއްޖާ އައިސް ޒީޝާންވެސް އެމީހުނާއެކު ބައިވެރިވުމަށް އެދުނެވެ. ޖެހިލުންވެހުރެ ޒީޝާންގޮސް ނުގޮތަކަށް އެއްކައިރިއެއްގައި ހުއްޓިލުމުން ޝިޔާއައިސް ޒީޝާންގެ އަތުގައިހިފާ ދަމާފައި ކަހަލަގޮތަކަށް ގެންގޮސް އޭނާއާ އެންމެގާތުގައި ބެހެއްޓިއެވެ.\n" އަހަރެމެން ދެމީހުން އެކަނި ފޮޓޯއެއްނަގަން ބޭނުން…" ޒީޝާންގެ ކޮނޑުގައި އަތްއަޅުވާލަމުން ފޮޓޯނަގަންހުރި ކުއްޖާގެ ގާތުގައި ޝިޔާއެދުނެވެ.\n" ބެސްޓް ފްރެންޑްއައީމަ ދެން އަހަރެންވެސް ބާކީވީދޯ…." ދެރަވާކަމަށް ހެދެމުން ހުސެންބުނެލުމާއެކު އެންމެން ހޭންފެށިއެވެ. ޝިޔާރަކިވުމުން ހުސެންއަށް ލޯއަޅާލަމުން ތުންއޫކޮށްލިއެވެ. އެންމެން އެއްފަރާތަކަށް ޖެހިލާފައި ޝިޔާއާއި ޒީޝާންއަށް ފޮޓޯނަގަން ވަގުތުދިނެވެ.\n" ދެން ހީލަބަލަ!…" ޒީޝާންގެ މޫނުމަތިން ކަންބޮޑުވުމުގެ އަސަރު ފެންނަންހުރުމުން ޝިޔާ ބުނެލިއެވެ. ޒީޝާން ގަދަކަމުން ހިނިތުންވެލިނަމަވެސް އޭނާހުރީ އަދިވެސް، ނުތަނަވަސްކަމެއްގެ ތެރޭގައެވެ. މިނޫނީ ދުވަހަކުވެސް ޝިޔާއާއެކުގައި ހުންނައިރު މިފަދަ އިހުސާސެއް އޭނާއަކަށް ނުކުރެވެއެވެ.\n" ކޮބާ ޒައިކް؟…އޭނަ ދިޔައީތަ؟…" ކުއްލިއަކަށް ޒައިކްމަތިން ހަނދާންވެގެން ޝިޔާއެހިއެވެ.\n" ހޫމް…ކުޑަކަމެއް ޖެހިގެންނޭ ކިޔާފަ ދިޔައީ…" މަޑުމަޑުން ޒީޝާން ޖަވާބުދިނެވެ.\n" އޯކޭ…އެހެންވީމަ ހިނގާ އިށީނދެލަން…މިހާރު ކޮޅަށްހުރެ ހުރެ ދެފައި ވާޅުވެއްޖެ…" ޝިޔާ އެހެންބުނަމުން ކައިރީގައިހުރި ގޮނޑިއެއްގައި އިށީނުމުން، ޒީޝާންވެސް ޝިޔާގެގާތުގައި އިށީނެވެ. ޝިޔާއިނީ ޒީޝާންގެ ގާތުގައި ވަރަށްގިނަ ސުވާލުކުރަން ބޭނުންވެފައެވެ. ނަމަވެސް، ބުނެވޭ އެއްޗަކުން އަނެއްކާވެސް ޒީޝާން ރުޅިއަތުވެދާނެތީ އޭނާ އެއްވެސް ސުވާލެއްނުކުރެއެވެ.\n" އަހަރެން ހިޔެއްނުކުރަން އަންނާނެކަމަކަށްވެސް…." އިރުކޮޅެއްގެ ހިމޭންކަމަށްފަހު ޝިޔާބުނެލިއެވެ.\n" އައީކީނޫން…ގެނައީ…" އަސަރެއްނެތްގޮތަކަށް ޒީޝާން ބުނެލިއެވެ.\n" މާނައަކީ ޒީބޭނުންވެގެންނެއްނޫނޭ އައީ؟…ޒީއަދިވެސް އަހަރެންދެކެ ރުޅިއައިސްފަތަ ތިއިނީ؟…" ޒީޝާންގެ މޫނަށްބަލާލަމުން ދެރަވެފައި ޝިޔާ އަހާލިއެވެ.\n" ނޫން…އަހަރެން ހީކުރީ ޝިޔާކަމަށް ރުޅިއައިސްފަހުރީ…." ފަނޑުގޮތަކަށް ހީލަމުން ޒީޝާން ބުންޏެވެ.\n" އަހަރެން އެއްވެސް އިރެއްގަ ޒީދެކެ ރުޅިއެއްނާދޭ….އަހަރެން ބުނި އެއްޗެއްބުނީ ޒީއަށް ރަނގަޅަކަށް….ދެން އަޅާނުލާ އެވާހަކަ ބާއްވާ….އެވާހަކަ ދެއްކުމުގެ މިހާރަކު ނެތްތާ…އެކަން ހަނދާން ނައްތާލާ!…އަހަރެންވެސް ބަލާނަން ޒީގެ ކަންކަމާ ނުބެހެވޭތޯ…" ޝިޔާބޭނުންވީ އިތުރަށް އެވާހަކަ ނުދެއްކުމަށެވެ. ޝިޔާގެ ވާހަކަތަކަށް ރައްދުދިނުމުގެގޮތުން ޒީޝާން އެއްވެސް އެއްޗެއް ނުބުނެއެވެ. ބުނެވެންވެސް ނެތީއެވެ.\nޒައިކް ލަސްވެގެން ޒީޝާން ކަންބޮޑުވެފައި އިންދާ، ވަރަށް ހަލުވިކަމާއެކު ޒައިކް ވަދެގެން އަންނަ މަންޒަރު ފެނުނެވެ.\n" އެއޮއްއައީނު…." ޒައިކް ފެނުމާއެކު ހިނިތުންވެލަމުން ޝިޔާބުނެލިއެވެ.\n" ސޮރީ….ވަރަށް ލަސްވެއްޖެދޯ…." އެމީހުންގެ ގާތަށް ހުއްޓެމުން ޒައިކް ބުނެލިއެވެ. ޝިޔާ ޒައިކްއަށް ހިނިތުންވުމެއް ހަދިޔާކޮށްލިނަމަވެސް ޒީޝާން އެއްވެސް ރައްދެއްނުދީ އިންތަނުން ތެދުވިއެވެ.\n" ޒީޝާން ޝިޔާއާ ހަވާލުކޮށް ދިޔައީމަ، އަހަރެން ހީކުރީ މިރޭ އަހަރެން އެކަނިކަމަށް ނިދަން ޖެހޭނީ…." ފަހަތުން ހުސެންގެ އަޑުއިވުމުން ޒައިކް ބަލާލިއެވެ.\n" ނޫނޭ…މަވެސް ދެން އެހާ އަނިޔާވެރިއެއް ނުވާނެއްނު….ހުސެންގެ ފަސްޓްނައިޓް ޚަރާބުކޮށްލާހާ އަނިޔާވެރިމީހެއްނޫން އަހަރެންނަކީ…." ހުސެންނަށް ބަލާލަމުން ލާނެއްގޮތަކަށް ހީލާފައި ޒައިކް ޖަވާބުދިނެވެ. ޒައިކްގެ ޖަވާބު އަޑުއިވިފައި ލަދުގަތްވަރުން ޝިޔާއަށް އިޚްތިޔާރަކާއި ނުލައި އޭނާގެ ތިރީ ތުންފަތުގައި ދައިގަނުވުނެވެ. އެމަންޒަރުފެނިފައި ޒީޝާންގެ ގާތަށް ހިނިއަންނަގޮތްވިއެވެ. ޒައިކްއަކީ މިހާލާނެއް މީހެއްކަމެއް ކުރިއަކުން އޭނާއަކަށް ނޭނގެއެވެ. މިރޭ ޒައިކްގެ މިޒާޖް އާދަޔާ ޚިލާފަށް ތަފާތުކަންވެސް އޭނާއަށް ފާހަގަކުރެވުނެވެ.\n" ހިނގާ އަވަހަށް އެކުދިންނަށް ވަގުތުދީފަ ދަމާ…." ޒީޝާންއަށް ބަލާލަމުން ޒައިކް ބުނެލިއެވެ.\nކިޔަމަންތެރިކަމާއެކު ޒައިކްގެ ފަހަތުން ޒީޝާން ނުކުތެވެ. ޒީޝާން އެރުމުން ޒައިކް ސައިކަލު ދުއްވާލިއެވެ. ބާރު ދުވެލީގައި ސައިކަލު ދުއްވަމުން ދިޔައިރު، މަގުތަކުގެ ހަމަހިމޭންކަމާއި ރޭގަނޑުގެ ފިނިކަމުން، އާދަޔާޚިލާފު ފިނިކަމެއް ޒީޝާންއަށް އިހުސާސްކުރެވެމުން ދިޔައެވެ. އޭނާ އެމަގުތަކަށް ހޭނިފައިވާ މަގުތަކާއި ގޯޅިތައް ފަސްދީގޮސް ޒައިކްގެ މިސްރާބު މުޅިން އެހެންދިމާއަކަށް ބަދަލުވިކަން ޒީޝާންއަށް ރޭކާލީ ގެފަސްދީ އެތަކެއް ހިސާބު ދުރަށް ދިޔަފަހުންނެވެ. ޒީޝާން ހައިރާންވެގެން ފަސްދީބަލާލިއިރު، ސައިކަލު ދުއްވަމުން ދިޔައީ އަލަށް ތުނޑީއަވަށުގައި އަލަށް އާބާދުވީ ސަރައްދާ ދިމާއަށެވެ. ނަމަވެސް މިފަދަ ވަގުތެއްގައި އޭނާގޮވައިގެން ޒައިކް މިހާދުރަށް އަންނަންޖެހުނު ސަބަބެއް އޭނާއަކަށް ނުވިސްނުނެވެ. މިއީ އޭނާ ދުވަހަކުވެސް އައި ހިސާބެއް ނޫނެވެ. މިއީ އޭނާއަށް މުޅިން އައު ހިސާބެކެވެ. ވީއިރު، ޒައިކް އޭނާގޮވައިގެން މިތަނަށް އަންނަންވީ ކީއްވެބާއެވެ.\nގެތަކާއި ގޯޅިތައް ފަސްދީދަމުން ގޮސް އަލިކަމެއްނެތް އަނދިރި ގޯޅިއަކަށް ޒައިކް ވަދެއްޖެއެވެ. އެހިސާބުގައިވާ ގެތަކުން ފަނޑުއަލިކަމެއް ފެނުނު ނަމަވެސް، މަގުބައްތި ނެތުމުގެ ސަބަބުން މަގުގައިވަނީ ފަޅުކަމާއި ނާމާންކަމެވެ. މިފަދަ އަނދިރި ތާކަށް ޒައިކް އޭނާގޮވައިގެން ނާންނާނެއޭ އޭނާގެ ހިތަށްއެރިއެވެ.\n" އަނެއްކާ ޒައިކްގެ ފަހަތަށްތަ އަރާ މިއިނދެވެނީ؟…" ކުއްލިއަކަށް ޒީޝާންގެ ހިތަށްވެރިވި ޚިޔާލަކުން އޭނާގެ ހިތަށް ބިރުވެރިކަން ވަދެއްޖެއެވެ. ޒައިކްކަމަށް އޭނާއަށް މިއެރުނީ ޖިންނިއެއްގެ ފަހަތަށޭ ހިތަށްއެރުމާއެކު، އޭނާގެ ގައިގެހުރިހާ ލޯލިތަކެއް ކޮޅަށް ޖެހިގެން ދިޔައެވެ. އޭނާ އަވަސް އަވަހަށް އާޔަތުލް ކުރުސީ ކިޔަންފެށިއެވެ. ބިރުގަތްލެއް ބޮޑުކަމުން އޭނާއަށް ކުރުސީ ކިޔުނީވެސް ދެތިންފަހަރު ފަށައިގެންނެވެ. އޭނާގެ ހިތަށް އައިހާ ހެޔޮއެއްޗެއް ކިޔަމުންދަނިކޮށް ކުއްލިއަށް ގެއެއްގެ ކައިރިއަށް ޒައިކް ސައިކަލު މަޑުކޮށްލައިފިއެވެ. އޭރު އޭނާއިނީ ބޮލަށް އެނބުރުން އަރައި މުޅިމީހާވެސް ދާހިއްލާފައެވެ.\n" ކޮބާ…އަދިވެސް އިންނަނީތަ؟…" ސައިކަލު ނިވާލުމަށްފަހު ޒައިކް ފޭބިއިރުވެސް، ޒީޝާން އެއިންގޮތަށް އިނުމުން އޭނާއެހިއެވެ.\nޒައިކްގެ އަޑުއިވިފައި ބިރުން އިނދެ ޒީޝާން ދެލޯހުޅުވާލުމުން އަނދިރިކަން ނޫން އެއްޗެއް އޭނާއަކަށް ނުފެނުނެވެ. ރެޔަކީ ކަޅުފޮއެ އަނދިރި ރެއެއްކަމުން އުޑުމަތީގައި ވިދާބަބުޅަމުން ދިޔަ ތަރިތަކުގެ އަލިކަން ފިޔަވައި އިތުރުއަލިކަމެއް އެވަގުތަކު އޭނާއަކަށް ނުފެނުނެވެ. ޒައިކް އޭނާއެގެނައީ ކޮންފަދަ ތަނަކަށް ހެއްޔެވެ؟ މިވާން އުޅެނީ ކީއްހެއްޔެވެ؟ ޒީޝާންގެ ހިތްތެޅޭވަރުން މޭފޫއަޅާފައި ނުކުންނަށް އުޅޭފަދައެވެ.\n" ޒީޝާން…" ޒީޝާންގެ ހަމަހިމޭންކަން ފެނިފައި ޒައިކް ކަންބޮޑުވެގެން ފޯނުދިއްލާލަފައި ޒީޝާންގެ މޫނަށް ބަލާލިއެވެ.\n" މިކޮންތަނެއް؟…." ބިރުން ތުރުތުރު އަޅާހާލު ޒީޝާން އަހާލިއެވެ.\n" ގެޔަށެއްނު މިއައީ…" ހީލަމުން ޒައިކް ބުނެލިއެވެ.\n" ނޫން…މި ގެޔެއްނޫން….ހިނގާ ގެޔަށްދާން…" ކަންބޮޑުވެގެން ގޮސް ޒީޝާންއަށް ރޮވޭގޮތްވިއެވެ.\n" ޒީޝާން ހަމަޖެހިބަލަ! މިއީ އަހަރެންގެ ގެޔޭ" ދޮރާށީގައި ހަރުކޮށްފައިވާ ނަންބޯޑު ދައްކާލަމުން ޒައިކް ބުނެލިއެވެ.\n" ރޯޔަލް.." ނަންބޯޑުގައިވާ ނަމަށް ޒީޝާން ބަލާލިއެވެ.\n" އާދޭ އެތެރެއަށް…" ޒީޝާންއަށް ބަލާލަމުން ޒައިކް ބުނެލިއެވެ.\n" އެކަމު…މިގަޑީގަ" ޒީޝާންގެ ހިތުގައި އެތައްބައިވަރު ސުވާލުތަކެއް އުފެދުނެވެ.\n" އެތެރެއަށް އައީމަ އެނގޭނެ…" ޒައިކް ދޮރާށި ހުޅުވާލަމުން ބުނެލިއެވެ.\nޒީޝާން ޖެހިލުންވެހުރެ ޒައިކްގެ ފަހަތުން އެތެރެއަށްވަނެވެ. ޒައިކް އޭނާގެ ފޯނުން އަލިކުރަމުން ކުރިޔަށް ދިޔައެވެ. ޒީޝާން ބިރުންހުރެ ކުރިޔަށް ދިޔައެވެ. ވަޔާއެކު ގަސްތަކުގެ ފަތްތައް ކޭއްތިލިލީ އަޑި އިވުމާއިއެކު ޒީޝާންއަށް ސިހިފައި ޒައިކްގެ އަތުގައި ހިފާލެވުނެވެ. ޒައިކް ހިނިތުންވެލަމުން ގޮސް ގޭގެދޮރުމައްޗަށް ހުއްޓުމާއެކު ކުއްލިއަކަށް އަމިއްލައަށް ބޮކިދިއްލިގެން ދިޔައެވެ. އެއާއެކު ސިހިފައި ޒީޝާންއަށް އަޑެއްލައްވާލެވުނެވެ.\n" ހާދަ ބިރެކޭދޯ ތިގަންނަނީ؟…" ޒީޝާންއަށް ވީގޮތުން ހީލަމުން ޒައިކް ބުނެލިއެވެ. ޒީޝާން އަވަސް އަވަހަށް ޒައިކްއާ ދުރަށްޖެހިލިއެވެ. އަދި ބިރުންހުރެ ގޯތިތެރެއަށް ނަޒަރެއް ހިންގާލިއެވެ. ގޯތީގެ ދޮރުމަތީގައި ހުސްކޮށް އޮތް ސަރަހައްދުގައި، އަނބުގަހާއި، ފޭރުގަހާއި ޖަބްރޯލްފަދަ މޭވާއަޅާ ތަފާތުވައްތަރުގެ ގަސްތައްވެއެވެ. ގޯތީތެރޭގެ އެއްފަރާތުގައި ފުންޏަކަށް ޖަހާފައިވާ ލަނކުޑިއާއި ކަރުދާހުފޮށިތަކެއްވެސް އޭނާއަށް ފެނުނެވެ.\n" އާދޭ އެތެރެއަށް…" ޒީޝާން ގޯތިތެރެއަށް ބަލަންހުއްޓައި ޒައިކްބުނުން ސިހިފައި އަވަހަށް ޒައިކްގެ ފަހަތުން އެތެރެއަށް ވަނެވެ. ޒައިކް ބޮކިތައް ޖައްސާލުމާއެކު މުޅިގޭތެރެ އަލިވެގެން ދިޔައެވެ. ޒީޝާން ހައިރާންވެފައި ގޭތެރެއަށް ނަޒަރު ހިންގާލިއެވެ. ފާރުތަކުގައި މަޑު ކުރީމް ކުލައެއްލާފައި އެއަށްވުރެ ގަދަކުލައަކުން ފަންގިފިލާގައި ބޯޑަރއަޅާފައިވުމުން ވަރަށްވެސް ފުރިހަމައެވެ. ސިޓިންރޫމުގައި ހަމައެކަނި ސޯފާއެއް ފިޔަވައި އިތުރު ފަރުނީޗަރެއް ނެތެވެ.\n" ދެން ތިތާތަ ހުންނާނީ؟.." ޒީޝާން ހުއްޓިހުންނަން ފެށުމުން ޒައިކް އެހިއެވެ.\n" މިހާރު ވަރަށް ލަސްވެއްޖެ…މާދަމާވެސް މިގެބެލިދާނެއްނު…" ޒީޝާންބޭނުންވީ އަވަހަށް ގެޔަށްދާށެވެ.\n" މީގެފަހުން އަހަރެމެންގެ ގެޔަކީ މީ…އަހަރެމެން އުޅޭނީ މިގޭގަ…." ޒައިކް އޮޅުންފިލުވައިދިނެވެ.\n" ދެން މަންމަމެން؟" ޒީޝާންއަށް އަހާލެވުނެވެ.\n" މަންމަމެން އުޅޭނީ މަންމަމެންގެ ގޭގަ….މިގޭގަ އުޅޭނީ އަހަރެމެން ދެމީހުން…" ޒައިކް އޮޅުން ފިލުވައިދިނެވެ.\n" ދެން ޒީކް؟.." އަނެއްކާވެސް ޒީޝާން އަހާލިއެވެ.\n" ޒީކްވެސް އެގޭގަ…" ޒައިކް އަނެއްކާވެސް ބުނެލިއެވެ.\nޒައިކްގެ ވާހަކަތަކުން ޒީޝާންގެ ކަންބޮޑުވުން އިތުރުވިއެވެ. ޒައިކް އޭނާއާއެކު ކުއްލިއަކަށް މިގެއަށް ބަދަލުވާން ވިސްނީ ކީއްވެގެން ބާއެވެ.\n" އެކަމު…މިރޭ ނިދަންވެސް ޖެހޭނެއްނު…" ޒީޝާން އަނެއްކާވެސް ބުނެލިއެވެ. ޒީޝާން އެހެން ބުނުމުން ޒައިކް ކުއްލިއަކަށް ޒީޝާންގެ އަތުގައި ހިފައިގެން ގެނެސް ކޮޓަރިއެއްގެ ތެރެއަށް ވެއްދިއެވެ.\n" މިތަން ކުޑަތަ ޒީޝާން ނިދަން…" ހަރުކަށިކަމާއެކު ޒައިކް ކޮށްލި ސުވާލުން ޒީޝާން ސިހުނެވެ. އަދި ކޮޓަރިތެރެއަށް ނަޒަރެއް ހިންގާލިއެވެ. އެއީ ވަރަށްވެސް ފުރިހަމަ ކޮޓަރިއެކެވެ. ކޮޓަރިތެރޭގައި މައިގަނޑު ކުލައަކަށްވަނީ ހުދުކުލައެވެ. ދެން އެއާއި ގުޅުވާފައިވަނީ އޭނާއަށް އެންމެރީތި ކުލަކަމަށްވާ ދަނބުކުލައެވެ. ބެޑްރޫމް ސެޓްވެސްހުރީ ހުދުކުލައިންނެވެ. ފަރްނީޗަރާއި އެހެނިހެން އާލާތްތަކުން ޒީނަތްތެރިކޮށްފައިވާ އެކޮޓަރި ވަރަށްވެސް ފުރިހަމައެވެ. ކޮޓަރީގެ އޭސީ އޮންކޮށްފައިހުރިއިރު، ފަރްނީޗަރުގެ އާވަސް މުޅިކޮޓަރީގައި ހިފާފައިވެއެވެ.\n" މިއީ ޒީޝާންގެ ކޮޓަރި….ޒީޝާންގެ ހުރިހާ ސާމާނެއްވެސް ހުންނާނީ ގެނެސްފަ….އަހަރެން މިދަނީ ބޭރު ސޯފާއަށް…ޒީޝާން ނިދާ…" އެހެންބުނުމަށްފަހު ޒައިކް ނުކުމެގެން ދިއުމުން ޒީޝާންއަށް އެނދުގައި އިށީނެވެ.\n" އަހަރެންގެ އަންނައުނުތައްވެސް ގެނައީތަ؟…" އަލަމާރި ކައިރީގައިހުރި ދެފޮށިފެނުމުން ޒީޝާންއަށް ހިތާހިތާ ކިޔާލެވުނެވެ. އޭނާ ޔަޤީންކޮށްލުމުގެ ގޮތުން ގޮސް، ފޮށިތައްހުޅުވައި ބަލާލިއެވެ. އެއްފޮށީގައިހުރީ މުޅިންވެސް އޭނާގެ އަންނައުނެވެ. އަނެއްފޮށީގައިހުރީ އޭނާގެ އެހެނިހެން ސާމާނެވެ. ޒައިކް އޭނާގެ ހުރިހާ އެއްޗެއް ހިފައިގެން މިރޭން މިރެއަށް އެގެއަށް ބަދަލުވީ ކީއްވެގެންބާއޭ އޭނާގެ ހިތަށްއަރަމުން ދިޔައެވެ. ހަމަކުއްލިއަކަށް ޒައިކްއަށް އެއައީ ކޮން ބަދަލެއް ހެއްޔެވެ؟


އަނިޔާވެރިކަމާ ދެކޮޅު ހަރަކާތް މިރޭ އޮންނާނީ ހުޅުމާލޭ ގައި – Maldivian Democratic Party\n21 އޭޕްރީލް 2015\nއަނިޔާވެރިކަމާ ދެކޮޅު ހަރަކާތް މިރޭ އޮންނާނީ ހުޅުމާލޭ ގައި\nއަނިޔާވެރިކަމާ ދެކޮޅަށް ދިވެހީން އުފައްދާފައިވާ ގައުމީ ހަރަކާތުން ކުރިޔަށް ގެންދާ ސިލްސިލާ ހަރަކާތް މިރޭ އޮންނާނީ ހުޅުމާލޭގައި ކަމަށް އެ ހަރަކާތުން ބުނެފިއެވެ.\nމިރޭ9ޖަހާއިރު ފަށާ މި ހަރަކާތް އޮންނާނީ ހުޅުމާލޭ ކޮރަލްވިލް C2 ކުރިމަތީގައި ކަމަށާއި، އެއީ އެއަރޕޯޓަށް ދާން އޮންނަ މަގުގައި ރެޕިއުޓާ ޖެހިގެން އޮންނަ ހުސް ބިމުގައި ކަމަށް އެ ހަރަކާތުން މައުލޫމާތުދެއެވެ.\nހުޅުމާލެއަށް ދާން ފުރަން ހަމަޖެހިފައިވަނީ މިރޭ 8 ޖަހާއިރު، އައިފާނު ބިލްޑިންގ ކުރިމަތިން ކަމަށާއި، މި ހަރަކާތުގައި ބައިވެރިވާން ބޭނުން ކޮންމެ މީހަކަށް ވެސް ހިލޭ ހުޅުމާލެއަށް ދިއުމުގެ އިންތިޒާމް ހަމަޖެހިފައިވާ ކަމަށް ވެސް ގައުމީ ހަރަކާތުން މައުލޫމާތުދެއެވެ.\nމި ހަރަކާތުން ވަނީ ރޭ ވެސް މާލޭގައި އަނިޔާވެރިކަމާ ދެކޮޅަށް ދިވެހީންގެ ނަމުގައި ސުލްހަވެރި މުޒާހަރާ ބާއްވާފައެވެ. ނަލަހިޔާ ކައިރިން ފެށި ރޭގެ މުޒާހަރާއަށް ފުލުހުން ހުރަސްއަޅައި އެ މުޒާހަރާއިން4މީހަކު ހައްޔަރުކޮށްފައިވެއެވެ. އޭގެ ތެރޭގައި އެމްޑީޕީ ގައުމީ މަޖިލީހުގެ މެންބަރު އަދި އެމްޑީޕީ ހުޅުހެންވޭރު ދާއިރާގެ ރައީސް އިބްރާހީމް މުއިއްޒު ވެސް ހިމެނެއެވެ. ނަމަވެސް މި އެންމެން ވެސް މިހާރު ވަނީ ދޫކޮށްލާފައެވެ.


ރ.ރަސްގެތީމް ނަމްބަރު: GS121/IUL/2018/23\nތާރީޚު: 25 ނޮވެމްބަރ 2018\nކުޅިވަރުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ހާސިލުކޮށްފައިވުމާއިއެކު، ކުޅިވަރުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ؛\n- ހުރިހާ ދަރިވަރުންނަށް ފައިދާހުރި ގޮތެއްގައި ސްކޫލުގެ ކުޅިވަރުގެ އެންމެހައި ކަންތައްތައް ރާވައި ހިންގުން.\n- ހުރިހާ ގްރޭޑެއްގެ ޕީއީ ސްކީމްތައް ޗެކް ކުރުން.\n- ޕީއީ ސްކީމްގައިވާ ސްކިލްސްތަކާއި ހުނަރުތައް ކުރިއަށް ގެންދިއުމުގައި ޓީޗަރުންނަށް އެހީތެރިވެދިނުން.\n- ޕީއީ އަށް ބޭނުން ކުރެވޭ ސާމާނުތައް ރަނގަޅަށް ބެލެހެއްޓުމާއެކު މިތަކެތި ގެންގުޅޭނެ ގޮތާއި މެދު ޓީޗަރުންނަށް ލަފާ ދިނުން\n- ޕީއީ އަށް ބޭނުންވާ ސާމާނުތައް ޓީޗަރުންނަށް ފަސޭހައިން ލިބޭނެ އިންތިޒާމް ހަމަޖެއްސުން.\n- ސްކޫލުގެ ދަރިވަރުން ބައިވެރިވާ ހުރިހާ ކުޅިވަރު މުބާރާތްތަކަށް ދަރިވަރުން ރަނގަޅަށް ތައްޔާރުކުރުން.\n- ސްކޫލުގެ ދަރިވަރުންނަށް ހުޅުވާލެވޭ ހުރިހާ ކުޅިވަރު މުބާރާތްތަކަށް ދަރިވަރުން ބައިވެރިކުރުން\nހާޞިލްކޮށްފައިވާ ތަޢުލީމާއި، ތަމްރީނަށް ބަލައިގެން\nވަޒީފާއަށް އެދޭ ފޯމް މި ސްކޫލްގެ އޮފީހުން ލިބެން ހުންނާނެއެވެ. އަދި ސިވިލް ސަރވިސްގެ www.csc.gov.mv ވެބްސައިޓުން މި ފޯމް ޑައުންލޯޑްވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2018 ޑިސެމްބަރ 05 ވާ ބުދަ ދުވަހުގެ 14:00 ގެ ކުރިން، ރަސްގެތީމް ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ، admin@rasgetheemuschool.edu.mv އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލްކުރެވޭނެއެވެ.\n- މި މަޤާމަށް މީހަކު ހޮވުމަށް އިންޓަވިއު ކުރުން އޮންނާނީ، 2018 ޑިސެމްބަރ 10 އާ 2019 ޖެނުއަރީ 10އާއި ދެމެދުގެ ތާރީޚެއްގައި ރަސްގެތީމް ސްކޫލްގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6580361 ނަންބަރު ފޯނާއެވެ. އީ-މެއިލް ކުރާނީ admin@rasgetheemuschool.edu.mv އަށެވެ.\nސުންގަޑި: 05 ޑިސެންބަރު 2018 1400


ޗައިނާގެ ވެކްސިން ބޭނުން ކުރުމުގެ ހުއްދަ ދީފި | Sandhaanu\nޗައިނާގެ ވެކްސިން ބޭނުން ކުރުމުގެ ހުއްދަ ދީފި\nޑިސެމްބަރ 31, 2020\nކޮވިޑް-19 އާ ދެކޮޅަށް ޗައިނާއިން އުފެއްދި ވެކްސިން (ސީނޮފާމް ވެކްސިން) އާންމުންގެ ގަޔަށް ޖަހައި އާންމުކޮށް ބޭނުންކުރުމުގެ ހުއްދަ އެގައުމުގެ ސަރުކާރުން ދީފިއެވެ.\nޗައިނާގެ ސިއްހަތާބެހޭ ވުޒާރާއިން ބުނުފައިވަނީ “ބެއިޖިންގް އިންސްޓިޓިއުޓް އޮފް ބައޮލޮޖިކަލް ޕްރޮޑަކްޓްސް” އިން އުފައްދައި ތަޖްރިބާގެ ހުރިހާ މަރުހަލާތަކެއް ކާމިޔާބުކަމާއެކު ފުރިހަމަ ކޮށްފައިވާ “ސީނޮފާމް ވެކްސިން” އަކީ ރައްކާތެރި ވެކްސިންއެއްކަން ދައުލަތުގެ ސިއްހީ ކަންކަމާބެހޭ ފަންނީ ރެގިއުލޭޓް އިދާރާތަކުން ކަނޑައަޅާފައިވާކަމަށާ މިއާއެކު އާންމުންގެ ގަޔަށް ޖަހައި އާންމުކޮށް ބޭނުންކުރުމުގެ ހުއްދަ ދީފައިވާ ކަމުގައެވެ. ކުރިން މިވެކްސިން ޖެހުމުގެ ހުއްދަދިނީ ސިއްޙީ ދާއިރާގައި މަސައްކަތްކުރާ މީހުންގެ ގަޔަށް އެކަންޏެވެ.\nވެކްސިނަށް ހުއްދަ ދީފައިވާއިރު، ޗައިނާގެ ޕަބްލިކް ހެލްތާބެހޭ އިދާރާތަކުންވަނީ އެގައުމުގެ ރައްޔިތުންނަށް ވެކްސިން ދިނުމުގެ ބޮޑު ކެމްޕޭނެއްވެސް ވަނީ ފަށާފައެވެ. ވެކްސިން އުފެއްދި “ބެއިޖިންގް އިންސްޓިޓިއުޓް އޮފް ބައޮލޮޖިކަލް ޕްރޮޑަކްޓްސް” އަކީ ބޭހާއި ވެކްސިންއާއި އެނޫންވެސް ސިއްހަތާބެހޭ ދާއިރާގެ ގިނަ އުފެއްދުންތަކެއް އުފައްދާ ޗައިނާ ސަރުކާރުގެ ބިނަ ކުންފުނި ކަމަށްވާ ސީނޮފާމް ކުންފުނީގެ ސަބްސިޑަރީ ކުންފުންޏެކެވެ. މި ވެކްސިން ޖަހާމީހުންގެ ތެރެއިން 85 އިންސައްތަ މީހުން ކޮވިޑް-19 އިން ސަލާމަތްވާކަން ތަޖްރިބާތަކުން ކަށަވަރުވެފައިވާކަން ޗައިނާއިންވަނީ ހާމަކޮށްފައެވެ.\nޗައިނާގެ ޕަބްލިކް ހެލްތާބެހޭ އިދާރާތަކުން ރާވާފައިވަނީ ފެބުރުވަރީ މަހުގެ ތެރޭގައި 70 މިލިޔަނާއި 80 މިލިޔަނާ ދެމެދުގެ އަދަދެއްގެ މީހުންނަށް ވެކްސިން ދިނުމަށެވެ. ޗައިނާއިން ކޮވިޑް-19 އާ ދެކޮޅަށް އެހެން ވެކްސިނެއްވެސް އުފައްދާފައިވެއެވެ. އެވެކްސިންގެ ކްލިނިކަލް ތަޖްރިބާގެ އެންމެ ފަހުގެ މަރުޙަލާ ވަނީ ނިމުމުގެ މަގުމަތީގައެވެ.\nކޮވިޑް-19 ދުނިޔޭގެ ލެވެލްގައި ކޮންޓްރޯލް ކުރެވޭނީ 2021 ވަނަ އަހަރުގެ ފަހުކޮޅުގައި ކަމަށް ދުނިޔޭގެ ސިއްހަތާބެހޭ ޖަމްއިއްޔާ (ޑަބްލިޔޫ.އެޗް.އޯ) އިންނާއި ސިއްހަތާބެހޭ ދިރާސާތައްކުރާ ފަރާތްތަކުން ބުނެއެވެ.\nމަހުޖޫބު ޢަލީ ޖެނުއަރީ 1, 2021 At 10:35 އމ\nއަސްލު ތި ރަނގަޅުވާނެބާ؟ ޗައިނާ އޭ ބުނެފިއްޔާ ޝައްކުއުފެދިވައި ވަނީ. ރަނގަޅިއްޔާ ކިތަންމެހާވެސް ރަނގަޅު.


Shashank inn Bollywood ge andhiri faraaiy | Mihaaru\n"ޝަޝަންކް" އިން ބޮލީވުޑްގެ އަނދިރި ފަރާތް\nއެކްޓަރު ސުޝާންތު ސިންގް ރާޖްޕޫތުގެ މަރާ އެކު ބޮލީވުޑްގެ އަނދިރި ފަރާތުގެ ވާހަކަ ވަނީ ވަރަށް ބޮޑަށް ހޫނުވެފަ އެވެ. ހުރިހާ ދިމާއަކުން ވެސް މިހާރު އިވެނީ އެ އިންޑަސްޓްރީ ތެރޭގައި ހުރި ބޮޑެތި މައްސަލަތަކާއި އެކަމުގެ ސަބަބުން ކުރިމަތިވާ ހިތާމަވެރި ހާދިސާތަކުގަ ވާހަކަ އެވެ. ވަކިން ހާއްސަކޮށް ނުފޫޒާއި ބާރާއި ފައިސާގެ ގޮތުން ތަނަވަސް މީހުން އެ އިންޑަސްޓްރީ މުށުތެރެއަށް ލާން ކުރާ މަސައްކަތުގެ ވާހަކަ އެވެ.\nމިފަދަ މައްސަލަތަކަށް ބިނާކޮށް މި ވަނީ އަނެއްކާ ވެސް ފިލްމެއް ހަދަން ނިންމައިފަ އެވެ. "ޝަޝަންކް" ނަން ދީފައިވާ ފިލްމުގައި ބޮލީވުޑްގެ އަނދިރި ފަރާތާއި އެ އިންޑަސްޓްރީ ތެރެއިން ކުރިމަތިވާ ކަންތައްތަކާ ހެދި ޒުވާން ތަރިއެއްގެ މަރާއި ނެޕޮޓިޒަމް ފަދަ މައްސަލަތަކަށް އަލިއަޅުވާނެ އެވެ.\nފިލްމުގެ ޕޯސްޓަރު ވެސް މިހާރު ދައްކާލާފައިވާ އިރު އޭގެ ބަތަލުންގެ ތެރޭގައި ހިމެނެނީ އަރިއާ ބައްބަރާއި ރަޖީވް ސިންގެވެ. އަރިއާ އަކީ ކުރީގެ އެކްޓަރު ރާޖް ބައްބަރުގެ ދަރިއެކެވެ.\nވަރަށް އަވަހަށް މުމްބާއީ އާއި ލަކްނޫ އަދި ޕަޓްނާގައި މަންޒަރުތައް ނަގަން ފަށާ "ޝަޝަންކް" ގެ ޑައިރެކްޓަރަކީ ސަނޯޖް މިޝްރާ އެވެ. މީގެ ޕްރޮޑިއުސަރަކީ މަރޫތު ސިންގެވެ.\nސުޝާންތުގެ މަރާ އެކު، އެކަމަށް ބިނާކޮށް "މާޑާ އޯ ސުއިސައިޑް" އަދި "ސުޝާންތު" ގެ ނަމުގައި ވެސް ފިލްމުތަކެއް ހަދަން ނިންމައި، ޝޫޓިން ފެށުމުގެ ތައްޔާރީތައް މިހާރު އަންނަނީ ވަމުންނެވެ. މި ފިލްމުތަކުން ވެސް ބޮލީވުޑްގައި ކަންތައް ހިންގާ ގޮތްތައް ފެނިގެންދާނެ އެވެ.


Honu Elhumun India In 100 Ah Vure Gina Meehun Maruvejje - Vaguthu\nހޮނު އެޅުމުން އިންޑިއާ އިން 100 އަށް ވުރެ ގިނަ މީހުން މަރުވެއްޖެ\n10 މަސް ކުރިން ( ޖޫން 26, 2020 )\nއިންޑިއާގައި ހިނގި ހޮނު އެޅުމުގެ ހާދިސާތަކެއްގައި 100 އަށް ވުރެ ގިނަ މީހުން މަރުވެއްޖެ ކަމަށް އެގައުމުގެ އިދާރާތަކުން ހާމަކޮށްފިއެވެ.\nއިންޑިއާގެ ޑިޒާސްޓާ މެނޭޖްމަންޓާއި ހަވާލާދީ މީޑިއާތަކުން ރިޕޯޓް ކުރާ ގޮތުގައި ހަމައެކަނި ބިހާރު ސްޓޭޓުން ވެސް ހޮނު އެޅުމުން 83 މީހަކު ވަނީ މަރުވެފައެވެ. އަދި އުއްތަރަ ޕްރަދޭޝް އިން މަދުވެގެން 20 މީހަކު މަރުވެފައިވާ ކަމަށް ވެސް ޑިޒާސްޓާ މެނޭޖްމަންޓުން ބުނެއެވެ. ހޮނު އެޅުމުގެ ސަބަބުން އަނިޔާވި 20 މީހަކަށް ބިހާރު ސްޓޭޓްގައި ފަރުވާ ދެމުން އެބަގެންދެއެވެ.\nވިއްސާރަ މޫސުމުގައި އިންޑިއާ އަށް ހޮނު އެޅުމަކީ ވަރަށް އާއްމު ކަމެކެވެ. ގިނަ ފަހަރަކަށް ހޮނު އެޅުމުގެ ސަބަބުން މީހުން މަރުވަނީ ގަސް ފަދަ ތަކެތި ވެއްޓި އަނިޔާ ވެގެންނެވެ. ނަމަވެސް އެންމެ ފަހުން މަރުވި މީހުންގެ ތެރެއިން ގިނަ މީހުންނަކީ ހޮނު އެޅިއިރު މަގުމަތީގައި ތަފާތު މަސައްކަތްތައް ކުރަން އުޅުނު މީހުން ކަމަށް ރިޕޯޓްތައް ބުނެއެވެ.\nއިންޑިއާ ސަރުކާރުން ވަނީ މޫސުން ގޯސްނަމަ ގެއިން ބޭރަށް ނުނިކުމެ ތިބުމަށް އާއްމުންނަށް އިލްތިމާސް ކުރަމުންނެވެ. އިންޑިއާގެ ބޮޑުވަޒީރު ނަރެންދްރަ މޯދީ ވަނީ ހޮނުއެޅުމުގެ ސަބަބުން މަރުވި މީހުންގެ އާއިލާތަކަށް ތައުޒިއާ ކިޔާފައެވެ.\nތަފާސް ހިސާބުތަކަށް ބަލާއިރު 2018 ވަނަ އަހަރު އިންޑިއާ އިން ހޮނު އެޅުމުގެ ސަބަބުން 2300 އަށް ވުރެ ގިނަ މީހުން މަރުވިއެވެ. ހޮނު އެޅުމުން މަރުވާ މީހުންގެ ތަފާސް ހިސާބުތައް 2005 ވަނަ އަހަރު ވަކިން ބަލަހައްޓަން ފެށި ފަހުން ހޮނު އެޅުމުގެ ސަބަބުން ކޮންމެ އަހަރަކު ވެސް 2000 އަށް ވުރެ ގިނަ މީހުން އިންޑިއާ އިން މަރުވެފައި ވެއެވެ.\nކޮވިޑްގައި "މަރުވެގެން" އަންދަން ތައްޔާރުކޮށްފައި އޮތް އިންޑިޔާ އަންހެނަކު ހޭއަރައިފި\nކޮވިޑް-19: އިންޑިއާ އިން ހަފްތާއެއް ތެރޭ މަރުވި މީހުންގެ އަދަދު 30،000 އާ ގާތަށް!\nގޯއާ މެޑިކަލް ކޮލެޖުން އޮކްސިޖަން ހުސްވެ މީހުން މަރު ވަނީ\nޖޫން 26, 2020 19:02\nޖޫން 27, 2020 02:15


Hira school ge muvazzafunnah thuththu dharifulhu govaigen mihaaruves vazeefaa ah dhevey - AO News Hira school ge muvazzafunnah thuththu dharifulhu govaigen mihaaruves vazeefaa ah dhevey\nހިރާ ސްކޫލްގެ މުަވައްޒަފު އޮފީހުގައި ދަރިފުޅު ނިންދވައިގެން މަސައްކަތުގައި\nހިރާ ސްކޫލުގެ މުވައްޒަފުންނަށް ތުއްތު ދަރިފުޅު ގޮވައިގެން މިހާރުވެސް ވަޒީފާއަށް ދެވޭ\nއަންހެނުން ބާރުވެރި ކުރުމުގެ ވާހަކައަކީ، މިހާރަކަށް އައިސް މުޅި ދުނިޔޭގެ ހަފަރާތުގައި ރަނގަބީލު ޖެހެމުންދާ ވާހަކައެކެވެ. މިވާހަކަތަކަށް އަޅުގަނޑުމެންގެ މި ކުޑަކުޑަ ރާއްޖޭގައިވެސް ޚާއްޞަ ކަނެއް ދެވިފައި ވެއެވެ. ނަތިޖާއެއްގެ ގޮތުން ތަފާތު ޙާލަތްތަކުގައި އެކިއެކި ޕޯޑިއަމްތަކުން ފެށިގެން ރަށްރަށުގެ އައްސޭރިފަށުގައިވާ ހޮޅުއަށީގައި ބަޙުޘް ވެވޭ މައްސަލައަކަށް މިމައްސަލަވަނީ ވެފައެވެ. ގޯޅިގޯޅި ކަންމަތިގައި ބޭއްވޭ ބައްދަލުވުންތަކާއި ޖޯލިފަތީގައި އެންމެ ހޫނުކޮށް ދެކެވޭ އެއްވާހަކައަކަށް މިވާހަކަވަނީ ވެފައެވެ.\nނަމަވެސް ހިތާމައާއެކު ފާހަގަކޮށްލަން ޖެހޭ ކަމަކީ މިހާތަނަށް ދެކެވެމުންއައި މިވާހަކަތަކަކީ ހުސް ވާހަކަތަކެއް ކަމެވެ. ނާތީޖާއެއް ޙާޞިލުވެފައިވާ ވާހަކަތަކެއް ނޫންކަމެވެ. ހަމައެހެންމެ ގިނަ އަންހެނުން ވިދާޅުވާ ގޮތުގައި މމިވާހަކަ ތަކުން މިހާތަނަށް އުފަލެއް އިޙުސާސްކުރެވިފައެއް ނުވެއެވެ. އަދި ބައެއް އަންހެނުންނަށް މިކަން މާނަކުރެވެނީ ހިތުގައި ބާރަށް ވިކައިގަންނަ ރިހުންގަދަ ވިކައިގަތުމެއް ކަމުގައެވެ.\nކަންމިހެން އޮތް ނަމަވެސް ހަމަގައިމުވެސް މިއަދު މުޅިރާއްޖެއަށް ފެތުރިގެންދިޔަ އެންމެ ހޫނު ޚަބަރާއެކު ދިވެހި އަންހެނުންނަށް ހިތްހަމަ ޖެހުމެއް ލިބިގެން ދާނެއެވެ. ހެޔޮ ގޮތުގައި ކުދީން ބަލައިދޭނެ ފަރާތެއް ނެތި ވަޡީފާ ދޫކޮށްލަންޖެހޭ ހިސާބުގައިވާ، ނުވަތަ އެދަތިތައް ތަޙައްމަލު ކުރަމުންދާ މައިންނަށް އުފާވެރި އުއްމީދެއް ލިބިގެން ދާނެއެވެ.\nބައިނަލްއަގުވާމީ އަންހެނުންގެ ދުވަސް ފާހަގަ ކުރުމަށް ކ.މާފުށީގައި ބޭއްވި ޖަލްސާގައި ވާހަކަފުޅު ދައްކަވަމުން ރައީސުލް ޖުމުހޫރިއްޔާ މުޅި މިދީބުގެ އަންހެނުންނަށް ދެއްވީ ހަމަގައިމުވެސް މައިންތަކަކަށް ލިބިގެންދާނެ ވަރަށް އުފާވެރި ޚަބަރަކަށް ވާނެއެވެ. އޮފީސްތަކުގައި ވަޡީފާ އަދާކުރައްވާ މުއައްޒަފުންނަށް ކުދީން ގޮވައިގެން އޮފީހަށް ގޮސް ކުދީން އެމައިންގެ ލޯމަތީގައި ބައިތިއްބައިގެން އާމްދަނީ ހޯދަން މަސައްކަތްކުރާނެ ފުރުޞަތު ލިބިގެން ދިއުމަކީ ކުޑަ ކަމެއްނޫނެވެ. މި ޚަބަރަކީ އެކަމަށްޓަކައި ހިތްތައް ޝުކުރުން ފުރިބަންޑުންވެ އެކަމަށް މުޅިޤައުމު މަރުޙަބާ ކިޔާނެކަމެކެވެ.\nރައީސްގެ މިވާހަކަފުޅާއެކު ” އޭއޯ ނިއުސް” އަށް ޚަބަރު ލިބިގެންދިޔައީ އައްޑޫސިޓީގެ ހިތަދޫގައި ހިންގާ ޙިރާ ސްކޫލުގެ އޮފިސް މުއައްޒަފުންނަށް މިހާރުވެސް މިޚިދުމަތް ފޯރުކޮށްދޭކަމެވެ. އަޅުގަނޑުމެން އެސްކޫލަށް ގުޅުމުން ސްކޫލުގެ މެނޭޖުމެންޓުގެ ބޭފުޅަކު ވިދާޅުވީ ފެބުރުއަރީ މަހުން ފެށިގެން އެސްކޫލުގެ އޮފީސް މުވައްޒަފަކަށް މިޚިދުމަތް ފޯރުކޮށްދެމުންދާ ކަމަށެވެ. ވިހެއުމުގެ ޗުއްޓީއަށް ފަހު ތުއްތު ދަރިފުޅާއެކު ނިކުތް މުއައްޒަފު، އޮފީސްގަޑި ނިންމާލާފައި ގެއަށް ދިއުމާހަމައަށް ދަރިފުޅު އޮންނަނީ މަންމަގެ ބެލެހެއްޓުމުގެ ދަށުގައެވެ. އެއްވެސް ދަތިކަމެއްނަތި ހިތްހަމަޖެހިގެން ވަޒީފާ އަދާކުރެވެއެވެ.\nޙިރާ ސްކޫލުން ހާމަކުރައްވާ ގޮތުގައި އެބޭފުޅުންގެ އުއްމީދަކީ ޓީޗަރުންނަށްވެސް މިމަގު ތަނަވަސް ވުމެވެ. ޙިރާ އިސްކޫލުގެ ޓީޗަރުންގެ ގާތްގަނޑަކަށް 95 އިންސައްތަ ޓީޗަރުންނަކީ އަންހެން ބޭފުޅުން ނެވެ. އެންކަމުން ޓިޗަރުންނަށް މި ފުރުޞަތު ފަހިކޮށް ދެއްވިއްޖެނަމަ މިހާރު އިސްކޫލުގައި ކިޔަވައިދެމުން މިދާ ފޭޑިއަށް ކިޔަވައި ދިނުމުގެ ކަންތައްތަކަށް ލިބިގެންދާނެ ހިތްވަރެއް ކަމަށްވެސް ޙިރާއިން ވިދާޅުވެއެވެ.\nކޮންމެއަކަސް ޙިރާ ސްކޫލުން މިކަން ތަންފީޒުކުރަމުން މިދާ ދިއުމަކީ މިކަމަކީ ކުރެވިދާނެކަމެއްކަމުގެ އަލިގަދަ ދަލިލެކެވެ. އެހެންކަމުން މިއަދު ވަޒީފާ އަދާކުރައްވާ މައިން އެތިބީ އެބޭފުޅުންގެ ތުއްތު ކުދީންނާއެކު ވަޒީފާއަށް ނިކުތުމެވޭނެ ދުވަހެއްގެ އިންތިޒާރުގައެވެ.\nނެޓްބޯޅަ މުބާރާތުގެ ސެމީ ފައިނަލްގެ މެޗްތައް މާދަމާ އަށް ތާވަލު ކޮށްފި


Nasheed ge security ge massala sirru kohfi\nނަޝީދުގެ ސެކިއުރިޓީގެ މައްސަލަ ސިއްރުކޮށްފި\nސަލާމަތީ ހިދުމަތްތަކާ ބެހޭ ކޮމިޓީގެ މިއަދުގެ ބައްދަލުވުމުގެ ތެރެއިން -- ފޮޓޯ: މަޖިލިސް\nރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ސެކިއުރިޓީ އާއި އެމްއެންޑީއެފުން ފޯރުކޮށްދޭ ވީއައިޕީ ސެކިއުރިޓީ އުސޫލުގެ މައްސަލަ ދިރާސާ ކުރުމަށް ބޭއްވި މަޖިލީހުގެ ކޮމިޓީގެ ބައްދަލުވުން ސިއްރު ކޮށްފި އެވެ.\nރައީސް ނަޝީދުގެ ސެކިއުރިޓީއާ ގުޅޭގޮތުން ސަލާމަތީ ހިދުމަތްތަކާބެހޭ ކޮމިޓީ، 241 ކޮމިޓީން ބަލަމުން ދަނީ ސޯސަލް މީޑިއާގައި އެމަނިކުފާނަށް މަރުގެ އިންޒާރު ދިން މީހެއްގެ މައްސަލަ އެވެ.\nކޮމިޓީގެ ބައްދަލުވުން ފެށުމަށް ފަހު ސިއްރުކުރީ ކޮމިޓީން ބަލަމުންދާ މައްސަލަތަކަކީ ސަލާމަތާ ގުޅުންހުރި މައްސަލަތަކަކަށް ވެފައި އެފަދަ މައްސަލަތައް ކޮމިޓީން މީގެކުރިން ވެސް ސިއްރު ކުރާތީ މެންބަރުންގެ ތާއީދާއެކު އެވެ.\nއިސްމާއިލް ޔާސިފް ނަމަކަށް ކިޔާ މީހަކު މިދިޔަ މަހުގެ ދެވަނަ ހަފުތާގެ ތެރޭގައި ހައްޔަރުކުރީ ރައީސް ނަޝީދު ރާއްޖެ ވަޑައިގެންފިނަމަ "ބަދުރު ދުވަހު އަބޫ ޖަހުލަށް ހަދާލި ގޮތް ހަދާނެ" ކަމަށް ބުނެ އިންޒާރުކޮށް ފޭސްބުކްގައި ޕޯސްޓެއް ކުރުމުންނެވެ. އަދި "ހައެއް ފަހެއް" ގައި ރައީސް ނަޝީދަށް ދިން ހަމަލާއަށް ވުރެ ވަރުގަދަ ހަމަލާއެއް ދޭނެ ކަަމުގެ އިންޒާރު ވެސް ދީފައި ވެއެވެ.\nމާލެއަށް ނިސްބަތްވާ އެކަމަކު ރ. މީދޫގައި ދިރިއުޅޭ ޔާސިފް ހައްޔަރުކޮށް، ބަންދާ މެދު ގޮތެއް ނިންމަން ކޯޓަށް ހާޒިރުކުރުމުން ބަންދުގެ މަޖިލީހުގައި ވެސް އޭނާ ވަނީ ރައީސް ނަޝީދަށް މަރުގެ އިންޒާރު ދީފަ އެވެ. އެހެންވެ ކޯޓުގެ ހުރުމަތް ކެނޑިކަމުގެ ކުށުގައާއި އޭނާގެ ބަންދަށް ކޯޓުން ވަނީ މުއްދަތު ޖަހާފަ އެވެ.\nޔާސިރު އަދި ބަންދުން ދޫކޮށްލި ކަމަކަށް ފުލުހުން ބުނެފައެއް ނުވެ އެވެ.\nވީއައިޕީ ސެކިއުރިޓީ އުސޫލުގެ މައްސަލަ މަޖިލީހުން ދިރާސާކުރަމުން ދިޔަ ނަމަވެސް ސަލާމަތީ ސަބަބުތަކަށްޓަކައި އެ އުސޫލު އާންމުކޮށްފައެއް ނުވެ އެވެ. ހައެއް ފަހެއްގައި ރައީސް ނަޝީދަށް ދިން ހަމަލާއާއި ގުޅިގެން ހެދި އިންކުއަރީގައި ފާހަގަކޮށްފައިވާ ގޮތުގައި ވީއައިޕީ ސެކިއުރިޓީ ދިނުމުގައި އެހާތަނަށް ގެންގުޅެފައިވަނީ ހަރުދަނާ އުސޫލެއް ނޫނެވެ.\nރައީސް މުހައްމަދު ނަޝީދު އެމްއެންޑީއެފް ސަލާމަތީ ހިދުމަތްތަކާބެހޭ ކޮމިޓީ


Kurin 96 KG, mihaaru 60: Beynunvanee hiyvaru! | Mihaaru\nރިޕޯޓް / ބަރުދަން ލުއިކުރުން\nޝާލިން މީގެ ނުވަ މަސް ކުރިން ހުރި ގޮތާއި (ވ) އާއި މިހާރު ހުންނަ ގޮތް\n17 އޯގަސްޓް 2019 - 08:58\nނިދިން ހޭލާ އިރު، ދެ ފަޔަށް ތަދުވާތީ ހިނގައެއް ނުގަނެވެ އެވެ. ކުޑަ ހުޅުގައި ރިއްސަ އެވެ. ތެދުވެ ރަނގަޅަށް ހިނގައިގަތުމަށް 10 މިނިޓު ހޭދަވެ އެވެ. ގިނައީ ބޯ އަނބުރާ ދުވަސްތަކެވެ. ހިނގާފައި ތަންތަނަށް ދިއުމަކީ ބޮލުގެ ރިހުމެކެވެ. ހަށިގަނޑު އެހާ ބޮޑަށް ފަލަވުމުގެ ސަބަބުން މީހާ ހެލިފެލިވެ އުޅުމަކީ ބޮޑު ބުރައެކެވެ. ބޭނުންވީ އަބަދު އެނދުގައި އޮންނާށެވެ. ސިއްހަތަށް ފައިދާ ނުކުރާ ކާބޯތަކެތި ބޭނުން ކުރުމަކީ އޭނާގެ "ސަގާފަތެ"ވެ. އެތައް އަހަރަކުން ޖަހާފައި ހުރި މަސްތައް ހިކޭނެ ކަމަކަށް އޭނާ ޒަމީރު ގަބޫލެއް ވެްސ ނުކުރި އެވެ.\nއެކަމަކު އެއީ މިހާރު މާޒީ އެވެ.\nމާލެ އަށް އުފަން އައިޝަތު ޝާލިން ،37، ގެ ބަރުދަނުގައި މިދިޔަ އަހަރުގެ ޖުލައި މަހު ހުރީ 96.6 ކިލޯ އެވެ. މިދިޔަ އޭޕްރީލް މަހު އޭނާގެ ބަރުދަނަކީ 66.4 ކިލޯ އެވެ. އެއީ އޭނާ ދަންނަ ގިނަ ބަޔަކަށް ލިބުނު ހައިރާން ކަމެކެވެ. ނުވަ މަސް ތެރޭގައި އެހާ ބޮޑު ބަދަލެއް އަތުވެދާނެ ކަމަކަށް، އޭނާގެ ރައްޓެހިން ގަބޫލެއް ވެސް ނުކުރެ އެވެ. އެކަމަކު ކުރީގެ އުނދަގޫ ދިރިއުޅުމުން ނުކުމެ، ހަށިގަނޑު ލުއިކޮށްލުމުގެ ހިތްހަމަޖެހުން ހޯދަން ޝާލިން ކުރި ބުރަ މަސައްކަތުގެ ނަތީޖާއާ މެދު ދެބަސްވެވޭކަށް ނެތެވެ. މިހާރު 59 ކިލޯއަށް ލުއިވުމަކީ، ޝާލިން ސިފަކުރާ ގޮތުގައި، ހަޔާތުގައި ވެސް ހޯދުނު ބޮޑު ކާމިޔާބީއެކެވެ.\nފަލަވުމަކީ "އާއިލީ ކަމެއް" ނުަވަތަ "މިއީ ބައްޔެއް" ކަމަށް ބުނެ ފަރު ޖައްސާލައިގެން ތިބޭ މީހުން އަދިވެސް މަދެއް ނޫނެވެ. އެކަމަކު ސިއްހީ ގިނަ މައްސަލަތަކެއް ކުރިމަތިވުމުގެ ސަބަބަކަށް ފަލަވުން ވާއިރު، އެކަމުގެ ފަރުވާއަކީ ތިމާގެ އަމިއްލަ ހިތްވަރުކަން ގަބޫލުނުކުރާ މީހުން ވެސް އެބަ އުޅެ އެވެ.\nއެކަމަކު ޝާލިން އަކީ ބަރުދަން ލުއިކުރުމުގެ މަސައްކަތުގައި އާންމުންނަށް ފެންނާނެ އެއް ނަމޫނާ އެވެ. "ފުރަތަމަ ކުރަން ޖެހޭނެ ކަމަކީ ތިމާގެ އަމިއްލަ ނަފްސު ދައްކާ ބަހަނާތަކާ ދެކޮޅަށް ތެދުވުން" ކަމަށް އޭނާ ބުނެ އެވެ. އޭނާގެ ބަރުދަނުގެ ކަށި މައްޗަށް އަރައިގެން ދިޔައީ، މިހާރު ވެސް ޝާލިން ބުނާ ގޮތުގައި، "ފަރުވާތެރިކަމާ އެކު ކެއުންބުއިމުގެ އާދަތައް ނުގެންގުޅުމުން"ނެވެ.\nއޭރު އެއްވެސް ބަލައިލުމެއް ނެތި ކެވުނީ ހަށިގަނޑަށް ފައިދާ ނެތް އެއްޗިއްސެވެ. އޭރު އެއީ އޭނާގެ ހިތްހަމަޖެހުމެވެ. ހެލިފެލިވެ އުޅެން އުނދަގޫވިޔަސް އެ އާދައިން ދުރަކަށް ނުދެވުނެވެ. އެ ހިތްވަރު ނެރޭކަށް ވެސް ނޭނގުނެވެ. އެހެންކަމުން ގިނަ ބަޔަކު ގަބޫލުކުރި ގޮތަށް، ޝާލިން ވެސް ނިންމައިގެން ހުރީ ބަރުދަން ލުއިނުކުރެވޭނެ ކަމަށެވެ.\nޝާލިން ގަވައިދުން ކަސްރަތުކުރަން ފެށުމުގެ ކުރިން: މިހާރު އޭނާ ވަނީ ނަތީޖާ ނެރެފައި\n"ޖިމަށް ގޮސްގެން މިކަމެއް ނުވާނެއޭ ހިތަށްއެރި. އާދައިގެ ބަރުދަނަކަށް ނުދާނެ ކަމަށް ވެސް ގަބޫލު ކުރިން. ހިތަށްއެރީ އެންމެ ކުޑަވެގެން 85 ކިލޯއަށޭ ވެއްޓޭނީ. އެއަށް ވުރެ ދަށް ނުވާނެ ކަމަށް ވިސްނިފައި އޮތީ،" ޝާލިން ބުންޏެވެ.\n"ކައިރީގައި އުޅުނު މީހުންގެ އެއްބާރުލުމާ އެކީގައި ބޮޑު ބަދަލެއް އައީ."\nޝާލިން މިހާރު ހުރި ގޮތަށް އޭނާގެ ހަށިގަނޑަށް ލުއިވި ހަނދާނެއް ނެތެވެ. ސްކޫލްގައި އުޅުނު ދުވަސްވަރުން ފެށިގެން ވެސް އޭނާ ހުންނަނީ، އިސްކޮޅާއި އުމުރަށް ބަލާއިރު، ފަލަކޮށެވެ. އޭގެ އިތުރުން އުމުރު މަތި ވަމުން ދިޔަ ވަރަކަށް ބަރުދަން ވެސް ދިޔައީ މަތިވަމުންނެވެ. އެ ހަގީތަކަށް ސަމާލުކަން ދިނުމުގެ ބަދަލުގައި ބޭނުން ގޮތަކަށް ކައިގެން ހަށިގަނޑަށް އިތުރު ބުރައެއް ޖެއްސުން ނޫން ކަމެއް ނުކުރެވުނެވެ. ނަތީޖާއަކީ ހަކުރު ބަލީގެ ވޭން ވެސް އުފުލަން ޖެހުމެވެ.\nއޭރު ގޭ މީހުން ބުނާނެ ތަންކޮޅެއް ހިކޭތޯ ބަލާށޭ. ކޮންމެވެސް ވަރަކަށް ކަސްރަތު ކޮށްބަލާށޭ. އެ ވާހަކަ ދެއްކީމަ އާދެވެނީ ރުޅި. އަޅުގަނޑު ޖަވާބުގައި ބުނަނީ ހަކުރު ހުންނާތީ ކެވޭނެ ނޫންހޭ، ފަލަ މިވަނީ ބަލި ވީމައޭ ކޮންމެހެން ކާތީއެއް ނޫނޭ: ޝާލިން\nޝާލިން ބުނި ގޮތުގައި މާ ބޮޑަށް ފަލަވުމުގެ ސަބަބުން މީހުން ތެރޭގައި އުޅެން އުނދަގޫވާ ފަހަރު ވެސް ދިމާވި އެވެ. ސިއްހީ މައްސަލަތަކެއްގައި އުޅުނު އިރު، އެންމެ އަސަރުކުރި އެއް ކަމަކީ ދަރިމައިވުމުގައި ދިމާވި އުނދަގޫތަކެވެ.\nކަސްރަތުކޮށް، ހަށިގަނޑު ހަމަޔަކަށް އެޅުވުމުގެ ހިތްވަރު އައީ މަންމަ ސައުދިއްޔާ ހަސަނާއި ފަހަރި ފާތުމަތު ދިމްނާ އެވެ. އޭނާއަށް ދެން ލިބުނު ބާރަކީ އެކްސްޓްރީމް ފިޓްނަސްގެ އިންސްޓްރަކްޓަރު މަރިޔަމް ސިހާނާ (މަރީ) އެވެ.\n"އެއް ދުވަހު ދިމްނާ ބުނި ބުނުމަކަށް ދިޔައީ ޖިމަށް. ކޮންމެހެން މީތި ވޯކް ކުރާނެ ކަމަކަށް ވެސް ނޫން. ދިޔައީ ދެން ހަމަ މަސައްކަތް ކުރަން،" ޝާލިން ބުންޏެވެ.\nޝާލިން ހިކިފައި: ސިއްހީ ގޮތުން ބަލާއިރު އޭނާގެ ބަރުދަން މިހާރު ހުރީ ރަނގަޅު ވަރަކަށް ތިރިވެފައި\n"މަރީ އަސްލު މީހަކީ. ވަރުބަލި ވިއަސް، މިކަން ކުރުމަށް މަރީ ވަރަށް ބޮޑަށް މަސައްކަތް ކުރި. ނަތީޖާ ނުފެންނާތީ ހިތްވަރު އެލިގެން ދެން ނުވާނެ ކަމަށް ނިންމި ކޮންމެ ފަހަރަކު ވެސް ހަމަ ފޯނަށް ގުޅައިގެން ހިތްވަރު ދީގެން ޖިމަށް ގެންގޮސްފައި ހުރީ."\nމަރީއަށް ޝާލިން މިހާރު ފެންނަނީ ސިއްހީ ގޮތުން ހުންނަން ޖެހޭ ވަރަށް ވުރެ ފަލަވެގެން ހިކެން ޖެހޭ މީހުންނަށް މިސާލެއްގެ ގޮތުގަ އެވެ. މަސައްކަތްކޮށްފި ނަމަ އެފަދަ ނަތީޖާއެއް ހޯދުމަކީ ނުވާނެ ކަމެއް ނޫން ކަމަށް އޭނާ ބުންޏެވެ.\n"ހިތްވަރެއް ބޭނުންވަނީ. ޝާލިން އެ ވަނީ އެކަން ދައްކައި ދީފައި. މިއަދު ޝާލިނަކީ ދުޅަހެޔޮ މީހަކަށް ވެފައި އެ ހެރީ ވަރަށް ބުރަ މަސައްކަތެއް ކޮށްގެން،" މަރީ ބުންޏެވެ.\nކަސްރަތު ކުރަން ފެށި ފަހުން ޝާލިން ވަނީ ކެއިންބުއިން ވަކި ގޮތަކަށް ބަހައްޓައިފަ އެވެ. އެގޮތުން އާދައިގެ ހަނޑުލާއި ރޮށި ކެއުން ހުއްޓާލި އެވެ. އޭގެ ބަދަލުގައި ކަމުން އަންނަނީ ބްރައުން ރައިސް އާއި ބްރައުން ޕާސްތާ ފަދަ އެއްޗިއްސެވެ. އޭނާގެ ކެއުން ބަހައްޓަނީ ރަނގަޅަށްތޯ ބަލަން ކައިރީގައި މަންމަ އިނދެ އެވެ.\nޝާލިންގެ ކެއުން ގެންގުޅުނު ގޮތް\n- ހެނދުނު: އޯޓްސް، ދެ ބިސް، މޭވާ އާއި ކޮފީ\n- މެންދުރު: ރަތް ބަތް ނޫނީ މުށި ބަތް ތަރުކާރި އާއި ކުކުޅު ކޮޅެއް\n- ރޭގަނޑު: ގްރީން ސެލެޑެއް، ކުކުޅު ކޮޅަކާ އެކު\n- ދޭތެރެ ދޭތެރެއިން މޭވާ އާއި ބަދަން\nއޭނާގެ ހިތް އެދެނީ ފޮނި އެއްޗިއްސަށެވެ. ކުރިން ސުރެ އޭނާގެ ކިބާގައި ހުރި ބޮޑު އާދައަކާ އެގޮތަށް ދުރަށް ދާން ޖެހުމުން ފުރަތަމަ ދުވަސްކޮޅު ރޮވުނެވެ. އެކަމަކު ހަށިގަނޑަށް ބޭނުންވީ އެއަށް ވުރެ ފައިދާ ހުރި ކާނާ އެވެ. އެހެންކަމުން އޭނާއަށް ހިތްވަރުދޭން މަންމަ އަބަދުވެސް ހުރެ އެވެ.\n"ފައިދާ ހުރި ކާނާ ކާން އެންމެ ބޮޑަށް ހިތްވަރު ލިބުނީ މަންމަގެ ފަރާތުން،" ޝާލިން ބުންޏެވެ.\nމިއަދު އޭގެ ނަތީޖާ ފޮންޏެވެ. އޭނާ އެ ހުރީ ދުޅަހެޔޮ ސިއްހަތަކަށް ބޭނުންވާ ވަރަށް ހަށިގަނޑަށް ބަދަލު ގެނެސްފަ އެވެ. މިހާރު އޭނާއަށް އެހެން މީހުންނަށް ނަސޭހަތް ދެވެން އެބަ އޮތެވެ.\n"މީގައި އޮތީ އުންމީދު ދޫކޮށް ނުލައި ހިތްވަރާ އެކު މަސައްކަތްކުރުން،" ޝާލިން ބުންޏެވެ.\n"ބަހަނާ ދައްކައިގެން ނުވާނެ. ކެއުމަށް ބަލަން ޖެހޭނެ. ކަސްރަތު ކުރުމުގައި އަވަދިނެތި އުޅެންވީ."\nބަރުދަން ލުއިކުރުން ސިއްހަތު ހަކުރު ބަލި\n38 ކޮމެންޓް, 475 ރިއެކްޝަންސް\nހެލްތީ އެއްޗެހި ކާން ކުރަންވީކަމަކީ ފިރިމީހާ މަހު މުސާރަ ދިނީމަ ގޮސް އެންމެ އަގުބޮޑު ނަޓްސް އާ ފްރުޓާ އޯޓްސް އާ ބްރޮކޮލީ ކަހަލަ އެއްޗެހި ގަނެފަ ކާ ކޮންމެ ވަގުތަކު އެކާ އެއްޗެއްގެ ފޮޓޯ ޕޯސްޓްކޮށް ޝޯ އޮފް ކުރަންވީ.އެއީ އެންމެ ބޮޑު ހިއްވަރަކީ.ހެސްކިޔާފަ ދެންފޮނިކަނޑަންވީ.އައި އޭމް ސޯ ހެލްތީ ފުޑް ކޮންޝިއަސްއޭ ކިޔާފަ. ދެންހިކުނީމަ ގަޔަށްބާރު ފެޝަން ހެދުންލާން ފަށާނީ. ފެންނަ ކޮންމެ މީހެއްކައިރީ ޖިމްގރ ވާހަކަޔާ ތިމާކާ ހެލްތީ ފްޑްސް ގެ ވާހަކަ އަބަދު.\nއެންމެ 10 މިނިޓް ދުވާލަކު ހުސްކޮށްލާފަ ކަސްރަތުކޮށްލިޔަސް ތަފާތު ފެންނާނެ! ކެއުމަށް ކުޑަކޮށް ބަލާލީމަ ވީ، ކޮންމެހެން ހުސް ފަތް ނުކެޔަސް! މީހުން ހަމަ ކަންނެތީ!\nކުރިން މާ ރީތި\nރެސްޕެކްޓް!!! ވަރަށް ގަދަ.\nބްރައުން ޕާސްތާ ހޯދީ ކޮންތާކުން\nހަމަ އައްސަރި ބަހާ ސާބަސް!\nސީރިއަސްލީ؟؟؟ ތިހާ ނެގެޓިވް ވިސްނުމެއްގަ ކިހިނެއް ތި ސަވައިވް ވަނީ؟\nނަންބަރ ބޭނުން މަ ބޭނުން އިތުރު މަޢުލޫމާތު\nމަރުޚަބާ،،،، ރިހާކުރު ނުކާތި އެއީ ހުސްލޮނު ދިވެހިންގެ ހަލާކު.\nރަށުގައި ޖިމް ނެތީޔާ ފަތަން ދޭ ބަލަ....މާލެއޭ ނުކިޔާ...ކަންނެތްކަން ބޮޑީ އޭ ބުނެބާ


ބަރަހާނަވި ކަމަށް ބުނެވޭ އިއްޒަތްތެރިންގެ ވެސް ތަޙުޤީޤު ކުރައްވާށެވެ! – Shafeeu Abdullah\nބަރަހާނަވި ކަމަށް ބުނެވޭ އިއްޒަތްތެރިންގެ ވެސް ތަޙުޤީޤު ކުރައްވާށެވެ!\nOctober 14, 2011 ޝަފީޢު ޢަބްދުﷲ\nއެއްފަހަރަކާއި، ޤައުމެއްގެ ގިނަ އަދަދެއްގެ އިއްޒަތްތެރިން “ބަރަހަނާ” ވެގެން ދިޔަ މިއީ ފުރަތަމަ ފަހަރެވެ. ދުނިޔޭގެ ރިކޯޑެކެވެ. ސައްތައިން ސައްތަ ކުޑަ ކުޑަ ދިވެހި ރާއްޖޭގެ ސިޔާސީ މައިދާނަށް އައި “ބިން ހެލުމެކެވެ”.\nކަން ހިނގި ގޮތާއި، ހައްޔަރު ކުރެވުނު މީހުންގެ ވާހަކައަކީ މިހާރު އެންމެން ދަންނަ ބޮޑު ޙަޤީޤަތެކެވެ. އެހެންކަމުން، އެ ދިމާލަށް ދިޔުމަށް ގަސްތެއް ނުކުރަމެވެ. އަޅުގަނޑު ބަލާލަން ބޭނުންވަނީ، މިފަދަ ކަމެއް ހިނގާ ދިޔައިމައި، އެއްކަލަ އިއްޒަތްތެރިންގެ ޒިންމާއަކީ ކޮބައިކަމާ މެދުގައެވެ. އަދި ފުލުހުން އެއް ފަރާތް ހައްޔަރުކޮށް ތަޙްޤީޤު ކުރަމުންދާ މައްސަލައާމެދުގައެވެ.\nއާދެ، ދަންނަވަން މިއުޅެނީ، ފުލުހުންނަކީ، މިނިވަން މުއައްސަސާއަކަށްވެފައި، ކޮމްޕިއުޓަރު ތަކުގެ އެއްފަރާތުގައި ތިބެގެން އެކަން ކުރި މީހުން ހައްޔަރު ކުރިއިރު، ކޮމްޕިއުޓަރުގެ އަނެއް ފަރާތުގައި ތިބެގެން ބަދު އަޚްލާޤީ މަންޒަރުތައް ކުޅުނު މީހުން ކޮބައިތޯއެވެ؟\nދިވެހި ރާއްޖޭގައި ބަދު އަޚްލާޤީ އޮރިޔާން މަންޒަރުތައް ކުޅެ މީހުންނަށް ދެއްކުމަކީ މަނާ ކަމެއް ނޫންތޯއެވެ. އެހެންކަމަށްވަންޏާ، އެ މަންޒަރު ކުޅުނު މީހުން، ކޮމްޕިއުޓަރުގެ އަނެއް ފަރާތުގައި އިން “އަންހެން ކުއްޖާއަށް” (ނުވަތަ ބުލެކްމެއިލަރުންނަށް) ދެއްކުމަކީ ތަޙުޤީޤު ކުރަން ޖެހޭ ފަދަ ބޮޑު ކުށެއް ނޫންތޯއެވެ. ފުލުހުން އެއްފަރާތް ތަޙުޤީޤު ކުރުމަކީ އިންޞާފެއް ތޯއެވެ. ފުލުހުންނަކީ މިނިވަން މުއައްސަސާއެކޭ ބުނެ ކުރާ ދައުވާގެ ބުރަދަނަކީ ކޮބައޮތޯއެވެ. މިނިވަން މުއައްސަސާއެއްނަމަ، ދެ ފަރާތް ބަންދުކުރެވި ތަޙުޤީޤު ކުރެވެން ޖެހޭނެއެވެ. އެއްވެސް ފަރުދެއްގެ މެދުގައި ތަފާތުކުރުމެއް އޮވެގެން ނުވާނެއެވެ. އިއްޒަތްތެރިޔާއި ނިކަމެތިމީހާ ފުލުހުންގެ ކުރިމަތީގައި ހަމަހަމަވާން ޖެހޭނެއެވެ.\nއާދެ، ޕްރެސް ސެކްރެޓަރީ، މުޙަންމަދު ޒުހެއިރު ވިދާޅުވަނީ: “މި ހިންގައިގެން އުޅޭ ޖަރީމާއެއްގައި ޝާމިލު ވަނީ ދެ ފަރާތެއް. އެއް ފަރާތަކީ އެ ޖަރީމާ ހިންގި މުޖުރިމުންކަމުގައި ތުހުމަތުކުރެވިފައިވާ މީހުން ބޭނުންކުރި ސޮފްޓްވެއާއެއްގައި ހަދައިފައި ހުރި އަސްލީ ނޫން ތަސްވީރުތަކެއް. ހަމަ އެގޮތަށް ފުލުހުން ޔަގީންކުރައްވަންވާނެ އޭގެ އަނެއް ފަޅިން ދައްކަވާ ތަސްވީރުތަކަކީ ވެސް ހަދައިފައި ހުރި އަސްލީނޫން ތަސްވީރުތަކެއްތޯ. އެ ވިދާޅުވި ގަޑިއެއްގައި އެ ވިދާޅުވި ވަގުތަކަށްތޯ. އެހެންނޫނިއްޔާ ހަމަ ވަކި ބޭފުޅުންގެ ތެރެއިން ވަކި ބަޔަކު ގަސްތުކުރައްވާ ބޭފުޅުންނަކަށް އަމާޒުކުރެވި، ބައެއް ނަންފުޅުތައް ވެބްސައިޓުތަކުގައި އާއްމުވެސް އެބަކުރައްވައި،” ކަމަށެވެ.\nއާދެ، އަޅުގަނޑު ޒުހައިރަށް ދަންނަވާލަން އޮތީ، ކޮމްޕިއުޓަރުގެ އަނެއް ފަރާތުގައި ތިބެގެން މަންޒަރު ކުޅުނު މީހުން އެއީ ފޭކު މަންޒަރުތަކެއް ނަމަ، ގިނަ އަދަދެއްގެ ފައިސާ ބުލެކްމެއިލަރުންގެ އެކައުންޓުތަކަށް ޖަމާކުރުމުގެ ބޭނުމަކީ ކޮބައިތޯއެވެ. އިންސާނީ ބުއްދި ދަލީލުކޮށްދެނީ އަސްލު އެއްޗެހިތަކެއް ނޫންނަމަ، އެފަދައިން ބުލެކުމެއިލު ނުކުރެވޭނެކަމެވެ.\nކޮންމެއަކަސް، އަޅުގަނޑު ވެސް ދެކޭގޮތުގައި، ތެދު ދޮގު ކަނޑައެޅޭނީ ތަޙުޤީޤެއް ކުރެވިގެންނެވެ. ތެދަކަށް ވެއްޖެނަމަ، އެ އިއްޒަތްތެރިން އިސްތިއުފާ ދޭން ޖެހޭނެއެވެ. ނުދީފިނަމަ، ރައީސުލް ޖުމްހޫރިއްޔާ އައްޔަން ކުރައްވާފައި ހުރި ބޭފުޅެއްނަމަ، އެ ބޭފުޅެއް ވަޒީފާއިން ވަކި ކުރުމަކީ، އެންމެ ރީތި ޑިމޮކުރެޓިކް ގޮތެވެ. މިސާލަކަށް، މީގެ ހަފްތާތަކެއް ކުރީން، އެމެރިކާގެ ގަވަނަރެއް އިސްތިއުފާ ދިނެވެ. އޭނަ އިސްތިއުފާ ދޭން ޖެހުނީ، ޑޭޓިން މެގަޒިންއެއްގައި ޓީޝާޓް ނުލައި ހުންނަވައިގެން ޕޮޓޯއެއް ޖެއްސެވުމުންނެވެ. ހަމައެފަދައިން، އަޅުގަނޑުމެންނަށް ފެންނަމުންދާ ހަޤީޤަތަކީ އެމެރިކާ އިނގިރޭސި ވިލާތް ފަދަ ތަންތަނުގައި ސަރުކާރުގެ ވެރީންނާއި އިއްޒަތްތެރިން އެއަށްވުރެ ކުދި ކަންތަކާއި ހެދި އިސްތިއުފާ ދޭން ޖެހޭ ތަނެވެ.\nއެހެންކަމުން، މި މައްސަލަ ދެ ފުށް އެނގޭ ގޮތަށް، އިންސާފުން، ދެ ފަރާތުގައި ތިބި މީހުން ތަޙްޤީޤު ކުރުން ލާޒިމެވެ. އަދި، އެކަމުގައި ސަރުކާރުގެ އިއްޒަތްތެރިންގެ ކުށެއް ވާނަ، އެބޭފުޅުންނަށް އަދަބު ދެވެން ޖެހޭނެއެވެ. މަޤާމުން ވަކި ކުރެވި ނުވަތަ އަމިއްލައިން އިސްތިއުފާ ދޭންޖެހޭނެއެވެ. މިއީ އާދާއިގެ ކަމެއް ނޫނެވެ. ދުނިޔެ ހައިރާން ކޮށްލި ސިޔާސީ ވަރުގަދަ “ބިންހެލު”މެކެވެ.


Taza aai Life order negun madujassaalumun fen libun dhathivejje | Mihaaru\nވިޔަފާރި / ބޯފެން\nތާޒާ އާއި ލައިފްގެ އޯޑަރު ނެގުން މަޑުޖައްސާލުމުން ފެން ލިބުން ދަތިވެއްޖެ\nފުޅީގައި ބަންދުކުރި ފެން ކޭސްތަކެއް މާލެއަށް ބޭލުމަށް ފަހު ބަޔަކު ގެންދަނީ: ފިހާރަތަކަށް ޑެލިވަރީކުރުން ލަސްވެ، ބައެއް ތަންތަނުން ފެން ވިއްކާ އަގު ދަނީ ބޮޑުކުރަމުން.\n04 އެޕްރީލް 2018 - 14:46\nމާފަންނުގައި ހުންނަ ފިހާރައަކުން ވާހަކަދެއްކި މީހަކު ބުނީ އެމްޑަބްލިއުއެސްސީ އާއި ހެޕީ މާކެޓުން ވިއްކާ ފެނުގެ އޯޑަރު ނެގުން އަންނަ ހަފުތާ އަށް ފަސްކޮށްފައިވާ ކަމަށް އެ ދެ ކުންފުނިން ބުނާ ކަމަށެވެ. އެގޮތުން އެމްޑަބްލިއުއެސްސީން އުފައްދާ "ތާޒާ" ބްރޭންޑްގެ ފެނަށް އޯޑަރު ދޭން ގުޅުމުން ކަސްޓަމަރުންނަށް މިހާރު އަންގަނީ އޯޑަރު ނޯޓުކުރެވޭނީ ވެސް ދެ ދުވަސް ފަހުން ކަމަށް އެ މީހާ ބުންޏެވެ.\n"ތާޒާގެ 1.5 ލީޓަރުގެ ކޭހަށް އޯޑަރު ނޯޓު ވެސް ނުކޮށްދޭ. އެންމެ ފަހުން ވެސް ފެން ގެނެސްދިނީ މިދިޔަ ހޯމަ ދުވަހު،" އޭނާ ބުންޏެވެ.\n"މި ވަގުތު ތާޒާ އިން ލިބެނީ ހަމައެކަނި ފަސް ލީޓަރު ފެން. އެހެން ސައިޒުތަކުގެ ފެން ޑެލިވަރީ ކުރެވޭނީ އެންމެ އަވަހަށް ވެސް އަންނަ އާދީއްތަ ދުވަހު ކަމަށް މިއަދު ގުޅީމަ ވެސް ބުނި."\nއެ މީހާ ބުނީ ކުންފުނިތަކުން ފެން ހޯދުން ވަރަށް ބޮޑަށް އުނދަގޫ ކަމަށެވެ. އެހެންވެ ފެން ވިއްކުން ވެސް މިހާރު ކޮންޓްރޯލްކޮށްފައިވާ ކަމަށް ވެސް އޭނާ ބުންޏެވެ.\n"ފެން ހިފައިގެން އަންނާނަމޭ ބުނެގެން ކޮންމެ ރެއަކު ބާރަ ޖަހަންދެން ހޭލާ ތިބެން އެބަ ޖެހޭ. މިހާރު އެހެން ބުނެގެން ފާއިތުވި ދެ ރޭ ވެސް ހޭލައި ތިބެގެން ފެނެއް ނުލިބޭ،" އެ މީހާ ބުންޏެވެ.\nއޭނާ ބުނީ ހެޕީ މާކެޓުން ސަޕްލައިކޮށްދޭ "ލައިފް" ބްރޭންޑްގެ ފެން ހޯދުން ވެސް ވަރަށް ބޮޑަށް އުނދަގޫ ކަމަށެވެ. އަދި އެ ތަނުން އެންމެ ފަހުން އެންގީ ދެން އޯޑަރު ނެގޭނީ އަންނަ ހޮނިހިރު ދުވަހު ކަމަށް ވެސް އެ މީހާ ބުންޏެވެ.\n"މިދިޔަ ހޮނިހިރު ދުވަހު ދިން އޯޑަރު އަދިވެސް ޑެލިވައެއް ނުކޮށްދޭ. ކޮންމެ ދުވަހަކު ވެސް ގުޅީމަ ބުނަނީ އެބަ ބަލަމޭ ޑެލިވާކުރެވޭތޯ،" އޭނާ ބުންޏެވެ.\nއެ ފިހާރައިން ވާހަކަދެއްކި މީހާ ބުނީ އެ ތަނުން ދުވާލަކު މަދުވެގެން ފަސް ލީޓަރުގެ 20 ކޭސް ވިކޭ ކަމަށެވެ. އަދި 500 އެމްއެލް އާއި 1.5 ލީޓަރުގެ 12 ކޭސް ފެން ވިކޭ ކަމަށް ވެސް އޭނާ ބުންޏެވެ.\nމާލޭގެ ބައެއް ފިހާރަތަކުން ވަނީ 1.5 ލީޓަރުގެ ފެން ފުޅިއެއް ވިއްކާ އަގު ހަތް ރުފިޔާ އަށް ބޮޑުކޮށްފަ އެވެ. ފަސް ލީޓަރު ވިއްކާ 15ރ. އަށް ވެސް ބައެއް ތަންތަނުން ވިއްކާ އެވެ.\nމާލޭގައި ފުޅާ ދާއިރާއެއްގައި ވިޔަފާރިކުރާ ކުންފުންޏެއްގެ ވެރިއަކު ވިދާޅުވީ ފެން އުފައްދާ ކުންފުނިތަކަށް ފިހާރަތަކުން ބޭނުންވާ މިންވަރަށް މިހާރު ފެން ޑެލިވާ ނުކުރެވޭ ކަމަށެވެ.\n"އަޅުގަނޑުމެންނަށް ވެސް އެނގޭ ދުވާލު ފެން ޑެލިވާކުރި ގޮތަށް ރޭގަނޑު ލިބޭ ކުޑަ ވަގުތުކޮޅު އެކަން ކުރަން ދަތިވާނެ ކަން. އެހެންވެ އަޅުގަނޑުމެން ވެސް ފެން ވިއްކުން ކޮންޓްރޯލް ކޮށްގެން މި އުޅެނީ،" އޭނާ ވިދާޅުވި އެވެ.\nއެ ވިޔަފާރިވެރިޔާ ވިދާޅުވީ މި ދުވަސްވަރު އާދަޔާ ހިލާފަށް ހޫނު ގަދަވުމުން ފެން ވިކޭ މިންވަރު ވެސް ވަރަށް ބޮޑަށް އިތުރުވެފައިވާ ކަމަށެވެ.\n"މީގައި އެބައުޅޭ ދެ ކަމެއް. ފެނުގެ ޑިމާންޑް މި ދުވަސްވަރު ބޮޑުވުމާއި ޑެލިވަރީކުރާ ވަގުތަށް އައި ބަދަލާ ގުޅިގެން ރޭގަނޑު ޑެލިވަރީ ނުކުރެވުން ހިމެނޭ،" އޭނާ ވިދާޅުވި އެވެ.\nމާލޭގެ ފިހާރަތަކުން ފެން ލިބުން ދަތިވެފައި ވަނީ، މި މަހުގެ އެއް ވަނަ ދުވަހުން ފެށިގެން، މާލެ ތެރެއަށް ދުވާލު ގަޑީގައި މުދާ އުފުލުން ސަރުކާރުން މަނާކުރުމާ ގުޅިގެންނެވެ.\nނަމަވެސް ހެޕީ މާކެޓްގެ ސީއީއޯ އަދި އެމްއެންޑީއެފްގެ ކުރީގެ ކެޕްޓަން އަލީ އިހުސާން ވިދާޅުވީ މާލޭގައި މިހާރު ރޭގަނޑު ފެން ޑެލިވަރީކުރަން ލިބޭ ވަގުތުގައި، ކުރެވޭ ވަރަށް ގެންގޮސްދޭން މަސައްކަތް ކުރަމުންދާ ކަމަށެވެ. އަދި ކުރިން ޑެލިވަރީ ނުކުރެވި އޯޑަރުތަކެއް ހުރުމުން އޯޑަރު ނަގަނީ ޑެލިވަރީކުރެވޭ މިންވަރަކުން ކަމަށް ވެސް އޭނާ ވިދާޅުވި އެވެ.\n"ކުރިޔަށް ވުރެ ޑިމާންޑް ވެސް ބޮޑުވެއްޖެ، އެ ޑިމާންޑާ އެއް ވަރަށް ޑެލިވާކުރަން މަސައްކަތްކުރަމުން ދަނީ. މި ވަގުތު އޯޑަރު ނަގަނީ ލިބިފައިވާ ވަގުތުގައި ޑެލިވަރީކުރެވޭ ވަރަށް،" އޭނާ ވިދާޅުވި އެވެ.\nއިހުސާން އިއްޔެ ވިދާޅުވީ ރޭގަނޑު އެންމެ ފުރަތަމަ ފެން ގެންގޮސް ދެނީ ވެސް ފިހާރަތަކަށް ކަމަށެވެ.\n"ރޭގަނޑު ޑެލިވަކުރަން ފަށަނީ ފިހާރަތަކަށް. އޭގެ ފަހުން ރެސްޓޯރަންޓް، ކެފޭ އަދި ހޮޓާތަކަށް ގެންގޮސް ދެނީ. އެއީ ރެސްޓޯރަންޓްތައް ބަންދުކުރާ ގަޑި ފަސްކުރުމުން،" އިހުސާން ވިދާޅުވި އެވެ.\nމިކަމާ ބެހޭ ގޮތުން ސުވާލު ކުރުމުން އެމްޑަބްލިއުއެސްސީން ވާހަކަދައްކަން ބޭނުމެއްނުވި އެވެ.\nޓްރެފިކް ބޯފެން އެމްޑަބްލިއުއެސްސީީ ތާޒާ ފެން ލައިފް ފެން\n16 ކޮމެންޓް, 50 ރިއެކްޝަންސް\nއިކޮނޮމިކް މިނިސްޓަރ އަކީ ޓްރާންސްޕޯރޓް އޮތޯރިޓީ ގެ ވެސް ވެރިޔާ. އެހެންކަމުން މިހުރިހާ ކަމަކަށް ޖަވާބުދާރީ ވުމަށް ރައްޔިތުންގެ ސުވާލުތަކަށް ޖަވާބު ދެއްވަން މަޖިލިސްކުރާ ގެއަށް ރައްޔިތުންގެ ކުރިމައްޗަށް ޙާޟިރުވާންޖެހޭ. އެކަމަކު، އެކަން އެހެންވާކަށް ނެތް. މަޖިލިސް އޮތީ "ތަޅުއަޅުވާފަ" . މިއީ މިވެރިންނަށް ވެރިކަން ކުރަން އެނގޭ ގޮތް. ފަނޑިޔާރުން ޖަލަށް ލައިގެން ބިރުދައްކައިގެން، ފުލުހުންނާ ސިފައިންގެ މަދަދު ހޯދައިގެން މަޖިލިސް ތަޅު އަޅުވައިގެން. އެކަމަކު މިއީ "މަގެ ދީނާ މަގެ ޤައުމު" ގެ ޙައްޤުގައި ކުރާ ވެރިކަމެކޯ!!!!!\nސްވިޒަލޭންޑް މީހުންނަކީ އެހާ ގިނައިން ފެން ބޯ ބައެއްނޫން. ލޮލް.\nއަޅުގަޑަކަށް ނޭންގެ ތާޒާފެނާއި ލައިފްފެން ބޯންޖެހޭ ސަބަބެއް ދެފެނަކީވެސް މިނެރަލް ފެނެއްނޫން ހަމަ އާރުއޯ ފެން ގޭގައިންނަ ވޯޓަރ ސަޕްލައފެނަށް ރަގަޅުފިލްޓަރ ސިސްޓަމެއް ގުޅީމަހަރަދު ކުޑަވެފަ މާރަނގަޅުވާނެ\nދެން މިނިސްޓަރު ނިކުމެ ވިދާޅުވާނެ ސަރުކާރުން އަމިއްލައަށް ފެން އުފައްދާގެންވެސް ރައްޔިތުންނަށް ފެން ފޯރުކޮށްދޭނަމޭ\nޓޯކިޔޯ މީހުން ފެނައްޖެހުނީ ދޯ!!!\n ސާބަހޭ މ ސައީދު .. މިއީތަ ތިބޭނުން ވާގޮތަކީ!!!!! ރަތްއިތުން އިރު އޮއްސޭއިރައް ޒަރޫރީ ގޮތުން ބޭނުންކުރާ މުދާ ހޯދުމައް ތެޅިފޮޅެނީ. ގައުމުގެ ވެރިން ރޭގަޑު ވީމަ އަރާމުގަ އަބިދަރިންނާއެކު ގޭގަ ކަސޯޓީބަލަން..\nބުރޯ ތިބުނާ ޑްރާމާ ނިމިއްޖެ.\nކުރިއަށް އޮތީ ރޯދަ މަހެވެ.\nފެން އަގުބޮޑު ކުރާ ފަރާތް ތަކާ ދެކޮޅަށް ފިޔަވަޅު އަޅާނަމެވެ. އަދި ފެން ޑެލިވަރީ ނުކޮށްދީ ލަސް ކުރާ ފަރާތް ތަކާ ދެކޮޅަށް ވެސް ފިޔަވަޅު އަޅާނަމެވެ. އަޅުގަނޑަށް ކިޔަނީ މުހައްމަދު ސައީދު އެވެ.\nމާލޭގެ ފިހާރަތަކަށް ބޯފެނާ ، ކާޑުގެ ބާވައްތަކާ މުދާ ސަޕްލައި ކުރުން MPL އާައި ހަވާލު ކުރަން Transport ހިންގުމާއި ހަވާލުވެ ހުރި މިނިސްޓަރަައް ދަންނަވަން. ?


Igthisaadhah libey aniyaa; visnaalan vehjje!\nއިގްތިސާދަށް ލިބޭ އަނިޔާ؛ ވިސްނާލަން ވެއްޖެ!\nހުރިހާ އެންމެންގެ އަމާޒު ވެސް ހުއްޓެނީ ސިޔާސީ ކަންކަމަށެވެ. ކަންތައްތަކުގެ ހައްލުގެ ގޮތުގައި ދެކެނީ އެބަޔަކު ސަޕޯޓްކުރާ ސިޔާސީ ފިކުރެއްގައި ނިކުމެ މަގުތަކުގައި އަޑުގަދަކޮށް ގައުމު ހަލަބޮލިކޮށްލުމެވެ. އިގްތިސާދަށް ކުރިމަތިވެފައިވާ ދަރަނީގެ މައްސަލަ އާއި އިންފްލޭޝަނާއި ގައުމުގެ އުފެއްދުންތެރިކަން އެއް ހަމައެއްގައި ހިފެހެއްޓިފައި ހުރުމުގެ ސީރިއަސް މައްސަލަތަކަށް ވިސްނުމެއް ނުހިންގެ އެވެ. އެ މައްސަލަތަކުގެ މައްޗަށް ހިޔަނި އެޅި ފޮރުވާލާފައި ވަނީ ސިޔާސީ ބަހުސްތަކާއި ކޯޅުންތަކެވެ. އެކަމަކު އިގްތިސާދަށް ވުރެ ސިޔާސީ މައްސަލަތައް ކުރިއަށް ނެރުމުގެ ހިތިކަން ކުރިމަތިވެދާނެ ކަމަށް ގަބޫލު ކުރެވެނީ ކިތައް މީހުންނަށް ހެއްޔެވެ؟\n"ކޮންމެ ބަޔަކު ވެސް މި ބުނަނީ ހައްލަކީ ތިމަންނާމެންނޭ. އިގްތިސާދާއި ވިޔަފާރިތަކަށް ކުރިމަތިވެފައިވާ ބައިވަރު މައްސަލަ އެބަހުރި. ނަމަވެސް އެއްވެސް މީހަކު އެކަންތައްތަކާ މެދު ވާހަކައެއް ނުދައްކާ. އަނެއް ބަޔަކު ގައުމުގެ އިގްތިސާދު ހަމަ ސީދާ ހަލާކުކޮށްލަނީ. ކުދި އަދި މެދު ފަންތީގެ ވިޔަފާރިތަކަށް ކުރިމަތިވެފައިވާ ހުރަސްތައް ބައިވަރު. އެހެން ގޮސް ސިޔާސީ ވާހަކައިގައި ތިއްބާ ވިޔަފާރިތައް ފިތިގެން ގޮސް މަރުވެގެން ދަނީ. އަހަރުމެން ކައިގެން އުޅޭނެ ގޮތަކާ މެދު އެކަކު ވެސް ނުވިސްނާ،" ވިޔަފާރިވެރިންގެ ޖަމިއްޔާގެ ނައިބު ރައީސް އިސްމާއިލް އާސިފް ވިދާޅުވި އެވެ.\nއިގްތިސާދަށް އަންނަ ކޮންމެ ލޮޅުމެއްގެ އަސަރު އެންމެ އާދައިގެ މީހާއިން ފެށިގެން ގޮސް އެންމެ މުއްސަދި މީހާއާ ހަމައަށް ވެސް ކުރެ އެވެ. އެފަދަ ވާހަކަތަކާއި ބަހުސްތަކަކީ އަދި އަހަންނަށް ވުރެ މާ މަތިން ދާ ކަންތައްތަކެއް ކަމަށް ހީވެފައި އޮތަސް، ގެއަށް ގެންދާ މުސާރަ އާއި ތަކެތީގެ އަގު ބޮޑުވުން ގުޅިފައި ވަނީ އިގްތިސާދީ ސިޔާސަތުތަކަކަށެވެ. ސިޔާސީ ހަަލަބޮލިކަން 2006 ވަނަ އަހަރު ފެށުމާ އެކު، ރާއްޖެ އަށް އައި އިންވެސްޓަރުން މަދުވެ، ތަރައްގީ ކުރެވުނު މެގަ ޕްރޮޖެކްޓެއް ނެތެވެ. އިގްތިސާދު ދުވެލި ހުރީ ބުރަކި ޖެހިފަ އެވެ.\nއެކަމަކު އައިއެމްއެފް ފަދަ ޖަމާއަތްތަކުން ރާއްޖޭގެ އިގްތިސާދުގެ މިސްރާބާ މެދު ތިބީ ހިތްހަމަ ޖެހިފަ އެވެ. އިގްތިސާދުގެ ބިންގާ ފުޅާކުރުމަށް ސަރުކާރުން ފަށާފައިވާ އެސްއީޒެޑްގެ ޕްރޮޖެކްޓަށް އެ މީހުން ތިބީ ފެހި ސިގްނަލް ދައްކައިގެންނެވެ. އެއާޕޯޓް ތަރައްގީ ކުރުމުގެ ބިޔަ މަޝްރޫއަކަށް ސަރުކާރުން އޮތީ އަމާޒު ހިފައިފަ އެވެ. މި ހުރިހާ ކަމަކަށް ހަމަ ހިމޭންކަމާއި އެކު ސަރުކާރަށް ވަގުތު ދޭން އަޅެ ނުޖެހޭ ހެއްޔެވެ؟\nސިޔާސީ ސައްލާގައި ތިބި ގިނަ ބަޔަކު ހަނދާން ނައްތާލާފައި އޮތީ އިގްތިސާދުގެ ވާހަކަތަކެވެ. ސަރުކާރަކަށް ގައުމު ކޮޅަށް ނެގޭނީ ވެސް އިގްތިސާދު ކުރިއަރުވަން ފުރުސަތު ދީ، އެފަދަ އަމާން ވެއްޓެއް ގާއިމްކޮށްދީގެންނެވެ. ސަރުކާރުން ކުރާ ކޮންމެ ކަމަކަށް ރައްޔިތުން ކައްކުވައިގެން ސިޔާސީ ފައިދާ ނަގައި ކޮންމެ ފަހަރަކު އެ ކަތިލައި ލެވެނީ ގައުމުގެ އިގްތިސާދެވެ. އެކަހަލަ ކޮންމެ ފަހަރަކު ބަޔަކު އަންނަނީ ނާޖާއިޒު ފައިދާތަކެއް ވެސް ނަގަމުންނެވެ.\nއާސިފް ވިދާޅުވި ގޮތުން ސިޔާސީ ފައިދާތަކެއް ނެގުމަށް ރާއްޖޭގެ ޓުއަރިޒަމް ބޮއިކޮޓް ކުރުމަށް ގޮވުމާއި ރާއްޖޭގައި ކަން ހިނގާ އަސްލުގޮތަށް ވުރެ ކަންކަން މާބޮޑުކޮށްލައިގެން ބޭރު ދުނިޔެއަށް ދެއްކުމުން އޭގެ ހިތި ފޯރަނީ ވިޔަފާރިތަކަށެވެ. ސަރުކާރަށް ނޫނީ ސިޔާސީ ފަރާތްތަކަށް ގެއްލުންވުމަށް ވުރެ ބޮޑަށް އިގްތިސާދީ ލޮޅުންތަކުގެ ވޭން އެންމެ ބޮޑަށް ނަގަން ޖެހެނީ އާދައިގެ ވިޔަފާރިތަކެވެ.\n"ސިޔާސީ ކަމެއް ވާ ކޮންމެ ފަހަރަކު ބޮޑެތި ވިޔަފާރިތައް ހުންނަ މަޖީދީ މަގު ކަހަލަ ސަރަހައްދުތައް މުޒާހަރާކުރާތީ ބަންދު ކުރަނީ. އެ މީހުން މި ތިބެނީ ބޮޑެތި ކުލި ދީގެން. އެކަމަކު އެތަނަށް ރެއަކާ ދުވާލަށް ވަންނަ ސޭލްސް ސުމެއް ވީމައި ކިހިނެއްތޯ އެ މީހުން ސަވައިވްް ވާނީ. ކާކުތޯ އެ މީހުންނަށް ލިބޭ ގެއްލުމުގެ ޒިންމާ ނަގާނީ. މުޅި ވިޔަފާރި ފުނޑިގެން ދިޔައިމާ އެއްކަލަ މުޒާހަރާ ކުރަން މަގުމައްޗަށް ނިކުމެ ރައްޔިތުން ފަހަތުލައިގެން އުޅޭ މީހާ ނޫނީ މީހުންތައް ނުނަގާނެ ޒިންމާއެއް،" އާސިފް ވިދާޅުވި އެވެ.\nއިގްތިސާދަށް ކުރިމަތިވެފައިވާ މައްސަލަތައް ސިޔާސީ ހަލަބޮލިކަމުގެ ތެރެއިން ނާޒުކުވުން ނޫން ކަމެއް ނުވާ އިރު މުޒާހަރާތައް ކުރުމުގެ ސަބަބުން އެތައް ވިޔަފާރިއެއް ބަންދު ކުރަން ޖެހިފައި އެބަ ހުއްޓެވެ. ނޫނީ އެކަށީގެންވާ ވަރަށް ވިޔަފާރި ނުވެ އާމްދަނީ އެއް ނުލިބި މާޔޫސްވެފައިވާ ވިޔަފާރިވެރިން އެބަ ތިއްބެވެ. މިވީ މަހެއްހާ ދުވަހުގެ ތެރޭގައި މަޖީދީ މަގުގެ ބައެއް ސަރަހައްދުތަކުގެ ވިޔަފާރިތަކުގެ ސޭލްގެ ގާތްގަނޑަކަށް 25 ޕަސެންޓް ވެއްޓިއްޖެ އެވެ. ނަމަވެސް އެ މީހުންގެ ވިޔަފާރިތަކަށް ކުރާނެ ގެއްލުންތަކާއި، އެ މީހުންނަށް އެވާ އަނިޔާއާ މެދު ހާސްވީ ބަޔަކު ނެތެވެ.\n"މުޒާހަރާ ކުރާތީ އޮންނަނީ މަގުތައް ބްލޮކްވެފައި. އެހެން ވީމާ ބައެއް ރޭ ރޭ އެބަ ދޭ މީހަކު ނުވަދެ. އެކަމަކު ހުރިހާ ހަރަދެއް އައީ ބަރާބަރަށް ހިނގަމުން. މި ހަލަބޮލިކަމުގެ ހުރިހާ އަސަރެއް މި ކުރަނީ އަޅުގަނޑުމެންނަށް. އެކަމަކު އެންމެން ވެސް ބުނަނީ ރައްޔިތުން ހައްގުގައޭ މި އުޅެނީ. އެހެން ވީމާ އަޅުގަނޑުމެންނަކީ ރައްޔިތުންނެއް ނޫންތާ؟،" މަޖީދީ މަގުގައި ގާމެންޓްސް ފިހާރައެއް ހިންގާ ވިޔަފާރިވެރިއަކު ބުންޏެވެ.\nމިއަހަރު ވެސް ސަރުކާރުން 24 ބިލިއަން ރުފިޔާގެ ބޮޑު ބަޖެޓަކާ އެކު، ތަރައްގީގެ ގިނަ މަޝްރޫއުތަކެއް ހިންގުމަށް އޮތީ ރާވައިފަ އެވެ. އެއާޕޯޓް ތަރައްގީ އާއި މާލެ-ހުޅުލެ ބްރިޖްގެ މަޝްރޫއާއި އެސްއީޒެޑްގެ މަޝްރޫއުތަކަށް ސަރުކާރުން އަންނަނީ މިހާރު ތައްޔާރުވަމުންނެވެ. އެކަމަކު ބަޖެޓަށް ލިބޭނެ ކަމަށް ލަފާކުރާ އާމްދަނީ ކުރިއަށް ވުރެ މަދުވާނެ ކަން މި ވަނީ ޔަގީންވެފަ އެވެ. އެހެންވެ ބަޖެޓް ޑެފިސިޓް އިތުރަށް ބޮޑުވުމުގެ ކަންބޮޑުވުމާއި ގޮންޖެހުން އެބަ އޮތެވެ.\nދައުލަތުގެ ހަރަދު ކުޑަކުރުމަށް ކުރެވޭ ބައެއް މަސައްކަތްތައް ވެސް ސިޔާސީ އެކި ވާހަކަ ދައްކައިގެން ހުއްޓުވޭތޯ ގިނަ ފަހަރަށް އެބަ ބަލަ އެވެ. މި ހުރިހާ ކަމެއްގެ ސަބަބުން ތަރައްގީގެ މަޝްރޫއުތަކެއް ފްލޮޕްވެއްޖެ ނަމަ، އަނިޔާ ލިބޭނީ ހަމަ ރައްޔިތުންނަށެވެ. ސިޔާސީ ގޮތުން ބޭނުންވާ ކަމެއް ނުވާ ކޮންމެ ފަހަރަކު މަގުތަކަށް ނުކުމެ، ގައުމު ހަލަބޮލިކޮށްލުމުން ނޭނގި ތިބެ އެ ހައިޖެކް ކުރެވެނީ މުޅި ރައްޔިތުންނާ ގުޅިފައި އޮތް އިގްތިސާދެވެ. ޓޫރިޒަމް ބޮއިކޮށް ކުރުމަށް ގޮވާލުމަކީ ކަރުގައި އަމިއްލައަށް ވަޅި އަޅައި މަރުވުން ކަހަލަ ކަމެކެވެ.\nމައްސަލަ އެއް ނެތެވެ؛ ތަހުޒީބާއި ޑިމޮކްރަސީއަށް ޓަކައި އިގްތިސާދު ގުރުބާންކޮށްގެން އެކަން ކުރުމަށް ފަހު ދެން ވަންނާނީ ކޮން ތަނަކަށް ހެއްޔެވެ؟ ބަގްރޫޓްވެފައި އޮތް ގައުމަކަށް، އިގްތިސާދު ފުޑިފައި އޮތް ގައުމަކަށް ގެނެވޭނެ އުފާވެރި ކަމެއް ނެތެވެ. އެކަހަލަ މިނިވަންކަމެއް ބޭނުން ނަމަ، އަދި އެއްފަހަރު ވިސްނާލަން ޖެހެ އެވެ. ނަމަވެސް މި މައްސަލަތަކާ އަޅާލުމަށް ވުރެ ބޮޑަށް ސިޔާސީ ކަންތައްތައް ވަނީ މުހިންމުވެ ފަލަ ސުރުހީގަ އެވެ. އެކަމަކު ގައުމު ހަލާކުކޮށްލުމުގެ ކުރިން އަދި އެއްފަހަރު ވިސްނާލާށެވެ.\nބީއެމްއެލް އިން އާކް އަށް 60،000 ރުފިޔާ ހަދިޔާކޮށްފި\nރާއްޖެ އިޝްތިހާރު ކުރަން ޖަރުމަނުގެ ނޫސްވެރިން އަތުވެއްޖެ\nޖާއުސާގެ ފިހާރައެއް ހުޅުމާލެ އަށް


raahjeyge jumla rizaavgaihuree 702 milian dolaru kamah dhahkaifi – Iru\nރާއްޖޭގެ ޖުމްލަ ރިޒާވްގައިހުރީ 702 މިލިއަން ޑޮލަރު ކަމަށް ދައްކައިފި\nރާއްޖޭގެ ޔޫޒަބަލް ރިޒާވް ނުވަތަ ބޭނުން ކުރެވޭ ރިޒާވް 152 މިލިއަން ޑޮލަރު ހުރިއިރު، ރާއްޖޭގެ ޖުމްލަ ރިޒާވްގައި މިހާރު ހުރީ 702.4 މިލިއަން ޑޮލަރު ކަމަށް ތަފާސް ހިސާބުތަކުން ދައްކައިފި އެވެ.\nއެމްއެމްއޭ އިން އާއްމުކުރި ތަފާސް ހިސާބުތައް ދައްކާ ގޮތުގައި ބޭނުން ޖެހިއްޖެ ހާލަތެއްގައި ބޭނުން ކޮށްލެވޭ ރިޒާވް ނުވަތަ ޔޫޒަބަލް ރިޒާވްގައި މިހާރު ހުރީ 152.6 މިލިއަން ޑޮލަރެވެ. ނަމަވެސް މެއި މަހު ޔޫޒަބަލް ރިޒާވްގައި 200 މިލިއަން ޑޮލަރު ހުއްޓެވެ.\nރާއްޖޭގެ ޖުމްލަ ރިޒާވްގައި މެއި މަހު 836.9 މިލިއަން ޑޮލަރު ހުރި ނަމަވެސް ޖޫން މަސް ނިމުނުއިރު ރިޒާވްގައި ހުރީ 702.4 މިލިއަން ޑޮލަރެެވެ. މިއީ މެއި މަހާ ބަލާއިރު 16 ޕަސެންޓުގެ ދަށްވުމެކެވެ. ނަމަވެސް މިދިޔަ އަހަރުގެ ޖޫން މަހާ އަޅާ ބަލާނަމަ ހަތަރު ޕަސެންޓަށް ރިޒާވް ވަނީ މަތިވެފަ އެވެ.\nރާއްޖޭގެ ޖުމްލަ ރިޒާވް ހުރި މިންވަރު ވޭތުވެ ދިޔަ ހަތް އަހަރު ދުވަހަށް ބަލާނަމަ އެންމެ ބޮޑަށް ދަށްވެފައިވަނީ 2016 ވަނަ އަހަރުގެ ނޮވެމްބަރު މަހާއި ޑިސެމްބަރު މަސް އަދި 2017 ގެ ޖެނުއަރީ މަހު އެވެ. އަދި 2017 ގެ މެއި މަހާއި އޮކްޓޫބަރު މަހު އެވެ. މިދިޔަ ހަތް އަހަރު ދުވަހު ޖުމްލަ ރިޒާވް އެންމެ ބޮޑަށް ދަށްވެފައިވަނީ 2016 ވަނަ އަހަރުގެ ނޮވެމްބަރު މަހު އެވެ. އެ ފަހަރު ރިޒާވް 343.50 މިލިއަން ޑޮލަރަށް ޖުމްލަ ރިޒާވް ވެއްޓިގެން ދިޔަ އެވެ.\nކޮވިޑް-19 އާ ގުޅިގެން ރިޒާވަށް އަސަރު ކުރާ މިންވަރު ވަނީ މަތިވެފަ އެވެ. އެމްއެމްއޭގެ ތަފާސް ހިސާބުތައް ދައްކާ ގޮތުގައި ރާއްޖޭގެ ޔޫޒަބަލް ރިޒާވް އެންމެ ފަހުން ބޮޑު ދަށްވުމެއް އައިސްފައިވަނީ 2014 ވަނަ އަހަރު އެވެ. އެ އަހަރު ރިޒާވް 150 މިލިއަން ޑޮލަރަށް ވެއްޓުނެވެ. ރާއްޖެ އަށް ބޭނުން ޖެހޭ ހާލަތުގައި ބޭނުން ކުރެވޭ ރިޒާވްގައި އާއްމު ގޮތެއްގައި ހުންނަނީ ތިނެއް މަސް ނޫނީ ދެ މަހުގެ އެކްސްޕޯޓަށް ބޭނުންވާ ވަރަށް ފައިސާ އެވެ.


Iran aai Taliban aa dhemedhu hamalaa thakeh badhalu kohfi\nއީރާނާއި އަފްޣާން ބޯޑަރުގައި ހިނގި ހަމަނުޖެހުން ތަކަކީ ރަސްމީކޮށް ބަދަލުކުރެވުނު ހަމަލާތަކެއް ނޫން\nއީރާނާއި އަފްޣާނިސްތާން ގުޅޭ ސަރަހައްދީ ބޯޑަރުގައި ހަމަނުޖެހުން ތަކެއް ހިނގައިފި ކަމަށް ޚަބަރުތައް ބުނަން ފަށައިފި އެވެ. އެއީ މީގެ ކުރިން ވެސް މަޝްރަހު ހޫނުވެފައި އޮތް ސަރަހައްދެކެވެ.\nއީރާނިއަން ތަސްނީމް ނިއުސް އޭޖެންސީން ބުނާ ގޮތުން ސަރަހައްދީ ބޯޑަރުގައި ހިނގި ހަމަނުޖެހުންތައް އެއީ ރަސްމީ ގޮތުން ބަދަލުކުރި ހަމަލާތަކެއް ގޮތަށް ސިފަކުރެވޭކަށް ނެތެވެ. އަފްޣާން ނިމްރޮޒް ޕްރޮވިންސްގައި އީރާންގެ ބޯޑަރު ބަލަހައްޓާ ގާޑުންނާ ތާލިބާނުންނާ ދެމެދު ހިނގި ހަމަނުޖެހުންތައް މިހާރު އޮތީ ކޮޅެއްގައި ޖެހިފައި ކަމަށް ވެސް ޚަބަރު އޭޖެންސީން ބުންޏެވެ.\nއަފްޣާނިސްތާނާއި އީރާން ގުޅޭ ސަހައްދީ ބޯޑަރު 900 ކިލީމީޓަރަށް ދުވެފައި އޮވެ އެވެ. ތާލިބާނުން އަފްގާނަށް އަތްގަދަކުރި ނަމަވެސް، ތާލިބާނުންގެ ސަރުކާރު އީރާނުން ބަލައެއް ނުގަނެވެ. އެހެންނަމަވެސް އިންސާނީ އެހީތެރިކަން ފޯރުކޮށްދޭނެ ކަމަށް އޮތީ ބުނެފަ އެވެ.\nއީރާންގެ ފޮރިން މިނިސްޓްރީގެ ތަރުޖަމާން ސައީދު ޚަތީބުޒާދާ ވިދާޅުވި ގޮތުގައި މަޝްރަހު ހޫނުކުރީ އެސަރަހައްދުގައި ދިރިއުޅޭ މީހުންނެވެ. އެއީ ތާލިބާނުންގެ ވެރިންނަށް އެނގުމެއް އޮވެގެން ހިންގި ކަމެއް ނޫނެވެ.\nތަސްނީމް ޚަބަރު އޭޖެންސީ ބުނި ގޮތުގައި މައްސަލަ ފުރަތަމަ އުފެއްދި ބަޔަކީ އީރާންގެ ދަނޑުވެރިންނެވެ. އެމީހުން އަފްޣާން ބޯޑަރު ހުރަސްކޮށް ވަދެގަތުމުން ތާލިބާނުން ހަމަލާ ދީނީ އެވެ.\nތާލިބާނުން ހަމަލާ ދިނުމުން ރައްދުގައި އިރާންގެ ބޯޑަރު ގާޑުން ވެސް ހަމަލާ ދިނީ ކަމަށް ޚަބަތުތައް ބުނެ އެވެ.\nއަފްޣާނިސްތާން އީރާން ތާލިބާން


Dhigu meehaa bunanee dhuniye fenna goyi thafaathey!\nޝޯން ސުޕަ މާކެޓް ތެރެއިން ހިނގާފައި ދަނީ އަދި އޭނާގެ އަންހެނުން (ކ)\nއިންސާނެއްގެ އެންމެ ފުރިހަމަ އިސްކޮޅަކީ ކޮބައި ކަމެއް އެއްވެސް މީހަކަށް ބުނާކަށް ނޭނގެ އެވެ. ތަންކޮޅެއް އިސްކޮޅުން ކުރު މީހުން ތަންކޮޅެއް ދިގު ވާން އެދޭނެ އެވެ. އަނެއް ކޮޅުން މާ އިސްކޮޅުން ދިގު މީހުން ތަންކޮޅެއް އެއަށް ވުރެ ކުރުނަމައޭ ހިތަށް އަރާނެ އެވެ.\nހަމަ ގައިމުވެސް އިސްކޮޅުން ދިގު މީހުންނަށް އެޑްވާންޓޭޖްތަކެއް ހުންނަކަން އެއީ ގަބޫލު ކުރަން ޖެހޭ ހަގީގަތެކެވެ. އަދި ބައެއް ފަހަރަށް ދިގު ކަމުން ލަނޑު ވެސް ލިބޭނެ އެވެ. ދި ގުކަމުގެ އެޑްވާންޓޭޖާއި ދިގު ވީމަ ކުރެވޭ ތަޖުރިބާ ކިޔައިދިނީ އިސްކޮޅުން ހަ ފޫޓު 11 އިންޗީގެ މި މީހާ އެވެ.\nޝޯން ބާގް ނަމަކަށް ކިޔާ މި ފިރިހެންމީހާ ވަނީ އޭނާއަށް ދުނިޔެ ފެންނަ ގޮތް ވީޑިއޯކޮށް ސޯޝަލް މީޑިއާގައި ޝެއާކޮށްފަ އެވެ. މިއީ ވަރަށް ގިނަ ބަޔަކު ވަރަށް ޝައުގުވެރިކަމާއެކު ބެލި ވީޑިއޯއަކަށް މިހާރު ވަނީ ވެފަ އެވެ. އެ ވީޑިއޯގައި ފެންނަ ބައެއް ކަންތައްތައް ތަޖުރިބާ ކުރެވުމުން ހިނި އައިސްގެން ވެސް ހަލާކުވާ ވަރުވެ އެވެ.\n"މިއީ އަހަރެންގެ ހަމަ ލޮލަށް ތަންތަން ފެންނަ ގޮތް. އަދި އާދައިގެ މީހުން އަހަރެންގެ ލޮލަށް ފެންނަނީ ވެސް މިގޮތަށް. މި ގޮތަށް ފެންނާތީ އަހަރެން ހިތަށް އަރާ އާދައިގެ ވަރެއްގެ އިސްކޮޅެއް ހުރި މީހަކަށް ވީނަމައޭ،" ޝޯންގެ ވީޑީއޯ ޝެއާ ކުރަމުން ލިޔެފައި ވެއެވެ.\nޝޯންގެ ވީޑީއޯއިން ފެންނަނީ ސުޕަމާޓެއްގެ އެތެރެ އެވެ. ވީޑީއޯ ފެށޭއިރު އެ ވީޑީއޯ އިން މާ ބޮޑު ތަފާތު ކަމެއް ނުފެނެ އެވެ. ނަމަވެސް އައިޑީ ޓެގްސް ނަގާ މެޝިން ކައިރިއަށް ގޮސް އޭނާ ހުއްޓުމާއެކު އެހެން މީހުންނަށް ނުފެންނަ ތަނެއް އޭނާއަށް ފެނުނުކަން އެނގެ އެވެ. އެ މެޝިންގެ މަތީގައި ބޯފަށަލަ އަކަށް ހުރި ހިރަފުހެވެ.\n"މިހިރީ އަހަންނަށް ފެންނަ އެއްޗެހި،" ވީޑިއޯގައި ޝޯން ބުނެ އެވެ.\nދެން ޝޯން އޭނާގެ ކެމެރާ ދިމާކޮށްލީ އޭނާގެ ލޯބިވެރިޔާ އަށެވެ. އެއީ އާދައިގެ އިސްކޮޅެއްގެ މީހަކަށް ވާތީ ޝޯން އަށް އޭނާގެ ލޯބިވެރިޔާ ވެސް ފެންނަނީ އުސް ތަނެއްގައި ހުރެފައި ތިބި ބަލާލާއިރު ތިރީގައި ތިބޭ މީހުން ފެންނަ ގޮތަށެވެ.\nޝޯން ބުނަނީ ކޮންމެ ދުވަހަކުވެސް، އަބަދުވެސް، އޭނާގެ ލޯބިވެރިޔާ ފެންނަނީ މިގޮތަށް ކަމަށެވެ.\nމި ވީޑީއޯ ވައިރަލް ވުމުން ވަރަށް ގިނަ ބަޔަކަށް މިއީ ވަރަށް މަޖާ ވީޑިއޯއަކަށް ވެގެން ތަފާތު ކޮމެންޓުތައް ކުރަން ފެށި އެވެ.\n"ކަލޭ ވެއްޓެން ކިހާ އިރެއް ނަގާތަ،" ވީޑީއޯ އަށް ކޮމެންޓު ކުރި އެކަކު ޝޯން އާ ސުވާލު ކުރި އެވެ.


BREAKING NEWS: Male' Gai Gang Akun Meehakah Hamalaadhee Zahamkohlaifi - Vaguthu\nސަތޭކަ އިން މަތީގައި ހަތަރު ދުވަސް! - 1 ގަޑިއިރު ކުރިން\nމާލޭގައި ގޭންގަކުން މީހަކަށް ހަމަލާދީ ޒަހަމްކޮށްލައިފި\nމާލޭގައި ދެންމެ ގޭންގަކުން މީހަކަށް ހަމަލާދީ ޒަހަމް ކޮށްލައިފިއެވެ.\nމަންޒަރުދުއް މީހުން ބުނާ ގޮތުގައި ސައިކަލްތަކެއްގައި އައި ގްރޫޕަކުން ހަމަލާދީފައި ވަނީ ގަލޮޅު "ކަރާގެ ގޯޅި" ސަރަހައްދުގައި ހުރި މީހަކަށެވެ. އޭނާގެ ބޮލަށް ހަމަލާ ދިނުމުން ބޮލުން ލޭ އަންނަމުން ދިޔަ ކަމަށް މަންޒަރުދުއް މީހުން ބުނެއެވެ.\nނަމަވެސް އޭނާގެ ހާލު ސީރިއަސް ކަމެއް ނުވަތަ ނޫންކަމެއް އަދި ކަށަވަރެއް ނުވެއެވެ. ހަމަލާ އަމާޒުވި މީހާ ޒަހަމްވި ފަހުން ބޮލުގައި އަތް އަޅައިގެން މަގުމަތީގައި ހުރި ފޮޓޯތައް މީސް މީޑިއާގައި ދައުރުވަމުން އެބަދެއެވެ.\nމާރާމާރީގައި ޒަހަމްވި މީހާއަށް ހަމަލާ ދިނީ ގޭންގަކުން ކަމަށް މަންޒަރުދުއް މީހުން ބުނި ނަމަވެސް ފުލުހުން ބުނާ ގޮތުގައި މާރާމާރީ ހިނގީ ދެމީހެއްގެ ދެމެދުގައެވެ.\nފުލުހުން ވިދާޅުވީ ގަލޮޅު ފާށަނާމަގު ގޯޅިއެއް ތެރޭގައި ދެމީހެއްގެ ދެމެދުގައި ހިނގި މާރާމާރީއެއްގައި މީހަކު ޒަހަމްވެފައިވާ މައްސަލައެއް މިރޭ 21:50 ގައި ފުލުހުންނަށް ހުށަހެޅިފައިވާ ކަމަށެވެ. މިމާރާމާރީގައި އަނިޔާވި މީހާ އަށް އައިޖީއެމްއެޗްގައި ފަރުވާ ދެމުންދާ ކަމަށާއި އޭނާގެ ހާލު ސީރިއަސް ނޫން ކަމަށް ވެސް ފުލުހުން ވިދާޅުވިއެވެ.\nމިމައްސަލައިގައި މީހަކު ހައްޔަރު ކޮށްފައިވާ ކަމަކަށް ފުލުހުން ވިދާޅެއްނުވެއެވެ. ނަމަވެސް މައްސަލަ ތަހްގީގު ކުރަމުން ގެންދާ ކަމަށް ފުލުހުން ވިދާޅުވިއެވެ.\nޖުލައި 10, 2021 22:29\nތިވާނީ ހަސަދައެއް ފިލުވާލީ ކަމަށް، ޔަގީނޭ\nޖުލައި 10, 2021 22:37\nލޮކްޑައުން ކޮއްފައޮތްއިރު މިކަހަލަކަންތައްނުކުރެވޭތީއޭ މީހުންތައްމޮޔަވީލޮކްޑައުން ފިލުވާނުލެވިގެން.\nޖުލައި 10, 2021 23:34\nޖުލައި 10, 2021 23:57\nއެކަމު މާލެތެރޭ ސިފައިންތައް ކަރުގަ ބަޑި އެލުވައިގެން އެތަންމިތާ ފޯރިމަރަމުން ދުވާއިރު ހީވަނީ މި ގައުމުގަ އެއްވެސް މީހަކު ދެން ވަޔެއް ލާންވެސް ލާހިކެއް ނޫންހެން.\nޖުލައި 11, 2021 00:36\nޖުލައި 11, 2021 01:48\nޕޮލިސްއަށް މިރޭ 1:50 ނުވަނީސް ކިހިނެއް 1:50 ގަ ޙަބަރު ލިބުނީ؟\nޖުލައި 11, 2021 05:54\nމިއުޅެނީ މިއޮއް ކުޑަ ތަންކޮޅުގަވެސް ގޭންގު ހަދައިގެން\nމަސްތުވާތަކެތި އެވަރަށް ބޮއެ ރާބޮއެ ސަލާ މަތެއް ނެތް\nނިވުޔެއާރ ފާހަގަކުރޭ ކުރިސް މަސް ވެސް ފާހަގަ ކުރޭ\nޖުލައި 11, 2021 06:42\nހައްދު ފަހަނަ އަޅާފައިވާ ލާދީނީ ގުރޫޕުތަކުން މިބާވަތުގެ ޢަ މަލު ތައް ހިންގު މަކީ އެބަ މީހުންގެ ފޮރުވިފައިވާ އަނިޔާވެރި މަޤްސަދު ހާ މަވާކަ މެކެވެ.އެއިން ކޮން މެ މީހެއްގެ ފަހަތުގައި ޕޮލިހެއް ނުބެހެއްޓޭނެވެ.އެހެން ކަ މުން އަޅުގަނޑު މެންގެ ދަރިންނަށް އިސް ލާ މީ ތަރުބިއްޔަތެއް ދޭންޖެހެއެވެ.\nޖުލައި 11, 2021 08:42\nއަޅުގަނޑު ހިތައް އަރަނީހުރިހާ ފުލުހުން ކޮންކަމެއްބާވައޭ ކުރަނީ ހަމަ ކައިކައިގެން ނިދަނީބާވޭ\nޖުލައި 11, 2021 11:37\nޖޫރި މަނާކޮށް ސުޓިކާޖަހަން\nފުލުހުން ބުނާއެއްޗެއްގެ އިދިކޮޅަށް ކަންވާނީ


SunOnline: BREAKING: Kelaa meehaa ge marakee covid mareh, madhadhu 31 ah\nކެލާ މީހާގެ މަރަކީ ކޮވިޑު މަރެއް، އަދަދު 31 އަށް\nއައިޝަތު ފަރީޙާ 09 Sep 2020, 20:03\nކުޅުދުއްފުށި ރީޖަނަލް ހޮސްޕިޓަލް -- ފޮޓޯ: ކުޅުދުއްފުށި ލައިވް\nކުޅުދުއްފުށީ ރީޖަނަ،ް ހޮސްޕިޓަލުގައި މަރުވު ހއ ކެލާ އަށް ނިސްބަތްވާ އުމުރުން 58 އަހަރުގެ މީހާގެ މަރަކީ ކޮވިޑު މަރެއްކަމަށް އެޗްޕީއޭ އިން ބުނެފިއެވެ. މިއާއެކު ރާއްޖެއިން ކޮވިޑު 19 ގައި މަރުވި މީހުންގެ އަދަދު ވަނީ 31 އަށް އަރައިފައެވެ.\nއެޗްޕީއޭ އިން ބުނީ ކެލާ ގައި ހޯމް ކަރަންޓީނުގައި ހުއްޓާ ހާލު ސީރިއަސްވެގެން ކުޅުދުއްފުށީ ހޮސްޕިޓަލަށް ގެންދިޔަ 58 އަހަރުގެ އެ މީހާ އަކީ ކެންސަރަށް ފަރުވާ ހޯދަމުން ދިޔަ މީހެއް ކަމަށެވެ.\nކުޅުދުއްފުށީ ހޮސްޕިޓަލްގެ މޭނޭޖާ އެޓް ހޮސްޕިޓަލް ސާވިސް އަހްމަދު ދާއޫދު މިއަދު "ސަން" އަށް ވިދާޅުވީ، ކެލާގައި ހޯމް ކަރަންޓީގައި ހުރި މީހަކު އިތުރު ފަރުވާއަށް އިއްޔެ އެ ރަށަށް ގެނައި ކަމަށާއި އޭނާ މަރުވެފައިވަނީ ރޭ 8:19 ގައި ކަމަށެވެ.\nދާއޫދު ވިދާޅުވީ، ހޯމް ކަރަންޓީނުގައި ހުންނަ މީހުނަށް ފަރުވާ ދިނުމަށް އެ ރަށުގައި ހާއްސަ ގެސްޓް ހައުސެއް ހަމަޖައްސާފައިވާނެ ކަމަށާއި އެ މީހާއަށް ވެސް ފަރުވާ ދީފައިވަނީ އެ ގެސްޓް ހައުސްގައި ކަމަށެވެ.\nއޭނާ ކެލާގައި ހޯމް ކަރަންޓީނުގައި ހުރީ އިންޑިއާއިން ފަރުވާ ހޯދުމަށްފަހު އެނބުރި އެ ރަށަށް އައުމަށްފަހުއެވެ.\nމިހާތަނަށް ރާއްޖެއިން މުޅި ޖުމްލަ 8،741 މީހަކު ވަނީ ކޮވިޑް19 އަށް ޕޮޒިޓިވްވެފައެވެ. އޭގެތެރެއިން 6،157 މީހަކު ބަލިން ރަނގަޅުވެފައިވާއިރު، މިވަގުތު އެކްޓިވް ކޭސްތަކުގެ ގޮތުގައި 2،549 މީހުން އެބައްތިއްބެވެ.\nއޭގެތެރެއިން 1،096 މީހަކު އައިސޮލޭޝަން ފެސިލިޓީތަކުގައި ތިބި އިރު 139 މީހަކަށް ފަރުވާދެމުން އަންނަނީ ހޮސްޕިޓަލުގައި އެޑްމިޓްކޮށްގެންނެވެ.\nކުޅުދުއްފުށީ ފިހާރައެެއްގެ މީހަކަށް ތޫނު އެއްޗަކުން ހަމަލާ\nހޯރަފުށީގައި ގެވެށި އަނިޔާ ލިބުނު އަންހެނަކަށް ފަރުވާދެނީ


Rukuma ah ekani faadu kiee keehve?\nރުކުމާއަށް އެކަނި ފާޑުކީ ކީއްވެ؟\nރައީސް މުހައްމަދު ނަޝީދު: އެއްކަމެއް ކުރެއްވި ބޭފުޅުންތަކެއްގެ ތެރެއިން އެއް ބޭފުޅެއްގެ ނަން ވިދާޅުވެ ވަރަށް ބޮޑަށް ފާޑު ވިދާޅުވި -- އަހުމަދު ޝުރާއު | އަވަސް\nރައްޔިތުންގެ މަޖިލީހުގެ ހެންވޭރު ދެކުނު ދާއިރާގެ މެމްބަރު މުހައްމަދު އަބުދުލް ކަރީމް (ރުކުމާ) އަށް އަމާޒު ކުރެއްވި ބަހުގެ ހަމަލާއާއެކު ކުރީގެ ރައީސް މުހައްމަދު ނަޝީދަށް ސޯޝަލް މީޑިއާގައި ފާޑުކިޔުން އަމާޒުވެފައި ވެއެވެ. އަހުލާގީ މައްސަލައެއް ދުވަހަކުވެސް ދިމާވެފައި ނެތް ރުކުމާއަށް ނިސްބަތްކޮށް ނަޝީދު ވަނީ "އަހުލާގު ދަސްކުރަން" ރުކުމާއަށް ގޮވާލައްވާފަ އެވެ.\nނަޝީދުގެ ފާޑުކިޔުން ރުކުމާއަށް އަމާޒު ކުރެއްވީ އެމްޑީޕީގެ ޕްރައިމަރީއިން ބަލިވުމުން ވެސް އަމިއްލަ ގޮތުން އިންތިހާބުގައި ވާދަ ކުރައްވާތީ އެވެ. ނަޝީދު ވިދާޅުވާ ގޮތުގައި އެއީ ރުކުމާ ޕާޓީއަށްވި ވަރަަށް ބޮޑު ބޭވަފާތެރި ކަމެކެވެ.\n"އަޅުގަނޑު ހެންވޭރު ދެކުނު ދާއިރާގެ ކެނޑިޑޭޓަށް، އަޅުގަނޑުމެންގެ ބަލިވި ކެނޑިޑޭޓް ރުކުމާ އަހުމަދަށް ދަންނަވާލަން ބޭނުން ވަނީ މާފުއްޓަށް ދުރުވެ މިތާ އުޅެލައްވަންވީ ނޫންތޯއޭ ދުވަސްކޮޅަކު [އޭރަށް] އަހުލާގު ރަނގަޅު ވެދާނޭ، ދުނިޔޭގައި އަޅުގަނޑުމެން ލެއްވީތީ ހަމަ އުޅޭކަށް ނުވާނޭ، ކޮންމެ ކަހަލަ ގޮތެއްވެސް އޮންނަންވާނެ، މާފުށީގެ ދަރީންގެ އެގޮތް އެބަހުރި، އެކަމަށްޓަކައި ޝުކުރު ދަންނަވަން،" ނަޝީދު އިއްޔެ ވިދާޅުވި އެވެ.\nރުކުމާގެ އިތުރުން ވެސް އެމްޑީޕީގެ ޕްރައިމަރީއިން ބަލިވި އެހެން ތިން ބޭފުޅަކު އިންތިހާބުގައި ވާދަ ކުރައްވަ އެވެ. އެއީ އިހަވަންދޫ ދާއިރާއަށް ވާދަކުރާ މުހައްމަދު އަބްދުﷲ އާއި ހިތަދޫ އުތުރު ދާއިރާއަށް ވާދަ ކުރާ އަހުމަދް މުހައްމަދު އަދި ކާށިދޫ ދާއިރާއަށް ވާދަ ކުރައްވާ އަބްދުﷲ ޖާބިރެވެ. އޭގެ ތެރެއިން ޖާބިރަކީ ޕްރައިމަރީއިން ބަލިވި މީހުންނަށް ވާދަ ކުރެވޭނެ ގޮތް ހަދަން ކޯޓަށް ވަޑައިގެންނެވި ފަރާތެވެ.\nނަމަވެސް ރައީސް ނަޝީދުގެ ފާޑުވިދާޅުވުން އައީ ހަމައެކަނި ރުކުމާއަށެވެ. ސީދާ ގޮތެއްގައި ރުކުމާއަށް އަމާޒު ކުރައްވާ ނަޝީދު އެ ގޮތަށް އަމަލު ކުރެއްވުމުން ބައެއް ފަރާތްތަކުން ވަނީ ނަޝީދަށް ވެސް ފާޑުކިއުންތައް އަމާޒުކޮށްފަ އެވެ.\nބައެއް ފަރާތްތަކުން ސިފަ ކުރާ ގޮތުގައި ރުކުމާގެ ނަން ބޭނުން ކޮށްގެން އެފަދައެ ވާހަކައެއް ދެއްކުމަކީ ސީދާ އެންޓި ކެމްޕެއިނެއް ކުރުމެވެ. އަދި އެއީ ރުކުމާގެ ހައްގަކަށް އަރައި ގަތުމެކެވެ.\nރުކުމާގެ ނަން ބޭނުންކޮށްފައި ޕްރައިމަރީގެ ބައްޔަށް ފަހު ވާދަ ކުރާ އެހެން ބޭފުޅުންނަށް ފާޑުވިދާޅު ނުވުމަކީ ބައެއް ފަރާތްތަކަށް ގަބޫލު ކުރެވުނު ކަމެއް ނޫނެވެ. ރުކުމާގެ ސަޕޯޓަރުން، ސޯޝަލް މީޑިއާގައި ވަރަށް ބޮޑަށް ނުރުހުން ފާޅުކޮށްފައި ވެސް ވެއެވެެ.\nއަހުލާހުގެ މި މައްސަލާގައި ތަފާތު ވާހަކަތައް އޮތް ނަމަވެސް އެމްޑީޕީއަށް ގިނަ ހިދުމަތްތަކެއް ކޮށްދެއްވި ރުކުމާ ވިދާޅުވި ގޮތުގައި ނަޝީދުގެ އެ ވާހަކައާ ގުޅޭ ގޮތުން އޭނާ އެއްވެސް އެއްޗެއް ވިދާޅުވާކަށް ބޭނުމެއް ނުވެއެވެ.\nއެމްޑީޕީ ރައީސް މުހައްމަދު ނަޝީދު އަބްދުﷲ ޖާބިރު + މަޖިލިސް އިންތިހާބު 2019\nބަރުލަމާނީ ނިޒާމް ގެންނަން މަޖިލީހަށް ވައްދަނީ


SunOnline: Iran ge gas Pakistan ah foarukohdhinumuge mashroou alun feshumah mashvaraa kuranee\nޖަވާދު ޒަރީފް ޕާކިސްތާނުގެ ޚާރިޖީ ވަޒީރު ޚަވާޖާ އާސިފް އާ ބައްދަލުކުރައްވަނީ\nއީރާނުގެ ގޭސް ޕާކިސްތާނަށް ފޯރުކޮށްދިނުމުގެ މަޝްރޫއު އަލުން ފެށުމަށް މަޝްވަރާ ކުރަނީ\nއިސްލާމް އާބާދު (މާޗް 13) : އީރާނުގެ ގޭސް ޕާކިސްތާނަށް ފޯރުކޮށްދިނުމުގެ މަޝްވަރާތައް އަލުން ފެށުމަށް ޓަކައި އީރާނުގެ ޚާރިޖީ ވަޒީރު މުހައްމަދު ޖަވާދު ޒަރީފް އިސްލާމް އާބާދަށް ވަޑައިގެން ޕާކިސްތާނުގެ ޚާރިޖީ ވަޒީރު ޚަވާޖާ އާސިފް އާ ބައްދަލުކުރައްވައިފި އެވެ.\nއީރާނުގެ ޚާރިޖީ ވަޒީރު ޖަވާދު ޒަރީފް މިދަތުރުފުޅަކީ އިގްތިސާދީ ކަންކަމަށް ޚާއްސަ ދަތުރުފުޅެއްކަމުން އީރާނުގެ ވަފްދުގައި އެ ގައުމުގެ ބޮޑެތި ބައެއް ކުންފުނިތަކުގެ ވެރިންނާއި މަތީ ފެންވަރުގެ ވިޔަފާރިވެރިންގެ ފަންސާހަކަށް ބޭފުޅުން ހިމެނިވަޑައިގަންނަވަ އެވެ. ޒަރީފް ޕާކިސްތާނަށް ކުރައްވާ ދަތުރުފުޅުގައި ޕާކިސްތާނުގެ ޚާރިޖީ ވަޒީރުގެ އިތުރުން ޕާކިސްތާނުގެ ރައީސް މަމްނޫން ހުސައިން އާއި ބޮޑުވަޒީރު ޝާހިދު ޚާގާން އައްބާސީ އާއި ޕާކިސްތާނުގެ ބޮޑެތި ކުންފުނިތަކުގެ ވެރިންނާ އަދި އިސް ވިޔަފާރިވެރިންނާ ބައްދަލުކުރެއްވުމަށް ވަނީ ހަމަޖެހިފަ އެވެ.\nޖަވާދު ޒަރީފް ގެ މިދަތުރުފުޅުގެ މައިގަނޑު ބޭނުމަކީ އީރާނާއި ޕާކިސްތާނާ ދެމެދު ބިނާކޮށްފައިވާ ގޭސް ހޮޅީގެ މަސައްކަތް އަލުން ފެށުމަށް މަގުފަހިކުރުމުގެ ގޮތުން ކުރައްވާ ދަތުރުފުޅެކެވެ. މި ދަތުރުފުޅުގައި އެގޭސް ހޮޅީގެ މަސައްކަތް ނިންމުމާ އަދި ގޭސް ހޮޅި މެދުވެރިކޮށް އީރާނުގެ ގޭސް ޕާކިސްތާނަށް ފޮނުވުމާ ބެހޭ އިތުރު އެއްބަސްވުންތަކެއްގައި ދެގައުމުގެ މަސްއޫލުވެރިން ސޮއިކުރައްވާނެ އެވެ. ނަމަވެސް މިދަތުރުފުޅުގައި އެނޫން މައްސަލަތަކާ ބެހޭ ގޮތުން ވެސް ޕާކިސްތާނާއި އީރާނުގެ ވަފްދުގެ ބޭފުޅުން މަޝްވަރާ ކުރައްވާނެ އެވެ. މީގެ ތެރޭގައި ދެގައުމުގެ ސަރަހައްދީ ރޮނގުގެ މައްސަލަތަކާއި ޓެރަރިޒަމްގެ މައްސަލައާއި އަފްޣާނިސްތާނުގެ މައްސަލަ ފަދަ މައްސަލަތައް ހިމެނޭނެކަމަށް ޚަބަރު ލިބެ އެވެ.\nހަސަތޭކަ ކިލޯ މީޓަރުގެ ދިގު މި ގޭސް ހޮޅީގައި ހިމެނޭ އީރާނުގެ ބައި ބިނާކޮށް ވަނީ ނިމިފަ އެވެ. ނަމަވެސް އެމެރިކާގެ ފިއްތުންތަކާ ގުޅިގެން ޕާކިސްތާނުންވަނީ އެ ގޭސް ހޮޅި ފުރިހަމަ ކުރުމަށް ޕާކިސްތާނުން ފުރިހަމަ ކުރަންޖެހޭ ބައި ފުރިހަމަ ނުކޮށެވެ. ދާދިފަހުން ޕާކިސްތާނާއި އެމެރިކާގެ ގުޅުންތައް ގޯސްވެ އެމެރިކާއިން ޕާކިސްތާނަށް ދޭ ބައެއް އެހީތައް ކަނޑާލުމުން ޕާކިސްތާނުންވަނީ އެމެރިކާއަށް ވަރަށް ބޮޑަށް ފާޑުކިޔައި އެމެރިކާގެ ފިއްތުންތަކާ ގުޅިގެން ހުއްޓާލާފައިވާ ބައެއް ކަންކަން އަލުން ފެށުމަށް ނިންމާފަ އެވެ. މިގޮތަށް އަލުން ފަށަން ޕާކިސްތާނުން ނިންމި މަޝްރޫއުތަކުގެ ތެރޭގައި އީރާނުގެ ގޭސް ޕާކިސްތާނަށް ފޯރުކޮށްދިނުމުގެ މަޝްރޫއުގެ މަސައްކަތް ހިމެނެ އެވެ.\nއީރާނުގެ ގޭސް ޕާކިސްތާނަށް ފޯރުކޮށްދިނުމުން އަހަރެއްގެ މައްޗަށް އީރާނަށް ދެބިލިޔަނެއްހާ ޑޮލަރުގެ އާމްދަނީ އެއް ލިބޭނެތީ އެމެރިކާގެ ފިއްތުންތަކާ ގުޅިގެން ޕާކިސްތާނުންވަނީ އެމަޝްރޫއު ވަގުތީ ގޮތުން މެދުކަނޑާލާފަ އެވެ. ނަމަވެސް ޕާކިސްތާނުގެ ބޮޑުވަޒީރު ދާދިފަހުން ވަނީ އީރާނުގެ ގޭސް ހޮޅީގެ މަޝްރޫއު އަލުން ކުރިޔަށްގެންދަން ނިންމައި ވަރަށް އަވަހަށް އެމަޝްރޫއުގެ ޕާކިސްތާނުގެ ބައިގެ މަސައްކަތް ފަށާނެ ކަމަށް ވިދާޅުވެފަ އެވެ.\nޕާކިސްތާނަކީ ހަކަތައަށް އިންތިހާއަށް ބޭނުންވެފައިވާ ގައުމެކެވެ. ސަތޭކަ ހަތްދިހަ މިލިޔަން މީހުންގެ އާބާދީއެއް އޮންނަ ޕާކިސްތާނަކީ ކަރަންޓްގެ މައްސަލަތައް ވަރަށް ބޮޑުގައުމެވެ. ޕާކިސްތާނުގެ ގިނަ ރަށްތަކާއި ވިލެޖްތަކާއި އަވަށްތަކަށް ފުރިހަމައަށް ކަރަންޓް ނުލިބެ އެވެ. ލިބޭ ރަށްރަށަށް ވެސް ލިބެނީ ދޭތެރެއަކުން ކަރަންޓް ކަނޑައިގެންދާ ފަދަ ގޮތަކަށެވެ.\nޕާކިސްތާނުގައި މިހާރު ކަރަންޓްނެތް އެތައް ސަރަހައްދުތަކެއް ހިމެނޭއިރު އެސަރަހައްދުތަކަށް ކަރަންޓް ފޯރުކޮށްދިނުމަށް އެގައުމުން ރާވާފައި ވަނީ އީރާނުގެ ގޭސް ހޮޅި މެދުވެރިކޮށް ލިބޭ ގޭހުންނެވެ. އެ ގޭސް ހޮޅި މެދުވެރިކޮށް އީރާނުން ދުވާލެއްގެ މައްޗަށް 750 ކޮޑި މީޓަރުގެ ގޭސް ފޯރުކޮށްދިނުމަށް އެއްބަސްވެފައިވެ އެވެ. ގޭސް ހޮޅި ބިނާކުރުމުގެ އަގަކީ 7.6 ބިލިޔަން ޑޮލަރެވެ. މީގެތެރެއިން ފަސް ބިލިޔަން ޑޮލަރު އެމަޝްރޫޢަށް ޚަރަދުކޮށް އީރާން ފަޅިން ބިނާކުރަންޖެހޭ ބައި ވަނީ 2015 ވަނަ އަހަރުގައި ބިނާކޮށް ނިންމައިފަ އެވެ.\nމިމަޝްރޫއުގެ ދަށުން ލިބޭ ގޭހުން ކަރަންޓް އުފެއްދުމަށްޓަކައި ގޭހުން ކަރަންޓް އުފައްދާ އިންޖީނުގެތަށް ބިނާކުރުމުގެ މަޝްރޫޢުތަކެއް ވެސް ޕާކިސްތާނުން ވަނީ ފަށާފަ އެވެ. އީރާނުން ޕާކިސްތާނަށް ގޭސް ފޯރުކޮށްދިނުމަށް ކުރިން އެއްބަސްވެފައި ވަނީ ދުނިޔޭގެ ބާޒާރުގައި ގޭހުގެ އަގު ހުންނަ ވަރަށްވުރެ ހެޔޮކޮށެވެ.\nޕާކިސްތާން މެދުވެރިކޮށް އީރާނުގެ ގޭސް (ހޮޅި އަޅައިގެން) އިންޑިޔާއަށް ފޯރުކޮށްދިނުމަށް ވެސް ކުރިން ރޭވި އެވެ. ނަމަވެސް ޕާކިސްތާނުގެ ހަނގުރާމަވެރި ޖަމާއަތްތަކުން އެގޭސް ހޮޅި ހަލާކުކޮށްލާނެ ކަމުގެ ބިރު އޮތުމުންނާއި އެމެރިކާގެ ފިއްތުންތަކާ ގުޅިގެން އެމަޝްރޫޢުވަނީ ހުއްޓާލާފަ އެވެ.\nއީރާނުގެ ޚާރިޖީ ވަޒީރު މިދަތުރުފުޅުގައި އަރަބި ކަނޑުގައިވާ އީރާނުގެ ބަނދަރެއްކަމަށްވާ ޗަޕްހާރު ބަނދަރު ބޭނުންކުރުމުގެ ހުއްދަ އީރާނުން އިންޑިޔާއަށް ދިން މައްސަލާގައި ހިތްހަމަނުޖެހޭކަން ޕާކިސްތާނުގެ މަސްއޫލުވެރިން ހާމަކުރައްވާނެ އެވެ. އީރާނުގެ ޗަޕްހާރު ބަނދަރު ބޭނުންކުރުމުގެ ހުއްދަ އީރާނުން އިންޑިޔާއަށް ދިނުމަކީ އެބަނދަރާ އެންމެ ދުއިސައްތަ ކިލޯ މީޓަރު ދުރުގައިވާ ޕާކިސްތާނުގެ ގުވާދަރު ބަނދަރު ގެ ވިޔަފާރިއަށް ބޮޑެތި ގެއްލުންތަކެއް ލިބޭނެ ކަމެއް ކަމަށް ޕާކިސްތާނުން ބުނެ އެވެ.\nއީރާނުން އެބަނދަނރު ބޭނުންކުރުމުގެ ފުރްސަތު އިންޑިއާ އަށް ދިނީ ކުރު މުއްދަތަކަށެވެ. މިކަމުގެ ބޭނުމަކީ ގޭސް ހޮޅީގެ މަޝްރޫޢު އަލުން ފެށުމަށް ޕާކިސްތާނަށް ފިއްތުންތައް ކުރިމަތި ކުރުންކަމަށް ރިޕޯޓްތައް ބުނެ އެވެ. އީރާނަކީ ރަޝިޔާ ފިޔަވައި ދުނިޔޭގެ ގުދްރަތީ ގޭހުގެ ރިޒާވް އެންމެ ބޮޑު ގައުމެވެ. ގޭހުގެ ރިޒާވް ތިންވަނައަށް އެންމެ ބޮޑީ ގަތަރުގައެވެ. (ނޫސްއެޖެންސީތައް)\nކަޝްމީރުގައި ހިނގަމުންދާ ކަންކަން ތަހުގީގުކުރަން އދ.އިން ފުރަތަމަ ފަހަރަށް ގޮވާލައިފި 1 ހަފްތާ 20 ގަޑި ކުރިން\nއެމެރިކާއިން ދިން ހަމަލާއެއްގައި ޕާކިސްތާނު ތާލިބާނުގެ ލީޑަރު މަރުވެއްޖެ 1 ހަފްތާ2ދުވަސް ކުރިން\nޕާކިސްތާނުގައި "ވީރޭ ދީ ވެޑިން" މަނާކޮށްފި3ހަފްތާ3ދުވަސް ކުރިން\nކަޝްމީރުގައި ހަމަލާ ބަދަލު ކުރުން ހުއްޓާލަން އިންޑިއާ އާއި ޕާކިސްތާނުން އެއްބަސްވެއްޖެ4ހަފްތާ4ދުވަސް ކުރިން\nޒައިނަބުގެ ހަޔާތުގެ މައްޗަށް ޓެލެފިލްމެއް ހަދަން އުޅޭތީ ޒައިނަބުގެ ބައްޕަ ދައުވާކުރަނީ 1 މަސް2ހަފްތާ ކުރިން


Addu Gai Aa Resort Eh Hulhuvaifi - Vaguthu\nއައްޑޫގައި އާ ރިސޯޓެއް ހުޅުވައިފި\nސައުތް ޕާމް މޯލްޑިވްސް ޕްރައިވެޓް ލިމިޓެޑްއިން އައްޑޫ ސިޓީގައި ތަރައްޤީކުރި ސައުތް ޕާމް ރިސޯޓު މޯލްޑިވްސް ހުޅުވައިފިއެވެ.\nއައްޑު އަތޮޅު އިސްމެހެލާ ހެރާގައި ތަރައްޤީކުރި ސައުތް ޕާމް ރިސޯޓަކީ 240 ވިލާއާއެކު ތަރައްޤީކުރާ ރިސޯޓެކެވެ. އޭގެތެރޭގައި 110 ވޯޓަރ ވިލާއާއި 30 އޯޝަން ވިލާއާއި ވަކި 70 ކޮޓަރި ހިމެނެއެވެ. މީގެ ތެރެއިން އަދި ހުޅުވީ 130 ވިލާއެވެ. ބާކީ 110 ވިލާއަކީ ރިސޯޓުގެ ދެވަނަ ފިޔަވަހީގެ ދަށުން ތަރައްޤީކުރާނެ ވިލާތަކެކެވެ.\nމި ރިސޯޓާއެކު އިސްމެހެލާ ހެރައާ ކައިރީގައި އޮންނަ ކެޑެވާހެރައާއި މި ރިސޯޓާއި ބްރިޖަކުން ގުޅާލައި ދެރަށުގައި ވެސް މޫދުކޮޓަރި ތަރައްޤީކުރެވިގެންދާނެކަމަށް ރިސޯޓު ހިންގާ ސައުތް ޕާމް މޯލްޑިވްސްއިން މަޢުލޫމާތުދެއެވެ.\nމާލެ ފިޔަވައި ރާއްޖޭގެ އެންމެ އާބާދީ ބޮޑު އައްޑޫގައި އެކަށީގެންވާ ވަރަށް ފަތުރުވެރިކަން ތަރައްޤީ ވެފައި ނެތުމަކީ އެ ސިޓީ ރައްޔިތުންގެ ޒަމާންވީ ޝަކުވާއެކެވެ.\nސައުތު ޕާމް ރިސޯޓް ހުޅުވުމުން އައްޑޫގައި އޮތް ރިސޯޓްތަކުގެ އަދަދު ތިނަކަށް ވަނީ އަރާފައެވެ.\nޑިސެމްބަރު 3, 2019 12:48\nވަރަށް އާދައިގެ ފެންވަރުގައި ހަދާފަ ހުރި ތަނެއް\nމިއީ ރ.ޔާމީނު ވީހާވެސް ގިނަ ދިވެހި ރައްޔިތުންނަށް ވަޒީފާގެ ފުރުސަތު ހޯދައިދިނުމަށާއި އެރައުންޑު މޯލްޑިވްސް ތަރައްގީކުރުމުގެ ޕްލޭންގެ ދަށުން ހުޅުވުނު ރިސޯޓެކެވެ. ޢަދި ގައުމަށް ސަވާރުވި ގިނަ ވެރިން އައްޑޫ ތަރައްގީކުރަން ބޭނުންނުވުމުގެ ސަބަބުން އެއަތޮޅުގައިތިބި ތަހުޒީބު މަސައްކަތްތެރި ޢިލްމީ ހުނަރުވެރިންވަނީ ގޮތްހުސްވެ ބާކީވެފައެވެ.\nޝްކުރިއްޔާ ތަރަށްގީގެ ބާނީ ރައީސް ޔާމީން.


ސްޕެޝަލް އެޑިއުކޭޝަން ޓީޗަރ\nސިވިސްސަރވިސް މުުވައްޒަފުންނަށް ހަމަޖެހިފައިވާ އުސޫލުން ބޭސްފަރުވަގެ ޚިދުމަތް.\nސިވިލްސަރވިސްގެ މުުވައްޒަފުންނަށް ހަމަޖެހިފައިވާ އުސޫލުން އިތުރުގަޑީގެ ފައިސާ.\nޓީޗަރުންގެ ވަޒިފާގެ އޮނިގަނޑުގެ ޓީޗަރެއްގެ ޝަރުތު ފުރިހަމަވުން. އަދި\nތިރީގައިވާ ޝަރުތުތަކުން ޝަރުތެއް ފުރިހަމަވުން.\nސްޕެޝަލް އެޑިޔުކޭޝަންގެ ރޮނގުން ނުވަތަ އިންކްލޫސިވް އެޑިޔުކޭޝަންގެ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް3ނުވަތަ އެއަށްވުރެ މަތީ ސަނަދެއް ހާސިލްކޮށްފައިވުން.\nސްޕެޝަލް އެޑިޔުކޭޝަންގެ ނުވަތަ އިންކްލޫސިވް އެޑިޔުކޭޝަންގެ ރޮނގުން ކިޔަވައިދިނުމަށް މިނިސްޓްރީ އޮފް އެޑިޔުކޭޝަންގައި ރަޖިސްޓްރީކޮށްފައިވާ ސްކޫލެއްގައި، ސްޕެޝަލް އެޑިޔުކޭޝަން ނުވަތަ އިންކްލޫސިވް އެޑިޔުކޭޝަން ކްލާހެއްގައި 1 އަހަރު ނުވަތަ އެއަށްވުރެ ދިގު މުއްދަތެއްގައި ކިޔަވައިދިނުމާއި، އެމުއްދަތުގައި މަސައްކަތުގެ ފެންވަރުބެލުމުގެ ނިޒާމުން %85 އަށް ވުރެ މަތިން މާރކްސް ލިބިފައިވުން.\nވަޒީފާއަށް އެދޭ ފޯމް މުޙްޔިއްދީން ސްކޫލްގެ ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ގެ ވެބްސައިޓުން މިފޯމު ޑައުންލޯޑްވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތިހުށަހަޅާނީ 21 އޭޕްރީލް 2019 ވާ (އާދީއްތަ) ދުވަހުގެ 12:00 ގެ ކުރިން، މުޙްޔިއްދީން ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީ- މެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލއި ގަނެވޭނެއެވެ. އީ- މެއިލް އެޑްރެހަކީ [email protected] އެވެ. ފެކްސް ނަންބަަރަކީ 3390636 އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލް ކުރެވޭނެއެވެ.\nމިމަގާމަށް މީހަކު ހޮވުމަށް އިންޓަރވިއުކުރުން އޮންނާނީ 21 އޭޕްރީލް 2019 އާއި 25 އޭޕްރީލް 2019 އާ ދެމެދު މުޙްޔިއްދީން ސްކޫލް ގައެވެ. ވުމާއެކު ވަޒީފާއަށް ކުރިމަތިލާ ފަރާތްތަކުން، އެ ތާރީޚްތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nސުންގަޑި: 21 އޭޕްރިލް 2019 1200


Feydhoo School roakollee bayaku gasthugai: Council\nށ. ފޭދޫ ސްކޫލް، ބަޔަކު ގަސްތުގައި ރޯކޮށްލީ: ކައުންސިލް\nށ. ފޭދޫ ސްކޫލުގެ ބާ އިމާރާތުގައި ރޯވެ ރޭ އަނދަނީ\nށ. ފޭދޫ ސްކޫލުގައި ބަޔަކު ގަސްތުގައި ރޯކޮށްލީ ކަމަށް ފޭދޫ ކައުންސިލުން ތުހުމަތު ކޮށްފި އެވެ.\nއަވަސް އަށް މައުލޫމާތު ދެއްވަމުން ފޭދޫ ކައުންސިލްގެ މެމްބަރު ހަމްދޫން އާދަމް ވިދާޅުވީ ލަފާ ކުރެއްވޭ ގޮތުގައި އަލިފާނުގެ އެ ހާދިސާއައީ ބަޔަކު އެތަނުގައި ގަސްދުގައި ހުޅުޖެހުމުން ކަމަށާއި އެ އިމާރާތަކީ ކަރަންޓު ނެތް އިމާރާތަކަށް ވުމުން ކަރަންޓު ޝޯޓެއް ވެގެން އަލިފާން ރޯނުވާނެ ކަމަށެވެ.\nރޯވި އިމާރާތުގައި ކަރަންޓު ދީގެން ބޭނުން ކުރަނީ ހަމައެކަނި އެތަނުގެ ހޯލެވެ. އެއީ އަލަށް ހެދި ސްކޫލުގެ ހޯލު ބޭނުން ކުރެވޭ ވަރަށް އަދި ތައްޔާރު ކުރެވިފައި ނުވާތީ އެވެ.\nއޭނާ ވިދާޅުވީ ރޯވި މައުލޫމާތު ލިބުމުން ދިޔައިރު އަލިފާންގަނޑު ވަރަށް ބޮޑަށް ފެތުރިފައި ހުރުމުން ބަޔަކު ރޯކޮށްލީ ކަމަށް ޝައްކު ކުރެވޭ ކަމަށެވެ. ރޭ ރޯވި އިމާރާތުގެ 90 ޕަސެންޓް ވަނީ އަނދާފަ އެވެ. ފާރުތައް ވެސް ވެއްޓި ފުނޑުފުނޑު ވެފައިވާ ކަމަށެވެ.\nފޭދޫ ސްކޫލުގެ ބާ އިމާރާތުގައި ރޯވި މިއީ ތިންވަނަ ފަހަރެވެ. އެންމެ ފުރަތަމަ މި އިމާރާތް ރޯވީ މީގެ ހައެއްކަ މަސްކުރިންނެވެ. އެފަހަރު ރޯވެފައި ވަނީ ކްލާސްރޫމެއްގަ އެވެ. އަދި ދެވަނަ ފަހަރަށް ރޯވީ މީގެ ތިންމަސް ކުރިންނެވެ. އެފަހަރު ރޯވީ ގުދަނުގަ އެވެ.\nހަމްދޫން ވިދާޅުވި ގޮތުގައި މިފަހަރު ރޯވި އިމާރާތް ފުލުހުންނަށް ދޭން ކައުންސިލުން ވަނީ ރައްޔިތުންނާއި މަޝްވަރާ ކޮށްފަ އެވެ. އެއީ އެއިމާރާތް ތަޅާލުމަށް ފަހު އެތަނުގައި އެހެން އިމާރާތެއް އަޅައިގެން ފުލުހުން އެތަން ބޭނުން ކުރާށެވެ.\nމި ހާދިސާ އާއި ގުޅިގެން ތުހުމަތަށް އެއްވެސް މީހަކު ހައްޔަރު ކޮށްފައެއް ނުވެ އެވެ.\nއަލިފާން މޯލްޑިވްސް ޕޮލިސް ސާވިސް ށ. އަތޮޅު + ށ. ފޭދޫ\nޕެޓްރޯލް ފީފާއެއްގައި ރޯވެ ހަތަރު މީހަކު ފިހިއްޖެ\nދިރިނޫޅެވޭ ވަރަށް ތުޅާދޫ ގެއެއް އަނދައިފި\nސައިކަލުތަކެއް ރޯކޮށްލި ތިން މީހަކު ހައްޔަރުކޮށްފި


ސިޓީން ފުރަތަމަ ފަހަރަށް އެސޯސިއޭޝަން ކަޕުގެ ޗެމްޕިއަންކަން ހޯދައިފި ސިޓީން ފުރަތަމަ ފަހަރަށް އެސޯސިއޭޝަން ކަޕުގެ ޗެމްޕިއަންކަން ހޯދައިފި\nސިޓީން ފުރަތަމަ ފަހަރަށް އެސޯސިއޭޝަން ކަޕުގެ ޗެމްޕިއަންކަން ހޯދައިފި\nވީއޭއެމް އެސޯސިއޭޝަން ކަަޕުގެ ތައްޓާއެކު ސިޓީގެ ކުޅުންތެރިން -- ފޮޓޯ: އަދަު\nވޮލީބޯލް އެސޯސިއޭޝަން އޮފް މޯލްޑިވްސް (ވީއޭއެމް) އިން ބޭއްވި އެސޯސިއޭޝަން ކަޕުގެ ފިރިހެން ޑިވިޝަނުގެ ފައިނަލް މެޗުގައި ކުލަބު ވެމްކޯ ބަލިކޮށް ސްޕޯޓްސް ކުލަބު ސިޓީން ފުރަތަމަ ފަހަރަށް ޗެމްޕިއަންކަން ހޯދައިފިއެވެ.\nމިއީ 2009 ވަނަ އަހަރުން ފެށިގެން ފުރަތަމަ ޑިވިޝަނުގައި ކުޅެމުން އަންނަ ސިޓީން މި ޑިވިޝަނުގައި ހޯދި ފުރަތަމަ ތައްޓެވެ. އަދި މި ފަހަރުގެ މުބާރާތަކީ ވެމްކޯއިން ފިރިހެން ވޮލީގައި ވާދަކުރި ފުރަތަމަ ފަހަރެވެ.\nބުރާސްފަތި ދުވަހުގެރޭ ޒުވާނުންގެ މަރުކަޒު އެތެރޭ ކޯޓުގައި ކުޅުނު ފައިނަލް މެޗު ސިޓީން ކާމިޔާބުކޮށްފައިވަނީ ވާދަވެރި ކުޅުމަކަށްފަހު 3-2 ސެޓުންނެވެ.\nމެޗުގެ ފުރަތަމަ ސެޓުގައި ވެމްކޯގެ ފަރާތުން ތަފާތު މޮޅު ކުޅުމެއް ފެނިގެންދިޔައިރު، މި ސެޓުގައި ވެމްކޯގެ ފަރާތުން އަންގާރަ ދުވަހުގެރޭ ދިވެހި ސިފައިންގެ ކުލަބާ ދެކޮޅަށް ކުޅުނު ޕްލޭއޮފް މެޗުގައި ކުޅުނު ކުޅުން ފެނިގެންދިޔައެވެ. އެއާއެކު މި ސެޓު ވެމްކޯއިން ވަނީ ފަސޭހަކަމާއެކު 25-15 އިން ކާމިޔާބުކޮށްފައެވެ.\nއެކަމަކު މެޗުގެ ދެވަނަ ސެޓާއި ތިންވަނަ ސެޓުގައި ސިޓީގެ ފަރާތުން މޮޅު ކުޅުމެއް ފެނިގެންދިޔައިރު، މި ދެ ސެޓުގައި ސިޓީގެ ބިދޭސީ ތިން ކުޅުންތެރިން ކަމަށްވާ ވިނާޔަކް ރޮކާޅޭ އާއި، ހަރްދީޕްސިންގް އަދި ވިނީތު ކުމާރުގެ ފަރާތުން މޮޅު ކުޅުމެއް ފެނިގެންދިޔައެވެ. އެއާއެކު މި ދެ ސެޓު ސިޓީން ގެންދިޔައީ 25-19 އަދި 25-19 އިންނެވެ.\nމެޗުގެ ހަތަރުވަނަ ސެޓުގައި ދެ ޓީމުގެ ފަރާތުން ވާދަވެރި ކުޅުމެއް ފެނިގެންދިޔައިރު، މި ސެޓުގެ މެދުތެރިން ވެމްކޯއިން ވަނީ އެޓީމު ކޮޅަށް ނަތީޖާ އަނބުރާލަފައެވެ. އަދި މި ސެޓުގައި ވެމްކޯގެ ކެޕްޓަން އިސްމާއީލް ސާޖިދު (ކުޑަކާއްޓެ) އާއި އަޝްވަލް ރާއީގެ ފަރާތުން މޮޅު ކުޅުމެއް ފެނިގެންދިޔައެވެ. މި ސެޓު ވެމްކޯއިން ކާމިޔާބުކުރީ 25-23 އިންނެވެ.\nމި މެޗުގެ ފަހު ސެޓު ފަށައިގެން ސިޓީން ލީޑު ކޮށްގެން ކުޅުނު ނަމަވެސް، ސިޓީއަށް ލީޑު ފުޅާކުރެވޭ ގޮތް ވަނީ ނުވެފައެވެ. އެކަމަކު މި ސެޓުގެ ފަހުކޮޅު ތަފާތަކަށްވީ ސިޓީގެ ލިބަރޯ އަޙްމަދު ނަބީލް (ނައްބަ) އާއި ކެޕްޓަން ހުޒާމްގެ އިތުރުން ވިނީތެވެ. މި ސެޓު ސިޓީން ކާމިޔާބުކުރީ 19-17 އިންނެވެ.\nފައިނަލް މެޗަށް ފަހު ވާހަކަ ދައްކަމުން ސިޓީގެ ކޯޗު ހުސެއިން ޝަރީފް (ނަލަ) ބުނީ މިއީ ކުޅުންތެރިން ދެއްކި ހިތްވަރުން ލިބުނު ކާމިޔާބީއެއް ކަމަށެވެ. އަދި މި ކާމިޔާބީއާއެކު ސީޒަންގައި ކުރިއަށް ހުރި މެޗުތަކަށް ސިޓީން ނުކުންނާނީ މި ކާމިޔާބީ ތަކުރާރުކުރަން ކަމަށްވެސް ނަލަ ބުންޏެވެ.\nމެޗަށްފަހު "ޕީއެސްއެމް ސްޕޯޓްސް" އަށް ދިން ޚާއްސަ އިންޓަވިއުއެއްގައި ސިޓީގެ ކެޕްޓަން އަލީ ހުޒާމް (ހުޒަންޓެ) ބުނީ މެޗުގެ ފުރަތަމަ ސެޓު ދޫވުމުން ދެން ހުރި ސެޓުތަކަށް ކުޅުންތެރިން ނުކުތީ އެއްވެސް ދުލެއް ނުދީ ކާމިޔާބުކުރަން ކަމަށެވެ. އަދި އެކަން ވަރަށް ރަނގަޅަށް ހާސިލުވި ކަމަށްވެސް ހުޒަންޓެ ވަނީ ބުނެފައެވެ.\nމުބާރާތުގެ ޑްރީމް ޓީމުގައި ހިމެނެނީ ސިޓީގެ ހުޒަންޓެ އާއި، ހުސެއިން ޔޫސުފް (ޓޯއި) އާއި، ސިފައިންގެ ޓީމުގެ އާދަމް ނަސީމް (އެޑަމް) އާއި، ހުސެއިން ޝާހިދު (ޝާޑު) އާއި، ގުޑީސް ސްޕޯޓްސް ކުލަބުގެ ހަސަން ނިލާމް (ޕާޓޭ) އާއި، ވެމްކޯގެ އާދަމް ފައިރޫޒް އަދި ޕޮލިހުގެ މުހައްމަދު ނައީމް (ނައިންޓެ) އެވެ.\nމުބާރާތުގެ އެންމެ މޮޅު ކޯޗަކީ ނަލައެވެ. އަދި އެންމެ އުންމީދީ ކުޅުންތެރިޔާގެ މަގާމު ޕޮލިސް ކުލަބުގެ މާއިޝް އަޙްމަދު ހޯދިއިރު، މުޅި މުބާރާތުގެ އެންމެ މޮޅު ކުޅުންތެރިޔަކީ ވެމްކޯގެ ކުޑަކާއްޓެއެވެ. އަދި ބިދޭސީ އެންމެ މޮޅު ކުޅުންތެރިޔަކަށް ހޮވުނީ ސިޓީގެ ވިނީތެވެ.


Bali ah Saudi rasgefaan hiypulhaave, chuttee ithuru kuravvaifi | Mihaaru\nސަލްމާން ރަސްގެފާން ބާލީގައި ޗުއްޓީ ހޭދަކުރައްވާ ހޮޓާ ހިމެނޭ ކަނޑުގެ ސަރަހައްދު އިންޑޮނީޝިއާގެ ކަނޑުގެ ސިފައިން ބަލަހައްޓަނީ.\nބާލީ އަށް ރަސްގެފާން ހިތްޕުޅާވެ، ޗުއްޓީ އިތުރު ކުރައްވައިފި\n08 މާޗް 2017 - 13:33 22 comments\nޖަކާޓާ (މާޗް 8) - އިންޑޮނީޝިއާގެ ބާލީ އަށް މާބޮޑަށް ހިތްޕުޅާވެ ސައުދީ ރަސްގެފާން ސަލްމާންގެ ޗުއްޓީ އިތުރު ކުރައްވަން ނިންމަވާފައިވާ ކަމަށް އޮފިޝަލުން ބުނެފި އެވެ.\nޖަކާޓާގައި ހުންނަ ސައުދީ އަރަބިއާގެ ރޯޔަލް އެމްބަސީން އިންޑޮނީޝިއާގެ ފޮރިން މިނިސްޓްރީ އަށް ފޮނުވާފައިވާ ސިޓީއެއްގައި ބުނެފައި ވަނީ ރަސްގެފާނުގެ ބާލީ ޗުއްޓީ ދަތުރުފުޅު މި މަހު 12 އާ ހަމައަށް އިތުރު ކުރައްވަން ނިންމަވާފައިވާ ކަމަށެވެ.\nސަލްމާން ރަސްގެފާން އިންޑޮނީޝިއާ އަށް ވަޑައިގެންނެވީ މި މަހު 1 ވަނަ ދުވަހު އެވެ. ޖަކާޓާގައި ތިން ދުވަހު ހޭދަކުރެއްވުމަށް ފަހު ބާލީ އަށް ޗުއްޓީ އަށް ވަޑައިގެންނެވީ މި މަހު4ވަނަ ދުވަހު އެވެ. އަދި އިންޑޮނީޝިއާ އިން ފުރާވަޑައިގަތުމަށް ކުރިން ހަމަޖައްސާފައި އޮތީ9ވަނަ ދުވަހު އެވެ. ރަސްގެފާން ސަލްމާނާއި އެމަނިކުފާނާ އެކު ވަޑައިގެންނެވި 1،500 މެންބަރުންގެ ވަފުދުގެ ބޭފުޅުން ތިއްބަވަނީ ބާލީގެ އެންމެ އަގު ބޮޑު ހޮޓާތަކުގަ އެވެ.\nބާލީ ފުލުހުންގެ ތަރުޖަމާނަކު ވެސް ވިދާޅުވީ ސަލްމާން ރަސްގެފާނުގެ ޗުއްޓީ އިތުރު ކުރެއްވިކަން އަންގާފައިވާ ކަމަށެވެ.\n"ރަސްގެފާނުގެ ޗުއްޓީ ވަނީ އިތުރު ކުރައްވާފައި. ބާލީ އަށް ރަސްގެފާން ވަރަށް ބޮޑަށް ހިތްޕުޅާވޭ،" ތަރުޖަމާން ވިދާޅުވި އެވެ.\nބާލީގައި ސަލްމާން ޗުއްޓީ ހޭދަކުރައްވަނީ މަޝްހޫރު ރީޖިސް ހޮޓަލުގަ އެވެ. އެ ހޮޓަލުގެ ކުރިމަތީގައި އޮންނަ ޖީޖާ ބީޗު ރަސްގެފާނަށް ވަރަށް ހިތްހަމަޖެހޭ ކަމަށްވެ އެވެ. ރަސްގެފާނަށް ޕްރައިވަސީ ދިނުމުގެ ގޮތުން އެ ބީޗު ވަށާ ވަނީ އޮނުން ފެންސެއް ޖަހައިފަ އެވެ. ބާލީގައި ޓޫރިސްޓުންނަށް ގަޔާވާ ތަންތަނަށް ރަސްގެފާން ވަޑައިނުގަންނަވާ ކަމަށް އޮފިޝަލުން ބުނެ އެވެ.\nރަސްގެފާން ޗުއްޓީ ހޭދަކުރައްވާ އިރު ފުލުހުންނާއި ސިފައިން ގެންދަނީ ވަރަށް ބޮޑަށް ސަލާމަތީ ކަންކަން ބަލަހައްޓަމުންނެވެ.\nއިތުރު ލިޔުންތައް ސައޫދީ އަރަބިއްޔާ ސައޫދީ ރަސްގެފާނު އިންޑޮނީޝިއާ ސަލްމާން ރަސްގެފާނު\nޓެރަރިޒަމާ ދެކޮޅަށް ހަނގުރާމަކުރަން ސަލްމާން ގޮވާލައިފި\nވީޑިއޯ މެސެޖަކާ އެކު ހައްޖަށްދާން ރަސްގެފާނުގެ ދައުވަތު\nއިބޫއަށް ރަސްގެފާނު ގުޅުއްވައި، މަރުހަބާ ވިދާޅުވެއްޖެ\nއެކްސިޑެންޓުގެ މައްސަލަ މަރުގެ ތަހުގީގަކަށް\nޝީލާގެ ނާސްތާ ރައީސްގެ ސުފުރާމައްޗަށް


SunOnline: Insaafah huras elhenee Sarukaaruge laskan, Fonuvunee enme7bill: Commitee\nއިންސާފަށް ހުރަސްއެޅެނީ ސަރުކާރުގެ ލަސްކަން، ފޮނުވުނީ އެންމެ ހަތް ބިލް: ކޮމިޓީ\nމުހައްމަދު މުޒައްޔިން ނާޒިމް 03 May 2021, 13:44\nޖުޑީޝަރީ ކޮމިޓީން ބޭއްވި ނޫސްވެެރިންގެ ބައްދަލުވުން --- ފޮޓޯ/ މަޖިލިސް\nއިންސާފު ލިބުން ލަސް ވަނީ މަޖިލީހަށް ފޮނުވާފައިވާ ކަމާގުޅޭ ގާނޫނުތަކުގެ މަސައްކަތްތައް ލަސްވާތީކަމަށް ސަރުކާރުން ރޭ ބުނެފައި ވަތީ، މަޖިލީހުގެ ޖުޑީޝަރީ ކޮމިޓީން ސަރުކާރަށް ރައްދު ދީ އެ ކަމުގެ އިލްޒާމް ސަރުކާރުގެ ބޮލުގައި އަޅުވައިފި އެވެ.\nރޭ ރައީސް އޮފީހުން ބޭއްވި ނޫސްވެރިންގެ ބައްދަލުވުމުގައި ރައީސް އޮފީހުގެ ލީގަލް ކައުންސެލް، އަހްމަދު އަބްދުﷲ އަފީފު ވިދާޅުވީ، މިދިޔަ އަހަރުގެ ފެބުރުއަރީ މަހު ސަރުކާރުން މަޖިލީހަށް ފޮނުވި މަދަނީ އިޖުރާއަތުގެ ބިލު އަދިވެސް މަޖިލީހުން ނިމިފައި ނުވާތީ، އިންސާފުވެރިކަމާ އެކު ބަދަލު ލިބިދިނުމަށް ހުރަސް އެޅޭ ކަމަށެވެ.\nއަހުމަދުގެ ވާހަކަތަކަށް ރައްދު ދިނުމަށް އެ ގާނޫނު ދިރާސާ ކުރާ މަޖިލީހުގެ ޖުޑީޝަރީ ކޮމިޓީން މިއަދު ބޭއްވި ނޫސްވެރިންގެ ބައްދަލުވުމުގައި އެ ކޮމިޓީގެ މުގައްރު އިމްތިޔާޒު ފަހުމީ (އިންތި) ވިދާޅުވީ، އެ ބިލު މަޖިލީހަށް ލިބުނީ ބައި ބަޔަށް ކަމަށާއި، ފުރިހަމައަށް މުޅި ބިލު މަޖިލީހަށް ލިބެން އަހަރު ދުވަސް ނެގި ކަމަށެވެ. އަދި ބިލު ލަސްވީ އެ ކޮމިޓީގެ ސަބަބުން ނޫން ކަމަށް އޭނާ ވިދާޅުވި އެވެ.\nމާފަންނު އުތުރު ދާއިރާގެ މެމްބަރު އިންތި ވިދާޅުވީ، ފުރަތަމަ އެ ބިލު މަޖިލީހަށް ލިބުނީ މިދިޔަ އަހަރު ފެބްރުއަރީ 12ގައި ކަމަށާއި އެހެން ނަމަވެސް އެ ބިލު މަޖިލީހުން ދިރާސާކުރަން ފަށާފައި ވަނިކޮށް، އަނެއްކާވެސް ސަރުކާރުންގެ އެދިގެން ބިލު ބަދަލު ކުރަން ޖެހުނު ކަމަށެވެ. އެއީ ފުރަތަމަ ސަރުކާރުން ފޮނުވީ ނުބައި ބިލެއް ކަމަށް އިންތި ވިދާޅުވި އެވެ.\n"ބަންޑާރަ ނައިބު އޮފީހުން ރިކުއެސްޓެއް ކުރަނީ ތިމަންނަ މެންނަށް ފޮނުވިފައި ވަނީ އެ ބިލުގެ ރަނގަޅު ވާޝަންއެއް ނޫނޭ. ނުރަނގަޅު ބިލެކޭ. ދެން އަނެއްކާވެސް މަޑު ޖެހުނީ،" އިންތި ވިދާޅުވި އެވެ.\nއިންތި: އޭނާ ވިދާޅުވީ، އިންސާފު ލިބުން ލަސްވަނީ މަޖިލީހުގެ މަސައްކަތްތައް ލަސްވެގެން ނޫން ކަމަށް --- ފޮޓޯ މަޖިލިސް\nއޭނާ ވިދާޅުވީ، ބަންޑާރަނައިބު އޮފީހުން ވަކި ތާރީހަކަށް ރަނގަޅު ބިލު ފޮނުުވާނެ ކަމަށް ބުނި ނަމަވެސް، އެތައް ދުވަހަކަށް ލަސްވެގެން ދިޔަ ކަމަށެވެ. އަދި ވަކި ވަކިން ބިލުގެ ބައިތައް ފޮނުވުމުން ކޮމިޓީއަށް އެތަށް އުދަނގޫތަކެއްވެ، ކޮމިޓީގެ މަސައްކަތްތައް ވަރަށް ބޮޑަށް ލަސްވެގެން ދިޔަ ކަމަށް އޭނާ ވިދާޅުވި އެވެ.\nއެއާއެކު ރަނގަޅު ބިލު ބަންޑާރަނައިބު އޮފީހުން ކަނޑައެޅުނު ތާރީހަށް ނުފޮނުވުމުން ބިލުގެ މަސައްކަތް ކުރިއަށް ނުގެންދެވިގެން ބިލު ކޮމިޓީން ބޭރުކުރަންވެސް ކޮމިޓީއިން ރަސްމީކޮށް ނިންމި ކަމަށް ވެސް އިންތި ވިދާޅުވި އެވެ.\n"ފަހުން އަޅުގަނޑުމެންނަށް ވިސްނުނީ ކޮމިޓީން އެގޮތަށް ނިންމި ނަމަވެސް، ކޮމިޓީގެ ނިންމުން ތަޅުމަށް ގޮސްފިނަމަ، އަނެއްކާވެސް ބަހުސްއެއް ފެށިދާނޭ ސަރުކާރު އެމްބަރެސްމަންޓަކަށް [ލަދުގަންނަ] ގޮސްދާނެފަދަ، އެހިސާބަށް އަޅުގަނޑުމެން ނުގެންދިޔައީ،" އިންތި ވިދާޅުވި އެވެ.\nއޭގެ ފަހުންވެސް މަސައްކަތް ކުރީ ބަންޑާނައިބު އޮފީހާ މަޝްވަރާކޮށްގެން އެ މަސައްކަތް ކުރިއަށް ގެންދިޔުމަށް ކަމަށް އޭނާ ވިދާޅުވި އެވެ.\nކޮމިޓީއާއެކު މަޝްވަރާ ކުރުމަށްފަހު، އެކި ފަހަރު މަތިން ބިލު ފޮނުވާނެ ސުންގަޑިއެއް ދިން ނަމަވެސް އެ މުއްދަތުތައް ފަހަނައަޅާ ދިޔައިރުވެސް ބިލް ފޮނުވާފައި ނުވާ ކަމަށް އިންތި ވިދާޅުވި އެވެ.\n"އެންމެ ފަހުން މި ބިލުގެ ރަނގަޅު ވާޝަން ކަމަށް ވިދާޅުވެ ފޮނުވި ބިލު ލިބުނީ ނޮވެމްބަރު 4، 2020ގައި. އެއީ، ބަޖެޓްގެ ބަހުސްއާއި މަޖިލިސް ޗުއްޓީއަށް ދިޔަ ދުވަސްވަރު. ގާތްގަނޑަކަށް އަހަރެއްހާ ދުވަސް ފާއިތު މިވީ އަސްލު ބިލު މަޖިލީހަށް ނުފޮނުވާ،" އިންތި ވިދާޅުވި އެވެ.\nސަރުކާރުން އަމަލުތައް އެހެން ހުއްޓާ ރައިސުލްޖުމްހޫރިއްޔާގެ ލީގަލް ކައުންސިލުން ރޭ މަޖިލިސްގެ ބޮލުގައި އެ އިލްޒާމް އެޅުވުމުން އިންތި ވަނީ ކަންބޮޑުވުން ފާޅު ކުރައްވާފަ އެވެ. އެއީ ބަލައިގަނެވޭނެ ވާހަކަތަކެއް ނޫން ކަމަށްވެސް އިންތި މިއަދު ވިދާޅުވި އެވެ.\n33 ބިލުން ފޮނުވުނީ އެންމެ ހަތް ބިލު!\nމަޖިލީހުގެ މިއަހަރުގެ ނިމުނު ފުރަތަމަ ދައުރުގައި 33 ބިލެއް މަޖިލިހަށް ފޮނުވަން އޮތީ ހަމަޖެހިފަ އެވެ. އެހެން ނަމަވެސް އެންމެ ހަތް ބިލު ފޮނުވުމުންވެސް ސަރުކާރުގެ ލެޖިސްލޭޓިވް އެޖެންޑާ ތަންފީޒުކުރުމުގެ ސްޕީޑް ލަސްކަމަށްބުނެ އެކަމަށްވެސް އިންތި ފާޑުވިދާޅުވި އެވެެ.\n"ހަތް ބިލޭ ބުންޏަސް، ބައެއް ބިލުތަކަކީ، ކުޑަ ކުޑަ ހައެއްކަ ފޮޅުުވަތް. [މިސާލަކަށް] ގާނޫނެއް އުވާލަން ފޮނުވާ ބިލިތައް މި ދެންނެވި ލިސްޓުގެ ތެރޭގައި ހިމެނޭނެ،." އިންތި ވިދާޅުވި އެވެ.\nއިންތި ވިދާޅުވީ، 33 ބިލުގެ ތެރޭގައި ރައްޔިތުންނަށް އިންސާފު ގައިމުކުރުމަށް ކޮންމެހެން މުހިންމުވާ މުހިންމު ބިލުތައް ހިމެނޭނެ ކަމަށެވެ. އެ ބިލުތައް ދައުރު ނިމުނު އިރުވެސް ފޮނުވާފައި ނުވާތީ އެކަމުގެ ކަންބޮޑުވުން އޭނާ ފާޅުކުރެއްވި އެވެ.\n"[ނުފޮނުވާ ހުރި ބިލުގެތަކުގެ] ތެރޭގައި ކޯޓުތަކުގެ ގާނޫނަށް އިސްލާހު ގެނައުމުގެ ބިލު ފޮނުވާފައި ނެތް ދައުރު ނިމުނު އިރުވެސް. ފަނޑިޔާރުންގެ ގާނޫނަށް އިސްލާހު ގެނައުމުގެ ބިލު، ހެއްކާ ބެހޭ ބިލު ފޮނުވާފައި ނެތް. ގާނޫނީ އެހީތެރިކަން ފޯރުކޮއްދިނުމުގެ ބިލު، މިދައުރުގައި ފޮނުވަން އޮތް ބިލެއް، އެވެސް ނެތް ފޮނުވާފައި އެއީވެސް އަޅުގަނޑުމެންގެ ވައުދެއް،" އިންތި ވިދާޅުވި އެވެ.


Dhaulathun edhunu gothah Ziyath ah 11 aharuge hukumeh ihvaifi\nއެމްއެމްޕީއާރްސީގެ ކުރީގެ އެމްޑީ ޒިޔަތު މީގެ ކުރިން ކޯޓަށް ހާޒިރުކުރަނީ. -- އަވަސް ފައިލް ފޮޓޯ\nއެމްއެމްޕީއާރްސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތުގެ މައްޗަށް އުފުލާފައިވާ ދައުވާތަކަށް އެއްބަސްވެފައިވާތީ، ދައުލަތުން އެދުނު ގޮތަށް އޭނާގެ މައްޗަށް 11 އަހަރުގެ ޖަލު ހުކުމެއް، ކްރިމިނަލް ކޯޓުން މިއަދު އިއްވައިފި އެވެ.\nޒިޔަތުގެ މައްޗަށް އުފުލި 32 ދައުވާ އަށް އެއްބަސްވުމުން 11 އަހަރުގެ ޖަލު ހުކުމެއް އޭނާގެ މައްޗަށް އިއްވައި ދިނުމަށް ދައުލަތުން ވަނީ އެދިފައެވެ. އޭނާ ވަނީ ދައުލަތާއެކު އަދަބު ލުއި ދިނުމުގެ އެއްބަސްވުމެއް ހަދައި، ހުރިހާ ދައުވާތަކަށް އިއުތިރާފުވެ، ދައުލަތާއި ފުލުހުން ގުޅިގެން ހިންގާ ޖޮއިންޓް ތަހުގީގަށް އެއްބާރުލުންދޭންވެސް އެއްބަސްވެފަ އެވެ.\nދައުލަތުން ޒިޔަތުގެ މައްޗަށް ކުރި ހިޔާނާތުގެ 32 ދައުވާގައި ބުނެފައިވަނީ އޭނާ 781 މިލިއަން ރުފިޔާއަށް ހިޔާނާތްތެރިވެފައިވާ ކަމަށެވެ. ނަމަވެސް، އެއިން އެއްވެސް ފައިސާއެއް އޭނާއަށް ނުލިބޭ ކަމަަށް ޒިޔަތުވަނީ ޝަރީއަތުގައި ވިދާޅުވެފައި އެވެ.\nއަދި ދައުލަތަށް ލިބޭ ފައިސާގެ ޗެކްތައް ހަވާލު ކުރަމުން ގެންދިޔައީ ކުރީގެ ނާއިބް ރައީސް އަހުމަދު އަދީބު އަންގަވާ މީހެއްގެ އަތަށް ކަމަށެވެ.\nމިމައްސަލައިގައި ހުކުމް އިއްވުމަށް މިއަދު ބޭއްވި ޝަރީއަތުގައި މައްސަލަ ބައްލަވާ ގާޒީ ވަނީ ޒިޔަތުގެ މައްޗަށް އުފުލާފައިވާ ދައުވާތައް ވަކި ވަކިން އިއްވަވައި ދެއްވައި، އެ ދައުވާތަކަށް ކަނޑައެޅުއްވި އަދަބުތައް ހާމަކުރައްވައިފަ އެވެ.\nގާނޫނުލް އުގޫބާތުގެ ދަށުން އެއް ކުށަށް ވުރެ ގިނަ ކުށަށް އަދަބު ކަނޑައެޅުމުގެ އުސޫލު އޮންނަ ގޮތުން އެންމެ ބޮޑު ކުށަށް އަދަބުގެ އެންމެ ދިގު މުއްދަތު ކަނޑައެޅުމަށް ފަހު ދެން ހުރި ކުށްތަކުގައި ވަކި ތަރުތީބަކުން އަދަބުގެ މިންވަރު ދާނީ ދަށްވަމުންނެވެ.\nމިގޮތުން، ޒިޔަތުގެ މައްޗަށް އުފުލި 32 ދައުވާއާ ގުޅިގެން، ޖުމްލަ 11 އަހަރު ދުވަހަށް ޖަލަށްލާން ހުކުމްކޮށްފައި އެވެ.\nޅ. މާބިންހުރާގެ އެކުއިޒިޝަން ކޮސްޓްގެ ގޮތުގައި އެމްއެމްޕީއާރުސީއަށް ދެއްކި ފަސް މިލިއަން ޑޮލަރަށް ހިޔާނާތްތެރިވި ދައުވާ ސާބިތުވެ މިހާރު ޒިޔަތު ގެންދަވަނީ އަށް އަހަރުގެ ޖަލު ހުކުމެއް ތަންފީޒު ކުރައްވަމުންނެވެ. އެ މައްސަލާގެ އިސްތިއުނާފު ހައިކޯޓުގައި ވެސް ކުރިއަށް ގެންގޮސްފައިވާއިރު އެ ކޯޓުން ވެސް ހުކުމްކުރީ ޒިޔަތަށް އިއްވާފައިވާ އަށް އަހަރުގެ ޖަލު ހުކުމް ރަނގަޅު ކަމަށެވެ.\nކުރީގެ ނައިބު ރައީސް އަހުމަދު އަދީބު އަބްދުﷲ ޒިޔަތު ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް ހިޔާނާތް


Maadhamaa In Feshigen Saudi Gai Shisha Huhdha Kurany - Vaguthu\nއަނެއްކާވެސް ކޮވިޑަށް ޓެސްޓް ކުރާ އަދަދު ދަށަށް - 20 ގަޑިއިރު ކުރިން\nމާދަމާއިން ފެށިގެން ސައުދީގައި ޝީޝާ ހުއްދަ ކުރަނީ\n2 ހަފްތާ ކުރިން ( މެއި 16, 2021 )\nކޮވިޑާ ގުޅިގެން ސައުދީ އަރަބިއްޔާގައި ޝީޝާގެ ވިޔަފާރި ކުރާ ތަންތަން ބަންދު ކޮށްފައި ބެހެއްޓުމަށް ފަހު އަނެއްކާ ވެސް އެތަންތަނުން ހިދުމަތް ދެވޭ ގޮތަށް އުސޫލު ބަދަލު ކުރަން ނިންމައިފިއެވެ.\nސައުދީގެ މިނިސްޓްރީ އޮފް މުނިސިޕަލް އެންޑް ރޫރަލް އެފެއާޒް އިން ބުނީ ސައުދީގައި ޝީޝާ ބުއިމުގެ ހުއްދަ ހަމަ އެކަނި ދެވިފައިވަނީ ވެކްސިން ފުރިހަމަ ކޮށްފައިވާ ފަރާތްތަކަށް ކަމަށެވެ. މާދަމާއިން ފެށިގެން ޝީޝާގެ ހިދުމަތް ދޭ ކެފޭތަކާއި ދުންފަތުގެ އިސްތިއުމާލު ކުރާ ސަރަހައްދުތައް އަލުން ހުޅުވާލި ކަމުގައި ވިޔަސް، ކޮވިޑް ފެތުރުމުގެ ފުރުސަތު ހަނިވާނޭ ހެން ގަވާއިދުތަކެއް އެކުލަވާލައިފައިވާ ކަމަށާއި އެ ކަންތައްތަކަށް އާންމުން ސަމާލުކަން ދޭމިންވަރު މިނިސްޓްރީއިން ބަަލަމުން ގެންދާނެ ކަމަށް ބުންޏެވެ.\nވެކްސިން ޖަހާފައިވާ މީހުންނަށް އެކަނި ޝީޝާގެ ހިދުމަތް ލިބޭ ކެފޭތައް ހުޅުވާލެވޭ އިރު، މި ކެފޭތަކުގައި މަސައްކަތް ކުރާ މުވައްޒަފުން ވެސް ވެކްސިން ފުރިހަމަ ކޮށްފައި ހުންނަން ޖެހޭ ކަމަށް އެ މިނިސްޓްރީއިން އާންމު ކުރި އުސޫލުގައި ވެއެވެ. އަދި ވެކްސިން ފުރިހަމަކޮށްފައި ނުވާ މުވައްޒަފެއް ނަމަ، ހަތް ދުވަހުގެ ތެރޭގައި ހަދާފައިވާ ޕީސީއާރް ޓެސްޓުގެ ނަތީޖާ ނެެގެޓިވް ވާން ޖެހެއެވެ.\nޝީޝާ ބުއިމަށް ދެވޭ ހޮޅިއަކީ އެެއް ފަހަރު ބޭނުން ކުރުމަށް ފަހު އެއްލާލެވޭ ފަދަ ހޮޅިއެއް ކަމަށް ވެފައި، ގުރޫޕެއްގައި ފަސް މީހުންނަށް ވުރެ އިތުރު ނުވާނޭފަދަ ގޮތަކަށް ކެފޭ ތަކުން ޖާގަ ދިނުމަށް އަންގާފައިވެއެވެ. އަދި ކެފޭތަކުގައި ޝީޝާ ގެ ހިދުމަތް ދެވޭނީ ހަމައެކަނި ހާމަކޮށް އޮންނަ ވައި ބަންދުވެފައި ނުވާނެ ފަދަ މާހައުލެއްގައި ކަމަށް އުސޫލުގައިވެއެވެ.\nއިންޑޮނޭޝިއާ ރައްޔިތުންނަށް މިއަހަރުވެސް ހައްޖަށް ނުދެވޭނެ ކަމަށް ނިންމައިފި\nސައުދީގައި ބަންގީގެ އަޑު މަޑުކުރަން އެންގުމުން ފާޑު ކިޔަނީ\nމި އަހަރުގެ ހައްޖުގައި ބައިވެރި ވެވޭނީ 60،000 މީހުންނަށް\nމެއި 16, 2021 14:29\nއިންޑިޔާގައި ހެދި ފެންފޮދު ނުޖަހާ ގައުމުތަކުގައި ތިހެން ތިކަން ކުރެވިދާނެ. އެކަމަކު މިގައުމުގައި އިންޖެކްޝަން ޖެހިއޭ ކިޔާފައި ސަލާމަތްވާނެތަ!\nމެއި 16, 2021 16:09\nޝީޝާ އަކީ އޭގަ އެއް ވެސް ފައިދާ އެއް ނެތް ގެއްލުން ބޮޑު އެއްޗެކެވެ. ދިރާސާ ތަކުން ދައްކަނީ އެގޮތަށެވެ.\nމެއި 16, 2021 19:11\nސައުދީ ރައްޔިތުން ޝީޝާ ބޯލަބޯލާ އުފަލަމާ ޖަލުގައި އުޅެމިންދާއިރު މިމީހުން ހަމަ ހިތަށް އެއްވެސް އެއްޗެއް ނާރަނީބާ ޖެހިގެން އޮތް ބިމުގައި މުސްލިމު އެތައް ރައްޔިތުންނެއް ޝަހީދު ކުރަމުން ބަޔަކު ދާއިރުވެސް . މުސްލިމުން ގެ އެއްމެ މުއްސަނދި ގައުމުން ފަލަސްތީނުގެ އަހުންނާއި އުތުންނަށް އެއްވެސް ކަމެއް ނުކޮށްދެވޭއިރު ހެޔޮ ބަހެއް ބުނެލާ އަޑުވެސް ނާހަން\nމެއި 16, 2021 19:25\nއެމް.ބީ.އެސް ކަލޭ ލަދު ކޮބާ؟\nމެއި 16, 2021 21:10\nސަޢޫދީގަ މިހާރު ހުރިހާކަމެއް ހުއްދަ\nމެއި 17, 2021 00:40\nމިއީ އަހަރެމެންނަށް ވަރަށް މުހިންމު ހަބަރެއް\nމެއި 17, 2021 01:35\nfahu zamaanuge Alaamaiy thah hurihaakameh huhdha\nމެއި 17, 2021 09:18\nހެޔޮނުވާނެއެވެ. އޭ ދެޙަރަމްގެ ޚިދުމަތްތެރިންނޭވެ. ކަލޭމެންނަކީ މުޅި އިސްލާމީ ދުނިޔޭގެ ވެރިންނެވެ. އަދި މާތް ރަސޫލާ ކަލޭމެންގެ ތެރެއިން ފޮނުއްވިކަމަށްޓަކައި ކަލޭމެންނަށް އަހަރެމެން ކިތަންމެ ވަރަކަށް އޙްތިރާމް ކުރަންބޭނުންވިޔަސް ކަލޭމެންގެ ތިހިރަ އުޞޫލްތަކާ އާދަތައް ހުންނަގޮތުން ހިތާމަކުރަމެވެ. ފަލަސްތީނު ސުންނާފަތިކޮށް އިސްރާޢިލުން އެހެރަ ކުށެއްނެތް މުސްލިމުންތައް ޝަހީދުކޮށް ހުސްކުރަނީއެވެ. އަޅަ ކަލޭމެން މުއްސަނދިކަމުގައި ތިގޮތަށް ޝީޝާ ބޯލަން ހަމަ ތިބޭނީހެއްޔެވެ. ޤިޔާމަތްދުވަހު މާތް ރަސޫލާހެ އަރިހުގައި ކަލޭމެން ދޭނީ ކޮން ޖަވާބެއްހެއްޔެވެ؟